**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 28 Ιουλίου 2025, ημέρα Δευτέρα και ώρα 13.10΄, στην Αίθουσα  **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Χριστόδουλου Στεφανάδη, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Παιδείας, Θρησκευμάτων και Αθλητισμού «Σύσταση νομικού προσώπου δημοσίου δικαίου με την επωνυμία «Ελληνορθόδοξη Ιερά Βασιλική Αυτόνομη Μονή του Αγίου και Θεοβάδιστου όρους Σινά στην Ελλάδα», ρυθμίσεις θεμάτων αρμοδιότητας Γενικής Γραμματείας Θρησκευμάτων, ενίσχυση της ασφάλειας στα ανώτατα εκπαιδευτικά ιδρύματα, διατάξεις για τον αθλητισμό, απονομή ισόβιας σύνταξης σε λογοτέχνες και καλλιτέχνες έτους 2025 και λοιπές ρυθμίσεις»  (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν η Υπουργός Παιδείας, Θρησκευμάτων και Αθλητισμού, κυρία Σοφία Ζαχαράκη, ο Αναπληρωτής Υπουργός, Παιδείας, Θρησκευμάτων και Αθλητισμού, κ. Ιωάννης Βρούτσης*,* ο Υφυπουργός Παιδείας, Θρησκευμάτων και Αθλητισμού, κ. Νικόλαος Παπαϊωάννου,ο Γενικός Γραμματέας Αθλητισμού, κ. Γεώργιος Μαυρωτάς, καθώς και αρμόδιοι υπηρεσιακοί παράγοντες.

Στην Επιτροπή παρέστησαν και εξέθεσαν τις απόψεις τους επί του σχεδίου νόμου, κατά τα οριζόμενα στο άρθρο 38 του Κανονισμού της Βουλής, οι κ.κ. Σεβασμιότατος Αρχιεπίσκοπος Σινά, Φαράν και Ραϊθώ Δαμιανός, Αρχιμανδρίτης Πορφύριος Φραγκάκος, Αδελφός της Ιεράς Μονής Σινά, Θεόδωρος Παπαγεωργίου, ειδικός νομικός σύμβουλος της Εκκλησίας της Ελλάδος, Αχμέτ Καρά Χουσεϊν και Αϊσέ Καρά Χουσεϊν Ογλού, Πρόεδρος και μέλος, αντίστοιχα, της Διαχειριστικής Επιτροπής Μπεκτασήδων Αλεβιτών Μουσουλμάνων Θράκης, Σεβασμιότατος πατήρ Θεόδωρος Κοντίδης, Αρχιεπίσκοπος Καθολικών Αθηνών και Πρόεδρος της Ιεράς Συνόδου της Καθολικής Ιεραρχίας Ελλάδος, Χριστίνα Παπατσώρη, νομική σύμβουλος της Ελληνικής Ευαγγελικής Εκκλησίας, Γεώργιος Λάμπρου, Πρόεδρος του Πανελλήνιου Συλλόγου Ειδικού Διδακτικού Προσωπικού (ΠΑΣΕΔΙΠ), Νίκη Χρονοπούλου, Πρόεδρος της Ομοσπονδίας Διοικητικού Προσωπικού Τριτοβάθμιας Εκπαίδευσης (ΟΔΤΠΕ), Ευάγγελος Καραγκούνης, Αντιπρόεδρος του Δ.Σ. της Πανελλήνιας Ομοσπονδίας Ειδικού Τεχνικού Εργαστηριακού Προσωπικού ΑΕΙ (ΠΟΕΤΕΠ ΑΕΙ), Ευάγγελος Καίσαρης και Χρήστος Ηλιάδης, Πρόεδρος και Αντιπρόεδρος, αντίστοιχα, της Διαρκούς Επιτροπής Αντιμετώπισης Βίας (ΔΕΑΒ), Νικόλαος Σεκεριάδης και Ηλίας Τσιντώνης, Πρόεδρος και Αντιπρόεδρος, αντίστοιχα, του Δ.Σ. της Ομοσπονδία Λειτουργών Τεχνικής Επαγγελματικής Εκπαίδευσης (ΟΛΤΕΕ), Στυλιανή Μανουσογιωργάκη, Αντιπρόεδρος του Δ.Σ. της Ομοσπονδίας Λειτουργών Μέσης Εκπαίδευσης (ΟΛΜΕ), Σπύρος Μαρίνης, Πρόεδρος του Δ.Σ. της Διδασκαλικής Ομοσπονδίας Ελλάδας (ΔΟΕ), Παναγιώτης Σπηλιόπουλος, Πρόεδρος του Φοιτητικού Συλλόγου του Οικονομικού Πανεπιστημίου Αθηνών (ΟΠΑ), Ιωάννα Μπαρμπούτη, Ανδρέας Χριστόπουλος και Ηρακλής Σπυρίδων Ρίζος, Πρόεδρος και μέλη, αντίστοιχα, του Φοιτητικού Συλλόγου Νομικής του Εθνικού Καποδιστριακού Πανεπιστημίου Αθηνών (ΕΚΠΑ) και Ελπίδα Γρετσίστα, Πρόεδρος του Φοιτητικού Συλλόγου Ιατρικής Αθηνών (ΕΚΠΑ).

Επίσης, εξέθεσαν τις απόψεις τους επί του σχεδίου νόμου, μέσω υπηρεσιών τηλεδιάσκεψης (άρθρο 38§9), οι κ.κ. Ιωάννης Σεϊμένης, Πρόεδρος Ομοσπονδίας Συλλόγων Διδακτικού και Ερευνητικού Προσωπικού (ΠΟΣΔΕΠ), Ιωάννης Λυμβαίος, Οργανωτικός Γραμματέας της Εθνικής Συνομοσπονδίας Ατόμων Με Αναπηρία (ΕΣΑμεΑ), Αθηνά Πρωτόπαππα, Πρόεδρος του Επιστημονικού Τομέα Σχολικής Νοσηλευτικής της Ένωσης Νοσηλευτών Ελλάδας, Ιωάννης Φασουλάκης, Πρόεδρος του Δ.Σ. της Πανελλήνιας Ομοσπονδίας Συλλόγων Ειδικού Εκπαιδευτικού Προσωπικού Ειδικής Αγωγής (ΠΟΣΕΕΠΕΑ), Αναστασία (Τασούλα) Κελεσίδου, Πρόεδρος της Επιτροπής Ισότητας Φύλων της Ελληνικής Ολυμπιακής Επιτροπής, Ευάγγελος Καστανιάς, Πρόεδρος του Δ.Σ. της Ελληνικής Ομοσπονδίας Ηλεκτρονικού Αθλητισμού, Σουζάνα Δόγα, νομική σύμβουλος του Ελληνικού Συνδέσμου Ανώνυμων Καλαθοσφαιρικών Εταιρειών (ΕΣΑΚΕ) και Νικόλαος Βασαγιώργης, Πρόεδρος του Δ.Σ. της Ένωσης Τεχνολόγων Εκπαιδευτικών (ΕΤΕ).

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Αμυράς Γεώργιος, Βλαχάκος Νικόλαος, Γιώργος Ιωάννης, Δεληκάρη Αγγελική, Καλλιάνος Ιωάννης, Καπετάνος Χρήστος, Κατσανιώτης Ανδρέας, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ (Μάνος), Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λεονταρίδης Θεόφιλος, Λιάκος Ευάγγελος, Λιβανός Μιχαήλ, Λυτρίβη Ιωάννα, Μακρή Ζωή (Ζέττα), Μάνη – Παπαδημητρίου Άννα, Μονογυιού Αικατερίνη, Μπαρτζώκας Αναστάσιος, Μπουκώρος Χρήστος, Οικονόμου Βασίλειος, Παππάς Ιωάννης, Πασχαλίδης Ιωάννης, Ράπτη Ζωή, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Θρασκιά Ουρανία (Ράνια), Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Συντυχάκης Εμμανουήλ, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος και Μπιμπίλας Σπυρίδων.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρία Υπουργέ, κύριοι Υπουργοί, κυρίες και κύριοι, το θέμα της ημερήσιας διάταξης είναι η συνέχιση της επεξεργασίας και εξέτασης του σχεδίου νόμου του Υπουργείου Παιδείας, Θρησκευμάτων και Αθλητισμού με τίτλο: «Σύσταση νομικού προσώπου δημοσίου δικαίου με την επωνυμία «Ελληνορθόδοξη Ιερά Βασιλική Αυτόνομη Μονή του Αγίου και Θεοβάδιστου όρους Σινά στην Ελλάδα», ρυθμίσεις θεμάτων αρμοδιότητας Γενικής Γραμματείας Θρησκευμάτων, ενίσχυση της ασφάλειας στα ανώτατα εκπαιδευτικά ιδρύματα, διατάξεις για τον αθλητισμό, απονομή ισόβιας σύνταξης σε λογοτέχνες και καλλιτέχνες έτους 2025 και λοιπές ρυθμίσεις».

Είναι η 2η συνεδρίαση και είναι αφιερωμένη στην ακρόαση εξωκοινοβουλευτικών προσώπων.

Να αρχίσουμε με τον Σεβασμιότατο Αρχιεπίσκοπο Σινά, Φαράν και Ραϊθώ, Δαμιανό και τους συνεργάτες του.

**ΔΑΜΙΑΝΟΣ (Αρχιεπίσκοπος Ιεράς Μονής Σινά, Φαράν και Ραϊθώ):**Ευχαριστώ.

Κύριοι Υπουργοί, και κύριοι Βουλευτές και κυρίες, έρχομαι από τη Μονή Σινά λίγο κουρασμένος, γιατί τις τελευταίες ώρες έχω κάνει τεράστιες αποστάσεις και λόγω της «μικρής» μου ηλικίας, όπως ξέρετε, είμαι κουρασμένος, αλλά δεν θα σας κουράσω. Θα πω λίγα λόγια, τα οποία πρέπει να πω για να ευχαριστήσω όλους και Υπουργούς και Βουλευτές στην παράκλησή μου, ό,τι λέγεται και γίνεται περί της Μονής Σινά, να είναι μόνο ένα ιερό θέμα και εθνικό. Δεν θέλω, αν είναι δυνατόν, αντιπαραθέσεις, πέραν ενός σωστού στοχασμού και οποιασδήποτε σωστής ιδέας. Έχω δει αρκετούς, δεν έχω δει μερικούς και δεν πρόλαβα, βεβαίως, αλλά πιστεύω ότι εσείς το κατανοείτε.

Εδώ βρίσκομαι, ερχόμενος από τη Μονή Σινά, στο Κάιρο, και στο Κάιρο για να κάνουμε αυτό που πρέπει, να πάμε στο ανώτερο εκκλησιαστικό δικαστήριο, που υπάρχει στην Αίγυπτο- κάτι σαν τον Άρειο Πάγο- και να κάνουμε μια προσπάθεια και να μπορέσουμε να ανακτήσουμε τα δικαιώματά μας, ως Ιερά Μονή Σινά, γιατί όπως ξέρετε, οι Αιγύπτιοι βλέπουν μόνο μία πλευρά και όχι την άλλη πλευρά. Βλέπουν μόνον το θέμα προσευχής και λένε ότι είναι περήφανοι, διότι μας προστατεύουν. Το δεχόμαστε, αλλά ξεχνούν ότι είμαστε συγχρόνως και σώματα και έχουμε ανάγκη να φάμε. Όταν μας στερούν την ιδιοκτησία της Μονής, που από το 400 μ.Χ. και έπειτα έχουμε, είναι σαν να στερούν τα αναγκαία και για την προσευχή και την κοινή λατρεία, που έχουμε και που μια λατρεία, ιδίως ορθόδοξη, απαιτεί πολλά πράγματα.

Αυτή είναι η πρώτη παράκληση, να διατηρήσουμε ένα ήρεμο και χαμηλό ύφος και να μην ερχόμεθα σε αντιπαράθεση. Άλλωστε, εγώ δεν έχω μπροστά μου καμία επιθυμία να παραμείνω περισσότερο. Διατηρώ όσο μπορώ την προσπάθεια να ζήσω όσο ο Κύριος θέλει και μετά να παραδώσω σε αυτόν, που ο Κύριος θέλει.

Κατά συνέπεια, δεν έχω καμία ανθρώπινη, αν θέλετε, προοπτική διαφορετική. Αυτή είναι η επιθυμία μου και παρακαλώ, αν είναι δυνατόν, να διατηρηθεί αυτό το ήθος σε όλες τις ενέργειες, που γίνονται και από όλους τους κυρίους Υπουργούς και Βουλευτές, να μην έχουμε αντιπαραθέσεις μεταξύ μας, όσο το δυνατόν. Άλλωστε, ξέρω ότι είμαστε Έλληνες και έχουμε αυτό το σαράκι, αλλά ας ελπίσουμε ότι θα το ξεπεράσουμε.

Αυτή είναι η βασική μου επιθυμία και δίνω κάθε ευχή, εγώ προσωπικά, που δεν είμαι τίποτα εγώ, αλλά δίνω μια ευχή από την Αγία Αικατερίνη, την παλαιά μάρτυρα του Κυρίου. Δίδω ευχή, όχι μόνον από την παλαιά μάρτυρα, αλλά και όλους τους αγίους, που έχουν περάσει από το Σινά, μέχρι και τον τελευταίο Άγιο Παΐσιο, ο οποίος βρέθηκε στο Σινά και έζησε εκεί λίγο και του οποίου ξέρετε λίγο πολύ την ιστορία και την πραγματική του πνευματική δύναμη.

Εύχομαι, λοιπόν, εις υμάς και εις το έθνος όλο και σε όλους τους Έλληνες αυτή την ειρήνη, που να είναι σαν ένα μόνιμο υπόδειγμα αυτής της προσπάθειας, που από το Σινά έρχεται να δώσει ένα μήνυμα ειρήνης και χαράς σε όλους και ιδίως σε εμάς τους Έλληνες, που είμαστε οι πρωτοστάτες και της δημοκρατίας και της ελευθερίας. Σε αυτή τη χώρα, που γεννήθηκαν αυτά τα δύο, ελευθερία και δημοκρατία.

Θα μου επιτρέψετε, όμως, για να μην σας κουράζω, με την αργή ομιλία μου, διότι είμαι και ένα κάποιο σώμα, να συνεχίσει ο πατήρ Πορφύριος τα όσα έχω καταγράψει εδώ, από κάποιο σημείο και κάτω, για να μην σας κουράζω εγώ με τον τρόπο αυτό.

Παρακαλώ το Θεό για όλους σας. Όταν λέω «όλους», μπορεί να μην ξέρω τα ονόματά σας, αλλά σας θεωρώ όλους ένα σώμα και αν έχω και μερικά δικά σας ονόματα, ευχαρίστως θα προσεύχομαι γι’ αυτά.

Ευχαριστώ πάρα πολύ και με συγχωρείτε, που δε μπόρεσα να δώσω μία διαφορετική εικόνα ρήτορα, που δεν το μπορώ, γιατί εγώ είμαι συνηθισμένος να μιλάω απλά. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κι εμείς ευχαριστούμε.

Σεβασμιότατε, ευχαριστούμε πάρα πολύ για την ενημέρωση. Νομίζω η ευχή σας για ομοψυχία ότι υλοποιείται τώρα από το πολιτικό σύστημα, που ομόθυμα και ολόψυχα, είναι μαζί σας.

Ο πατήρ Πορφύριος Φραγκάκος έχει το λόγο.

**ΠΟΡΦΥΡΙΟΣ ΦΡΑΓΚΑΚΟΣ (Αρχιμανδρίτης,** **Αδελφός της Ιεράς Μονής Σινά):** Αγαπητοί κύριοι Υπουργοί, εκπρόσωποι της Κυβέρνησης, εκπρόσωποι των Κομμάτων και εκπρόσωποι των λοιπών φορέων, που ασχολούνται με το εν θέματι νομοσχέδιο, σε άλλα ίσως ζητήματα, θα σας διαβάσω ακριβώς ό,τι μου υπαγόρευσε εχθές ο Σεβασμιότατος από την ψυχή του:

«Από το 1922, κατέθεσα το αίτημα, για να ψηφιστεί αυτό το νομοσχέδιο, το οποίο δίνει νομική υπόσταση δημοσίου δικαίου στην εκπροσώπηση της Ιεράς Μονής μας στην Ελλάδα. Είμαι βέβαιος ότι αυτό είναι αναγκαίο και ωφέλιμο για το Μοναστήρι μας, το οποίο βρίσκεται στην Αίγυπτο, αλλά θα αποβεί ωφέλιμο τόσο και για την Πατρίδα, η οποία με τον τρόπο αυτό, τιμά τα όσα έχει προσφέρει το Μοναστήρι μας με τα Μετόχια του στην Ελλαδική Επικράτεια. Υπηρετώ στη Μονή μας, εδώ και 61 χρόνια και είμαι Αρχιεπίσκοπος Σινά, τα τελευταία 51 χρόνια. Ελπίζω το παράδειγμα της αναγνωρίσεως νομικής υποστάσεως της Μονής μας να ακολουθήσει και η φίλη Αίγυπτος, όχι πια για τα Μετόχια μας στην Ελλάδα, αλλά για την κεντρική Μονή μας. Με συγκινεί, ιδιαιτέρως, το γεγονός της θετικής ανταπόκρισης, πρώτα της Κυβέρνησης, προσωπικά του Πρωθυπουργού του Κυριάκου Μητσοτάκη και της πλειοψηφίας των Κομμάτων της Αντιπολίτευσης στο εν λόγω νομοσχέδιο και χαίρομαι ακόμη, γιατί η Ιερά Μονή Σινά, για μια ακόμη φορά, γίνεται σημείο ενότητας, συσπείρωσης και απόδειξης ότι ο Ελληνισμός όταν συμφωνεί και θέλει, μπορεί.»

Αξιότιμες κυρίες και αξιότιμοι κύριοι Βουλευτές, σήμερα γράφεται ιστορία και η ιστορία χαράζει στο βιβλίο της, με χρυσά γράμματα, τα τίμια ονόματά σας. Μέχρι τώρα, είμαστε μπροστά σε έναν παραλογισμό. Το άρθρο 18 παρ. 8 του Συντάγματος αναγνωρίζει το αναπαλλοτρίωτο της Ιεράς Μονή Σινά, η οποία δεν είχε μέχρι τώρα προσωπικότητα στην Ελλάδα, ήταν «στον αέρα». Αυτό, λοιπόν, το νομοσχέδιο, δεν έπρεπε να περάσει σήμερα, αλλά από πολλά, πολλά χρόνια πριν. Γι’ αυτό, λοιπόν, ας αδράξουμε όλοι την ευκαιρία και ειδικά το Σώμα του Ελληνικού Κοινοβουλίου, ώστε να ανατρέψει αυτό το κακώς κείμενο, το οποίο έχει εθνικές και τεράστιες διαστάσεις και θρησκευτικές και για την Πατρίδα μας, αλλά και για ολόκληρο τον κόσμο. Να είστε με τη συναίσθηση ότι αυτή τη στιγμή δεν περιφρουρείτε μόνο το Ιουστινιάνιο Κτίριο της Μονής του πέμπτου αιώνα, περιφρουρείτε τη ζωή των μοναχών, που ζουν μέσα και περιφρουρείτε και τα τεράστιας, αμύθητης, πραγματικά, συγκλονιστικής αξίας, κειμήλια που η Μονή Σινά περιέχει και όλα αυτά είναι στη φύλαξη των Πατέρων και Αδελφών της Μονής, υπό την τετμημένη καθοδήγηση του Σεβασμιότατου Αρχιεπισκόπου Σινά, κυρίου Δαμιανού.

Σας ευχαριστούμε πολύ και αναμένουμε την ανταπόκρισή σας.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, Σεβασμιότατε. Ήταν χαρά και τιμή να παρευρεθείτε εδώ πέρα και να μας ενημερώσετε.

Εισερχόμαστε στους επόμενους φορείς. Η παράκληση είναι επειδή οι φορείς είναι 25 περίπου, το τρίλεπτο πρέπει να τηρείται.

Τον λόγο έχει ο κ. Θεόδωρος Παπαγεωργίου, Νομικός Σύμβουλος της Εκκλησίας της Ελλάδος.

**ΘΕΟΔΩΡΟΣ ΠΑΠΑΓΕΩΡΓΙΟΥ (Νομικός Σύμβουλος της Εκκλησίας της Ελλάδος):** Ευχαριστώ, κύριε Πρόεδρε.

Ευχαριστούμε για την πρόσκληση στη Διαρκή Επιτροπή Μορφωτικών Υποθέσεων, το Προεδρείο, τα αξιότιμα μέλη και την κυρία Υπουργό Παιδείας, Θρησκευμάτων και Αθλητισμού, που πρότεινε την πρόσκληση της Εκκλησίας.

Κατ αρχάς, σε ό,τι αφορά το κεντρικό κεφάλαιο των ρυθμίσεων του νομοσχεδίου, που αφορά την αναγνώριση νομικής μορφής στην Ιερά Μονή Αγίας Αικατερίνης, είναι αυτονόητο ότι η Διαρκής Ιερά Σύνοδος στηρίζει την πρωτοβουλία αυτή και τον Ηγούμενο της παλαιφάτου Μονής, Σεβασμιότατο Αρχιεπίσκοπο Σινά, Φαράν και Ραϊθώ κο Δαμιανό,του οποίου είναι παγκοίνως γνωστή η αφιέρωση και η προσφορά του για την επιβίωση της Μονής.

Παράλληλα, επιθυμούμε να συγχαρούμε το Υπουργείο Παιδείας και Θρησκευμάτων γι’ αυτήν τη διεθνούς και ιστορικής σημασίας πρωτοβουλία του, διότι δείχνει να αντιλαμβάνεται ότι οι Χριστιανοί, πρέπει να πω ότι οι Χριστιανοί όλων των ομολογιών, έχουν ανάγκη της στήριξης της Ελλάδας και της παρουσίας της τόσο στην Αφρική, στην Εγγύς και στη Μέση Ανατολή.

Τώρα, σε σχέση με τις ειδικότερες διατάξεις, αναφέρομαι στο άρθρο 31 και επόμενα, για τους ιδιωτικούς ναούς. Είναι γνωστά τα προβλήματα, που είχαν δημιουργηθεί και στην Εκκλησία και στην Πολιτεία, τα τελευταία χρόνια. Ο ιδιωτικός ναός, από το 1940, μπορεί να λειτουργεί μόνο για την εξυπηρέτηση του ιδιοκτήτη και της οικογένειάς του. Επίσης, αν αυτό παραβιαστεί, προβλέπεται σφράγιση και, με τις νέες διατάξεις, διευρύνεται αυτή η εξυπηρέτηση λειτουργιών και για τους ναούς νομικών προσώπων.

Το Συμβούλιο Επικρατείας και το Ευρωπαϊκό Δικαστήριο Ανθρωπίνων Δικαιωμάτων έχουν κρίνει νόμιμες αυτές τις διατάξεις και σήμερα, με το άρθρο αυτό, συστηματοποιούνται ουσιαστικά και ενσωματώνονται τα συμπεράσματα της νομολογίας.

Πρέπει να πω ότι υπάρχουν πολλοί ναοί ακόμα, στην Ελλάδα, ιδιωτικοί, οι οποίοι έχουν ανεγερθεί, χωρίς αδειοδότηση ή χωρίς καθαγιασμό, άρα είναι «ιδιωτικοί ναοί», εντός εισαγωγικών. Υπάρχουν ναοί επίσης, που παρανόμως έχουν τεθεί σε δημόσια λατρεία και πρέπει να αναφέρω ότι δυστυχώς υπάρχουν και πολλές περιπτώσεις οικογενειών, οι οποίες έχουν τελέσει μυστήρια σε ιδιωτικούς ναούς και έχουν βρεθεί προ δυσάρεστων εκπλήξεων στα ληξιαρχεία, όταν μαθαίνουν ότι οι λειτουργοί, οι οποίοι έχουν τελέσει μυστήρια σε ιδιωτικούς ναούς, δεν ανήκαν στην Εκκλησία, που ανήκουν οι ίδιοι. Αυτά είναι φαινόμενα τα οποία αναμένεται να λήξουν, με αυτή τη συστηματοποίηση του άρθρου 31.

Σε σχέση με την εκκλησιαστική εκπαίδευση, είναι εξαιρετικά σημαντικές οι πρωτοβουλίες των άρθρων 32 και επόμενα, διότι αυτές βοηθούν και την είσοδο αλλοδαπών φοιτητών στην Ελλάδα, ώστε να αποτελέσουν μια γέφυρα επαφής της ελληνικής Ορθοδοξίας με άλλα κράτη.

Επίσης, επιτρέπουν την έκδοση αδειών διαμονής για ανηλίκους αλλοδαπούς μαθητές, οι οποίοι φιλοξενούνται σε οικοτροφεία, πάρα πολύ σημαντική πρωτοβουλία. Παράλληλα, υπάρχουν μεταβατικές ρυθμίσεις και πάγιες ρυθμίσεις, που ανεβάζουν το επίπεδο σπουδών στις σχολές μαθητείας υποψηφίων κληρικών, καθώς επιτρέπουν και ήδη χειροτονημένοι κληρικοί να εισαχθούν σε αυτές, αλλά και να διδάσκουν μέλη του ΕΔΙΠ, Ειδικού Διδακτικού Προσωπικού των θεολογικών σχολών.

Κλείνοντας, τρείς διατάξεις είναι πολύ σημαντικές για εμάς. Σε ό,τι αφορά τα εκκλησιαστικά ιδρύματα, αναγνωρίζεται η δυνατότητα να ιδρύονται μη αυτοτελή ιδρύματα, που είναι οι υπηρεσίες, είναι πάρα πολύ σημαντικό αυτό, εκτός δηλαδή, από ιδρύματα που είναι νομικά πρόσωπα.

Επίσης, αναγνωρίζεται η δυνατότητα απορροφήσεων και συγχωνεύσεων των ιδρυμάτων και αυτό θα βοηθήσει πάρα πολύ στον εξορθολογισμό της οργάνωσης.

Δύο ζητήματα νομοτεχνικά, είναι η δυνατότητα να δημοσιεύονται σε ΦΕΚ, οι πράξεις κατάταξης κληρικών και αυτό θα βοηθήσει την εποπτεία του Υπουργείου Παιδείας στους διορισμούς.

Τέλος, η δυνατότητα έκδοσης, με ψηφιακά μέσα, αδειών γάμων, βαπτίσεων και λύσεων χριστιανικών γάμων, τα οποία μέχρι σήμερα, όπως ξέρετε, γίνονταν χειρογράφως. Ευχαριστούμε πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Παπαγεωργίου.

Τον λόγο έχει τώρα ο κ. Αχμέτ Καρά Χουσεΐν, Πρόεδρος της Διαχειριστικής Επιτροπής Μπεκτασήδων Αλεβιτών Μουσουλμάνων Θράκης.

**ΑΧΜΕΤ ΚΑΡΑ ΧΟΥΣΕΙΝ (Πρόεδρος Διαχειριστικής Επιτροπής Μπεκτασήδων Αλεβιτών Μουσουλμάνων Θράκης):** Αξιότιμες κυρίες και κύριοι βουλευτές, είναι τιμή και χαρά μας, που βρισκόμαστε, σήμερα εδώ, στη Βουλή των Ελλήνων, για να παρουσιάσουμε την κοινότητά μας, τα πιστεύω μας και τις πρακτικές μας, ενόψει της αναγνώρισης της θρησκευτικής μας κοινότητας από την ελληνική πολιτεία.

Ευχαριστούμε όλους εσάς, που παραβρίσκεστε, σε αυτή τη συνεδρία. Ιδιαιτέρως, όμως, ευχαριστούμε από το βήμα αυτό την Υπουργό Παιδείας και Θρησκευμάτων την κυρία Σοφία Ζαχαράκη και τον Γενικό Γραμματέα του Υπουργείου, κύριο Γεώργιο Καλαντζή. Επίσης, ευχαριστούμε τον Υπουργό Εξωτερικών, τον κ. Γεώργιο Γεραπετρίτη και την Υφυπουργό Εξωτερικών, την κυρία Αλεξάνδρα Παπαδοπούλου.

Θα θέλαμε, όμως, να ευχαριστήσουμε και τους προκατόχους τους, τον κ. Κυριάκο Πιερρακάκη και τον κ. Νίκο Δένδια.

Είμαστε εκπρόσωποι της θρησκευτικής κοινότητας των Μπεκτασήδων - Αλεβιτών της ελληνικής Θράκης. Είμαστε μουσουλμάνοι, εγγόνια και δισέγγονα αυτών, που εξαιρέθηκαν από την ανταλλαγή πληθυσμών του 1923, που έγινε, με βάση της Συνθήκης της Λοζάνης.

Είμαστε γηγενείς κάτοικοι της Θράκης, μιας κοινότητας, περίπου τριών χιλιάδων ανθρώπων, που ζούμε σε 12 χωριά του βορείου Έβρου και της Ροδόπης, δίπλα στα ελληνοβουλγαρικά σύνορα.

Εμείς, όπως είπαμε, είμαστε μουσουλμάνοι. Ωστόσο, ακολουθούμε ένα δόγμα διαφορετικό από το Σουνιτικό Ισλάμ, κυρίως πάνω στο ζήτημα της διαδοχής του προφήτη Μωάμεθ. Εμείς αναγνωρίζουμε, ως νόμιμο διάδοχο του, τον Αλί και δείχνουμε μεγάλο σεβασμό στους απογόνους του.

Η κοινότητά μας αποτελεί μέρος του μυστικιστικού Ισλάμ, δηλαδή, εκείνης της έκφρασης του Ισλάμ, που επιδιώκει μία άμεση και βιωματική επικοινωνία με το Θεό. Πρόκειται γι’ αυτόν τον κλάδο του Ισλάμ, που είναι γνωστός, ως Σουφισμός.

Επιπλέον, αποδεχόμαστε την ύπαρξη αγίων.

Ανήκουμε στην ευρύτερη κοινότητα των Αλεβιτών και θεωρούμε, ως ιδρυτή της δικής μας θρησκευτικής κοινότητας, τον Άγιο Χατζή Μπεκτάς, που έζησε κατά τον 13ο αιώνα. Ωστόσο, εμείς οι Μπεκτασήδες-Αλεβίτες της ελληνικής Θράκης, αποτελούμε μία ανεξάρτητη και αυτόνομη κοινότητα.

Η φιλοσοφία μας είναι ανθρωποκεντρική. Στο πρόσωπο του ανθρώπου βλέπουμε τον Θεό. Έτσι, προσφέροντας στον άνθρωπο, θεωρούμε ότι υπηρετούμε τον Θεό. Δεχόμαστε την απόλυτη ισότητα μεταξύ ανδρών και γυναικών και το δόγμα μας το ονομάζουμε «Δρόμο» και μέσα σε αυτό, ονομαζόμαστε «Ψυχές».

Οι θρησκευτικοί μας λειτουργοί ονομάζονται «Dede», ο χώρος λατρείας μας ονομάζεται «Τζεμεβί» και εκεί κάνουμε τις θρησκευτικές μας τελετές, όπου συμμετέχουν μόνο οι μυημένοι, δηλαδή, όσοι από την κοινότητά μας έχουν περάσει από την τελετή εισδοχής και έχουν δώσει όρκο, που ονομάζουμε «Ikrar». Φυσικά, άνδρες και γυναίκες συμμετέχουν με πλήρη ισότητα στις θρησκευτικές τελετές.

Γεωγραφικό μας κέντρο είναι ο τεκές του Σεγίτ Αλή Σουλτάν, ο οποίος έχει ιδρυθεί στις αρχές του 15ου αιώνα, όπως μαρτυρούν οι σχετικές ιστορικές πηγές. Ο τεκές του Σεγίτ Αλή Σουλτάν βρίσκεται δίπλα στο χωριό Ρούσσα του Δήμου Σουφλίου και αποτελεί τον σημαντικότερο και ακόμα ζωντανό μπεκτασίτικο τεκέ στα Βαλκάνια και το δεύτερο στον κόσμο. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε πρόεδρε.

Ο λόγος τώρα στον κ. Θεόδωρο Κοντίδη, που είναι Αρχιεπίσκοπος Καθολικών Αθηνών και Πρόεδρος της Ιεράς Συνόδου Καθολικών Ιεραρχών Ελλάδος.

**ΘΕΟΔΩΡΟΣ ΚΟΝΤΙΔΗΣ (Αρχιεπίσκοπος Καθολικών Αθηνών και Πρόεδρος της Ιεράς Συνόδου Καθολικών Ιεραρχών Ελλάδος):** Ευχαριστώ.

Κύριε Πρόεδρε, κυρίες και κύριοι Υπουργοί, κυρίες και κύριοι βουλευτές, κυρίες και κύριοι, θα ήθελα να παρουσιάσω μερικά σημεία και παρατηρήσεις εκ μέρους μας, εκ μέρους της Καθολικής Εκκλησίας στην Ελλάδα, σχετικά με τις ρυθμίσεις για τους χώρους λατρείας, τους ναούς, τους ευκτήριους οίκους.

Το πρώτο που μας απασχολεί είναι η εξασφάλιση της συνέχισης της ύπαρξης και της λειτουργίας ναών και ευκτηρίων οίκων, που υφίστανται, πριν από το 1955. Για κάποιους εξ αυτών έχουν εκδοθεί διαπιστωτικές πράξεις και για άλλους, ακόμη αυτές εκκρεμούν, αλλά αυτές οι διαπιστωτικές πράξεις να μην ανακαλούνται. Οπότε, για το τι υπάρχει πριν το 1955, ιδιαιτέρως μας ενδιαφέρει και μας αφορά.

Η δεύτερη παρατήρηση είναι για τα πολεοδομικά σχέδια στο μέλλον και τι επιπτώσεις έχουν αυτά τα σχέδια. Δηλαδή, η ανησυχία μας είναι ότι αυτά τα σχέδια θα μπορούσαν να εξαλείψουν κάποιες εκκλησίες και ναούς. Θα προτείνουμε, λοιπόν, αυτά τα πολεοδομικά σχέδια και στο μέλλον να μην επηρεάζουν το καθεστώς των ναών και των ευκτηρίων οίκων, ούτε των ιερών μονών, εφόσον πρόκειται για αυτοτελή και ιδιόκτητα κτίσματα, πολλά από τα οποία, στην περίπτωσή μας, έχουν ιστορική αξία και ορισμένα υπάρχουν και πριν από την ίδρυση του νεοελληνικού κράτους. Πριν κάποια χρόνια, είχαμε την περίπτωση χάραξης δρόμου, που χώριζε μία μονή και το οικόπεδό της, στα δύο.

Μια τρίτη παρατήρηση είναι αυτή, που αφορά τις εργασίες συντήρησης των ναών και των ευκτηρίων οίκων και θα παρακαλούσαμε, γι΄ αυτές οι εργασίες να είναι σχετικά εύκολη η αδειοδότηση, γιατί οι πολύπλοκες διεργασίες και οι πολλές δημόσιες αρχές, που εμπλέκονται, θα είναι εμπόδιο στη συντήρηση αυτών των ναών ή των ευκτηρίων οίκων. Έχω καταλάβει ότι μέσα στην έκφραση «ευκτήριοι οίκοι» είναι και τα παρεκκλήσια και τα ξωκλήσια.

Τέλος, η τέταρτη παρατήρηση αφορά τους ευκτήριους οίκους, οι οποίοι, συνήθως, έχουν και κάποιους διακριτούς βοηθητικούς χώρους, ένα γραφείο, για παράδειγμα, τη διαμονή του θρησκευτικού λειτουργού, υπάρχουν και οι αίθουσες κατήχησης και παρακαλούμε και αυτό να ληφθεί υπόψη. Αυτά είχαμε να παρατηρήσουμε και σας ευχαριστούμε για την προσοχή σας.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, Σεβασμιώτατε.

Ο Αιδεσιμότατος Αναστάσιος Μαρκουλιδάκης είναι μέλος Εκτελεστικής Επιτροπής της Γενικής Συνόδου της Ελληνικής Ευαγγελικής Εκκλησίας, έχει στείλει υπόμνημα.

Προχωράμε στον κ. Σεϊμένη, ο οποίος είναι Πρόεδρος Ομοσπονδίας Συλλόγων Διδακτικού και Ερευνητικού Προσωπικού, της ΠΟΣΔΕΠ.

Κύριε Σεϊμένη, έχετε τον λόγο.

**ΙΩΑΝΝΗΣ ΣΕΪΜΕΝΗΣ (Πρόεδρος της Ομοσπονδίας Συλλόγων Διδακτικού και Ερευνητικού Προσωπικού (ΠΟΣΔΕΠ):** Ευχαριστώ, κύριε Πρόεδρε και ευχαριστούμε για την πρόσκληση.

Κατ’ αρχάς να ξεκινήσω με ένα γενικό σχόλιο, λέγοντας ότι η Κυβέρνηση προωθεί εν μέσω θέρους, ένα νομοσχέδιο, που αφορά κρίσιμες πτυχές της λειτουργίας των πανεπιστημίων, όπως η ασφάλεια και οι διαγραφές των λιμναζόντων φοιτητών/τριών, χωρίς να έχει προηγηθεί ουσιαστικός διάλογος με τους θεσμικούς φορείς της Ανώτατης Εκπαίδευσης. Χαρακτηριστικό παράδειγμα, ότι το εν λόγω νομοσχέδιο τέθηκε σε διαβούλευση, μόλις μια μέρα πριν τη συμμετοχή της ηγεσίας του Υπουργείου στη Σύνοδο Πρυτάνεων, ουσιαστικά, μη επιτρέποντας τη συνδιαμόρφωσή του, μέσω γόνιμου και διεξοδικού διαλόγου. Είναι γνωστό, ότι τα νομοσχέδια δημοσιεύονται στην ηλεκτρονική διαβούλευση πρακτικά αφήνοντας ελάχιστα περιθώρια ουσιαστικών τροποποιήσεων και βελτιώσεων.

Ταυτόχρονα, θα ήθελα να τονίσω ότι σε αυτό το νομοσχέδιο, σε ένα ακόμη νομοσχέδιο, που άπτεται της Τριτοβάθμιας Εκπαίδευσης, αγνοούνται παρατηρήσεις και αιτήματα της ακαδημαϊκής κοινότητας, για μείζονα θεσμικά ζητήματα, όπως αυτό της διοίκησης των ΑΕΙ και της θωράκισης του αυτοδιοίκητου, ενώ ακόμη αγνοούνται και απλά ζητήματα εύρυθμης λειτουργίας των ΑΕΙ.

Τώρα, όσον αναφορά τις συγκεκριμένες διατάξεις, να ξεκινήσουμε με το θέμα των λιμναζόντων φοιτητών. Η ΠΟΣΔΕΠ ζήτησε πολλάκις από την Κυβέρνηση να προχωρήσει έγκαιρα στην τροποποίηση της συγκεκριμένης διάταξης, δυστυχώς φτάσαμε στην ύστατη ώρα. Η πλειοψηφία της ΠΟΣΔΕΠ θεωρεί ότι πρέπει να τίθεται ανώτατο όριο φοίτησης από το νόμο, να διαγράφονται οι ανενεργοί φοιτητές, αλλά να αποφασίζουν τα πανεπιστήμια, στο πλαίσιο του αυτοδιοίκητου, για τους όρους συνέχισης της φοίτησης, πέραν της οριζόμενης διάρκειας.

Η ρύθμιση πέραν του ορίου φοίτησης για τους ενεργούς φοιτητές, που έχουν ολοκληρώσει ένα ποσοστό των μαθημάτων, προφανώς δεν κρίνεται επαρκής, γιατί είναι οριζόντια και δεν έχει ακαδημαϊκό πρόσημο. Δηλαδή, δεν αναγνωρίζει ακαδημαϊκές ιδιαιτερότητες και διαφοροποιήσεις. Ναι, το ποσοστό του 70%, που έφερε με τροποποίηση η κυρία Υπουργός, είναι ίσως καλύτερο από το 75%, αλλά γιατί όχι 65% ή 60%. Τι θα γίνεται σε μια ακραία, αλλά υπαρκτή περίπτωση, που ένας φοιτητής χρωστά μόνο ένα μάθημα και δεν έχει επιτυχές αποτέλεσμα σε διαδοχικές εξεταστικές;

Είναι σίγουρο, λοιπόν, ότι αυτές οι ρυθμίσεις, στο σύνολό τους, θα οδηγήσουν σε πιέσεις προς τα μέλη ΔΕΠ και τους λοιπούς διδάσκοντες, με προφανείς επιπτώσεις στο επίπεδο σπουδών και στην αξιολόγηση των διδασκομένων, ενώ ξεκάθαρα περιορίζουν την ακαδημαϊκή ελευθερία των ιδρυμάτων. Το κυριότερο, όμως, είναι ότι το συγκεκριμένο σχέδιο νόμου δεν λαμβάνει καμία πρόνοια, που να αφορά στη διερεύνηση, αντιμετώπιση και θεραπεία των αιτιών της φοιτητικής αποτυχίας και εγκατάλειψης ή μη έγκαιρης περάτωσης των σπουδών, θέματα, για τα οποία έχουμε πάρει σαφή θέση και έχουμε κάνει πολλαπλές προτάσεις. Εδώ είναι που χρειάζεται Παρατηρητήριο ανά τμήμα και σχολή και όχι στο ζήτημα της ασφάλειας.

Για το ζήτημα της ασφάλειας, οι ρυθμίσεις οι σχετικές ουσιαστικά έχουν μια επικοινωνιακή στόχευση και αυτό καθίσταται σαφές από τις πλείστες αναφορές για βία και παραβατικότητα, που ενδημούν στο ελληνικό πανεπιστήμιο. Τα ελάχιστα μεμονωμένα περιστατικά, που έχουν λάβει χώρα εντός των πανεπιστημιακών χώρων και κυρίως, εντός των πανεπιστημιακών πάρκων, που ταυτόχρονα σας θυμίζω αποτελούν και αστικά πάρκα, έλαβαν της ανάλογης μεγάλης δημοσιότητας, σε μια χρονική στιγμή, που συμπίπτει με την αδειοδότηση των ιδιωτικών πανεπιστημίων.

Ταυτόχρονα και δυστυχώς, βλέπουμε τα περιστατικά ενδοοικογενειακής βίας, σχολικής βίας, εκφοβισμού και βανδαλισμού της δημόσιας περιουσίας να αυξάνουν ραγδαία.

Συνεπώς, η βία, η παραβατικότητα και οι βανδαλισμοί αποτελούν ένα σύνθετο κοινωνικό φαινόμενο. Δεν αποτελούν ένα φαινόμενο, που αφορά μόνο το πανεπιστήμιο. Αφορούν όλη την κοινωνία και για να αντιμετωπιστεί, ως τέτοιο, χρειάζεται συστηματική προσπάθεια και συντονισμένη δράση και όχι ακραία αυστηροποίηση και υπερποινικοποίηση, που βλέπουμε στο εν λόγω νομοσχέδιο.

Ενδεικτικά, αναφέρω ότι η αναστολή της φοιτητικής ιδιότητας, χωρίς τελεσίδικη απόφαση, είναι πρωτοφανής καταπάτηση του τεκμηρίου αθωότητας, ενώ απαράδεκτη είναι και η νεοεισαγόμενη πειθαρχική ποινή για μέλη ΔΕΠ, που αφορά την παύση από αξίωμα μονομελούς οργάνου διοίκησης ή μέλους συλλογικού οργάνου του ΑΕΙ.

Επίσης, πολλές διατάξεις σχετικές βρίθουν ασαφειών και πολλαπλών ερμηνειών, όπως φερειπείν η διάταξη, περί διευκόλυνσης σε πράξεις διατάραξης της εν γένει ομαλής ακαδημαϊκής λειτουργίας. Δυστυχώς, θεωρούμε ότι οι συγκεκριμένες διατάξεις αναμένεται να πυροδοτήσουν εύλογες αντιδράσεις και αχρείαστες εντάσεις, που θα συμπέσουν χρονικά, ίσως βολικά για κάποιους, με την έναρξη λειτουργίας των Νομικών Προσώπων Πανεπιστημιακής Εκπαίδευσης, δηλαδή των παραρτημάτων των ξένων πανεπιστημίων.

Μια κουβέντα και για την ασφάλεια εν γένει, διότι ασφάλεια είναι η κατάσταση, που χαρακτηρίζεται, από την απουσία κινδύνου. Κι εμείς τα μέλη ΔΕΠ, αλλά και οι φοιτητές μας, και οι εργαζόμενοι στα ελληνικά πανεπιστήμια δεν θεωρούμε ότι κινδυνεύουμε από άλλους συναδέλφους μας ή ακόμη και από έκνομες ενέργειες παραβατικών εξωπανεπιστημιακών ατόμων σε χώρο του πανεπιστημίου, τουλάχιστον, όχι περισσότερο απ’ όσο κινδυνεύουμε σε οποιονδήποτε άλλο δημόσιο ή ιδιωτικό χώρο.

Αντίθετα, θεωρούμε ότι προτεραιότητα αποτελούν οι πολιτικές προστασίας. Δηλαδή, το σημαντικότερο πρόβλημα, που αντιμετωπίζουν τα πανεπιστήμια, κυρίες και κύριοι, είναι η ανεπαρκής χρηματοδότησή τους, κυρίως για την ανακαίνιση και συντήρηση των υποδομών τους. Πολλά κτίρια, λόγω της παλαιότητας τους και της πλημμελούς συντήρησης, λόγω ανεπαρκούς χρηματοδότησης, θέτουν σοβαρά ζητήματα ασφάλειας για φοιτητές και φοιτήτριες, καθώς και για προσωπικό. Προτεραιότητα, λοιπόν, η πολιτική προστασία, καθώς και η κυβερνοασφάλεια και όχι η ασφάλεια από τη δήθεν βία και παραβατικότητα.

Ένα τελευταίο σχόλιο, που αφορά διατάξεις, σχετικά με τη λειτουργία των Νομικών Προσώπων Πανεπιστημιακής Εκπαίδευσης. Εδώ βλέπουμε ότι αρκετές διατάξεις μας δίνουν προϋποθέσεις για την έκδοση άδειας εγκατάστασης και λειτουργίας των παραρτημάτων των ξένων πανεπιστημίων. Η προχειρότητα του εγχειρήματος φαίνεται από το γεγονός ότι έχει ήδη πραγματοποιηθεί ο έλεγχος των εγκαταστάσεων των αιτούντων και τώρα καθορίζονται οι ακριβείς κτιριακές προϋποθέσεις. Πότε; Λίγες μέρες πριν την αναμενόμενη ανακοίνωση της Εθνικής Αρχής Ανώτατης Εκπαίδευσης, για την αδειοδότηση των παραρτημάτων και την πιστοποίηση των προγραμμάτων σπουδών, που αυτά θα παρέχουν. Η ΕΘ.Α.Α.Ε., η οποία χρειάζεται σχεδόν δύο χρόνια, για να ολοκληρώσει την πιστοποίηση ενός μεταπτυχιακού προγράμματος σπουδών ενός δημόσιου πανεπιστημίου, μέσα σε ελάχιστο χρονικό διάστημα, θα έχει αδειοδοτήσει έως και 12 παραρτήματα, με περίπου 40 σχολές και θα έχει πιστοποιήσει 150 προπτυχιακά προγράμματα σπουδών.

Φυσικά, κυρίες και κύριοι, οι σχετικές διατάξεις χαλαρώνουν περαιτέρω τα ιδιαίτερα χαμηλής στάθμης ακαδημαϊκά κριτήρια, που θέτει ο νόμος 5094/2024, για τη λειτουργία των ιδιωτικών πανεπιστημίων, με ό,τι αυτό συνεπάγεται, για το επίπεδο σπουδών στην τριτοβάθμια εκπαίδευση.

Συμπερασματικά, ναι, θεωρούμε ότι είναι ανάγκη το ελληνικό δημόσιο πανεπιστήμιο να προσαρμοστεί στο νέο ταχύτατα εξελισσόμενο και παγκοσμιοποιημένο τοπίο της ανώτατης εκπαίδευσης, παίζοντας παράλληλα ενεργό ρόλο στη διαμόρφωσή του. Για να μπορέσει, όμως, αυτό να συμβεί και για να παίξει χρήσιμο ρόλο στην ελληνική κοινωνία και στη χώρα, απαραίτητη προϋπόθεση είναι η απρόσκοπτη λειτουργία του αυτοδιοίκητου, η οποία προβλέπεται και από το Σύνταγμα, καθώς και της αυτονομίας, αυτοτέλειας, που κανονικά το συνοδεύει.

Δυστυχώς, το παρόν σχέδιο νόμου, με τις διατάξεις του, πλήττει ανεπανόρθωτα το αυτοδιοίκητο, αλλά και τη δημοκρατική και εύρυθμη λειτουργία του δημόσιου πανεπιστημίου. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κι εμείς ευχαριστούμε. Επαναλαμβάνω την παράκληση, να τηρείται ο χρόνος, για να μπορέσουν όλοι οι φορείς να εκφραστούν.

Τον λόγο έχει η κυρία Θεανώ - Χριστίνα Παπατσώρη, νομική σύμβουλος της Ελληνικής Ευαγγελικής Εκκλησίας, η οποία εκπροσωπεί τον Αιδέσιμο Αναστάσιο Μαρκουλάκη, μέλος της Εκτελεστικής Επιτροπής της Γενικής Συνόδου της Ελληνικής Ευαγγελικής Εκκλησίας.

**ΘΕΑΝΩ - ΧΡΙΣΤΙΝΑ ΠΑΠΑΤΣΩΡΗ (Νομική σύμβουλος της Ελληνικής Ευαγγελικής Εκκλησίας):** Αξιότιμοι κυρίες και κύριοι Υπουργοί, αξιότιμοι Εισηγητές, αξιότιμοι κυρίες και κύριοι βουλευτές, ονομάζομαι Χριστίνα Παπατσώρη και εκπροσωπώ, ως δικηγόρος, την Ευαγγελική Εκκλησία της Ελλάδος, μία από τις ιστορικές θρησκευτικές κοινότητες της χώρας μας, αναγνωρισμένη από το νόμο 4301/2014, ωςεκκλησιαστικό νομικό πρόσωπο για λόγους ιστορικούς και επειδή εκφράζει ικανό τμήμα του πληθυσμού, όπως ο ίδιος ο νομοθέτης ανέφερε.

Έχουμε υποβάλει σχετικό αναλυτικό υπόμνημα, όπως ανέφερε ο κ. Πρόεδρος και με την τοποθέτησή μου αυτή θα αναπτύξω, εν συντομία, τις κυριότερες από τις ιδιαίτερα σοβαρές ενστάσεις μας, επί του συζητούμενου νομοσχεδίου και συγκεκριμένα επί των διατάξεων του Μέρους Β΄, που μας αφορούν.

Αρχικά, δεν μπορούμε να παραβλέψουμε το γεγονός ότι ο νόμος αναφέρεται επί λέξει σε ακώλυτη άσκηση του δικαιώματος λατρείας όλων των θρησκευτικών κοινοτήτων και των μελών τους. Εξαιρεί, ωστόσο, ρητά και επανειλημμένως, την επικρατούσα θρησκεία. Με τον τρόπο αυτό, ενώ ο νόμος εισάγει εκ προοιμίου δυσμενή διάκριση, μεταξύ των θρησκευτικών κοινοτήτων, κατατάσσοντας αυτές σε δύο κατηγορίες, ήτοι την αναφερόμενη στο Σύνταγμα και εξαιρούμενη από τη ρύθμιση, Ανατολική Ορθόδοξη του Χριστού Εκκλησία αφενός και όλες τις λοιπές θρησκευτικές κοινότητες, συλλήβδην και αδιακρίτως.

Όμως, κυρίες και κύριοι βουλευτές, η επιστημονικώς κρατούσα και ορθή ερμηνεία του άρθρου 3 του Συντάγματος, όπου εισάγεται ο όρος της «επικρατούσας θρησκείας», είναι πως ο όρος έχει περιγραφικό και μόνον χαρακτήρα και καταγράφει την πραγματικότητα. Πως, δηλαδή, η μεγάλη πλειοψηφία του ελληνικού λαού πρεσβεύει το ορθόδοξο ανατολικό δόγμα. Σε καμία περίπτωση, δεν δικαιολογεί τη θέσπιση διατάξεων, που θίγουν τα συνταγματικώς κατοχυρωμένα δικαιώματα των πολιτών, επειδή ασπάζονται άλλο χριστιανικό δόγμα ή άλλη θρησκεία, ούτε την επιβολή στις θρησκευτικές κοινότητες διατάξεων, που διέπονται από έτερη εκκλησιολογία, ήτοι αυτής της κρατούσας θρησκείας.

Παρόλα αυτά, το άρθρο 24 του υπό συζήτηση νομοσχεδίου, ακολουθεί την ορθόδοξη εκκλησιολογία και παράδοση και επιβάλλει στους μη ορθόδοξους χώρους λατρείας αριθμητικό κριτήριο, για την επιφάνεια του χώρου, περιορίζοντας σε σημαντικό βαθμό λοιπές χρήσεις από τη θρησκευτική κοινότητα, οι οποίες αφορούν την εν γένει εκκλησιαστική ζωή και δραστηριοποίηση της κοινότητας. Κινδυνεύουν, λοιπόν, να αποχαρακτηριστούν ιστορικοί χώροι λατρείας, εάν δεν περιληφθεί στον νόμο ρητή πρόβλεψη εξαίρεσης των ήδη αδειοδοτημένων και νομίμως λειτουργούντων χώρων θρησκευτικής λατρείας. Τούτο, σε συνδυασμό με την επιβολή αλλότριας εκκλησιολογίας, συνιστά κατάφωρη παραβίαση του δικαιώματος στη θρησκευτική ελευθερία.

Συγχρόνως, παραβιάζει το συνταγματικά προστατευόμενο δικαίωμα στην ιδιοκτησία, διότι αφενός περιορίζει σημαντικά ή καθιστά αδύνατη την επί δεκαετίες παγιωμένη και νόμιμη χρήση των κτιρίων μας, αφετέρου μας υποχρεώνει να ανεύρουμε άλλους χώρους και να υποστούμε το αντίστοιχο κόστος, ώστε να ασκούμε τα θρησκευτικά μας καθήκοντα σε όλο τους το εύρος. Έτερη δυσμενής ρύθμιση, που αφορά τους χώρους λατρείας εντοπίζεται...

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Αν θέλετε, στο υπόμνημα τα αναφέρετε αυτά, μην τα επαναλαμβάνετε. Ο χρόνος είναι τρία λεπτά. Η ιδιότητά σας είναι δικηγόρος, ένα λεπτό έχετε ακόμα.

**ΘΕΑΝΩ – ΧΡΙΣΤΙΝΑ ΠΑΠΑΤΣΩΡΗ (Νομική Σύμβουλος της Ελληνικής Ευαγγελικής Εκκλησίας):** Εφιστώ, λοιπόν, την προσοχή, ιδιαιτέρως στην παράγραφο 7 του άρθρου 26. Η συμπερίληψη των μελών των θρησκευτικών κοινοτήτων, μεμονωμένων φυσικών προσώπων, δηλαδή και φορέων ατομικών δικαιωμάτων και ελευθεριών, αντίκειται σε υπερκείμενης ισχύος συνταγματικές διατάξεις. Η διατύπωση της παραγράφου είναι τέτοια, που να θέτει υπό τον έλεγχο του νόμου ακόμη και την ιδιωτική συνομιλία, την έκφραση γνώμης, δηλαδή, στο πλαίσιο της κοινωνικής συναναστροφής και της συμμετοχής στο κοινωνικό γίγνεσθαι εν γένει. Με τον τρόπο αυτό, ο νομοθέτης άγει προς την ποινικοποίηση ακόμη και της ατομικής συζήτησης, όταν αυτή αφορά θρησκευτικά ζητήματα.

Πέραν των ανωτέρω, θέτουμε υπόψη σας και τις εξής παραμέτρους. Η συγγραφική και εκδοτική δραστηριότητα δεν αφορά μόνο τις θρησκευτικές κοινότητες και τα μέλη τους, αλλά κυρίως φυσικά ή νομικά πρόσωπα, που δραστηριοποιούνται, στο χώρο του εντύπου. Οι εκδότες, όμως, εφόσον δεν δηλώνουν την υπαγωγή τους σε συγκεκριμένη θρησκευτική κοινότητα, εξαιρούνται από το πεδίο εφαρμογής του νόμου και δύνανται να εκδίδουν βιβλία και έντυπα θρησκευτικού περιεχομένου, συνεχίζοντας απρόσκοπτα την εκδοτική και επαγγελματική τους δραστηριότητα, ενώ οι αντίστοιχες θρησκευτικές κοινότητες θα υποχρεούνται να εφαρμόζουν το νόμο.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Όπως σας είπα, ο χρόνος είναι περιορισμένος. Το υπόμνημα αυτή την έννοια έχει, οπότε νομίζω ότι τελειώσατε.

Σεβασμιότατε Αρχιεπίσκοπε, αν νομίζετε ότι θέλετε να αποχωρήσετε για άλλα καθήκοντα που έχετε.

Η Επιτροπή, επαναλαμβάνω, ότι ήταν μεγάλη τιμή και χαρά που σας είχε εδώ.

Τον λόγο έχει η κυρία Αΐσέ Καρά, μέλος των Μπεκτασηδών Αλεβιτών Μουσουλμάνων Θράκης, για τρία λεπτά.

**ΑΙΣΕ ΚΑΡΑ (Μέλος της Διαχειριστικής Επιτροπής Μπεκτασήδων Αλεβιτών Μουσουλμάνων Θράκης):** Αξιότιμοι κυρίες και κύριοι. Όπως στον Χριστιανισμό υπάρχουν κλάδοι και δόγματα, έτσι και στο Ισλάμ υπάρχουν κλάδοι και δόγματα. Έχουμε κοινές θεμελιώδεις πεποιθήσεις, αλλά και σημαντικές διαφορές. Για αιώνες, οι Αλεβίτες ζουν στην αφάνεια και στη σιωπή και συχνά βιώνουν έντονη καταπίεση. Φανταστείτε έναν Ορθόδοξο, που πεθαίνει και την τελετή της κηδείας να πρέπει να την κάνει ένας προτεστάντης πάστορας. Πώς θα αισθανόταν η οικογένειά του;

Κάπως έτσι, ζούσαμε μέχρι σήμερα κι εμείς. Σήμερα, λοιπόν, ζητάμε από τη Βουλή των Ελλήνων να ψηφίσει την επίσημη αναγνώρισή μας, ως θρησκευτική κοινότητα. Η αναγνώριση αυτή είναι ζωτικής σημασίας για μας, θα μας κάνει να νιώσουμε ελεύθεροι και ισότιμοι Έλληνες πολίτες.

Είναι μεγάλη τιμή για μας να αναγνωριστεί η κοινότητά μας εδώ, στην Ελλάδα, στην πατρίδα μας, στη χώρα όπου γεννήθηκε η δημοκρατία και η φιλοσοφία. Με την αναγνώριση αυτή, αναγνωρίζεται και ένα πολύ σημαντικό κομμάτι της ζωντανής πολιτιστικής κληρονομιάς στον ελλαδικό χώρο, δηλαδή, της ευρύτερης ελληνικής πολιτιστικής κληρονομιάς. Παράλληλα, θα αποτελέσει αναγνώριση και ενδυνάμωση του Ισλάμ στη Θράκη. Ενός Ισλάμ, που υπάρχει στο χώρο της Θράκης, εδώ και εξακόσια χρόνια, το οποίο είναι από την φιλοσοφία του μετριοπαθές και σέβεται όλες τις άλλες θρησκείες γύρω του.

Κυρίες και κύριοι, σήμερα είναι μια ιστορική ημέρα, όλοι μαζί εδώ, ανοίγουμε ένα νέο κεφάλαιο της ιστορίας, της ιστορίας της πατρίδας μας, της Ελλάδας και της κοινότητάς μας. Είναι μεγάλη μας τιμή να γράψουμε αυτή την ιστορία μαζί σας και σας ευχαριστούμε για την υποστήριξη σας. Σας ευχαριστώ πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πάρα πολύ.

Τον λόγο έχει ο κ. Λάμπρου, που είναι Πρόεδρος του Πανελλήνιου Συλλόγου ΕΔΙΠ.

**ΓΕΩΡΓΙΟΣ ΛΑΜΠΡΟΥ (Πρόεδρος του Πανελλήνιου Συλλόγου ΕΔΙΠ):** Ευχαριστώ, κύριε Πρόεδρε. Κυρία Υπουργέ, κύριοι Υπουργοί, το δημόσιο πανεπιστήμιο αποτελεί κατάκτηση και θεμέλιο λίθο της δημοκρατικής κοινωνίας, πυλώνα της επιστημονικής σκέψης και ιερό χώρο ελεύθερης αναζήτησης της γνώσης.

Δεν μπορεί και δεν πρέπει να μετατραπεί σε πεδίο επιτήρησης και πειθαρχίας, με τη σωφρονιστική έννοια. Η ασφάλεια των μελών της πανεπιστημιακής κοινότητας εξασφαλίζεται, μέσω επαρκούς χρηματοδότησης, όπως ακούσαμε και πριν, αναβάθμισης των υποδομών, κάλυψης των ελλείψεων σε προσωπικό και όχι με μηχανισμούς καταστολής.

Οφείλουμε, συλλογικά, να το υπερασπιστούμε, ενάντια σε κάθε προσπάθεια υποβάθμισης, εμπορευματοποίησης και φίμωσης. Στηρίζουμε ένα πανεπιστήμιο ανοιχτό, χωρίς αποκλεισμούς, με επαρκείς πόρους, αξιοπρέπεια, ουσιαστική φοιτητική μέριμνα, χωρίς τη δαμόκλειο σπάθη των διαγραφών, η οποία θα πλήξει τους οικονομικά ασθενέστερους φοιτητές μας.

Το δημόσιο πανεπιστήμιο δεν είναι εμπόδιο ούτε πολυτέλεια. Είναι προϋπόθεση για ένα καλύτερο μέλλον και για τη δημοκρατία την ίδια. Και μιας και μιλάμε για δημοκρατία, ένα παράδειγμα είναι ο αποκλεισμός των κλάδων του πανεπιστημίου από τις εκλογές των θεσμών και των οργάνων του πανεπιστημίου. Απέναντι σε αυτή την υποβάθμιση, ο κλάδος του Εργαστηριακού Διδακτικού Προσωπικού μπορεί και λειτουργεί, ως μοχλός επιστημονικής αναγέννησης.

Στον αγώνα αυτό για γνώση, ελευθερία και κοινωνική δικαιοσύνη, στεκόμαστε ενωμένοι και η υπεράσπιση του δημόσιου πανεπιστημίου είναι υπόθεση όλων μας. Τέλος, πρέπει να επαναλάβουμε ότι για να υπάρξει δημοκρατία, απαραίτητη είναι η παιδεία και ειδικά η δημόσια παιδεία.

Η επένδυση στο φόβο και την καταστολή έχουν πάντα το αντίθετο αποτέλεσμα. Αντίθετα, η επένδυση στην ελπίδα και την προοπτική μόνο αυτή φέρνει το επιθυμητό τελικά αποτέλεσμα. Αντί της καταστολής, διαφώτιση και εκπαίδευση για τη σημασία του δημόσιου πανεπιστημίου. Αντί του φόβου, ελπίδα, προοπτική και εξέλιξη. Η άδικη αντιμετώπιση φέρνει πάντα αντίδραση και ο κλάδος μας, διαχρονικά, το έχει γευθεί αυτό στην πανεπιστημιακή κοινότητα και έχουμε γευθεί τι συνέβη σε άδικη μεταχείριση.

Ευχαριστώ, κύριε Πρόεδρε. Κυρία Υπουργέ, ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Λάμπρου.

**ΓΕΩΡΓΙΟΣ ΛΑΜΠΡΟΥ (Πρόεδρος του Πανελλήνιου Συλλόγου ΕΔΙΠ):** Κύριε Πρόεδρε έχουμε στείλει και υπόμνημα επίσης για τα Πρακτικά σας.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει η κυρία Νίκη Χρονοπούλου, είναι Πρόεδρος της Ομοσπονδίας Διοικητικού Προσωπικού Τριτοβάθμιας Εκπαίδευσης.

**ΝΙΚΗ ΧΡΟΝΟΠΟΥΛΟΥ (Πρόεδρος της Ομοσπονδίας Διοικητικού Προσωπικού Τριτοβάθμιας Εκπαίδευσης):** Ευχαριστώ, κύριε Πρόεδρε. Ευχαριστούμε για την πρόσκληση. Θέλουμε να ξεκινήσουμε από το εξής. Ότι το γεγονός ότι φέρνετε μέσα σε αυτό το πολυνομοσχέδιο πολύ σοβαρές διατάξεις για τα ΑΕΙ, στην καρδιά του καλοκαιριού, μας δείχνει τι εννοείτε, όταν λέτε ότι επιδιώκετε να διαμορφώστε ένα περιβάλλον, όπου κανείς δεν θα διστάζει να διατυπώνει τις απόψεις του.

Επιδιώκετε να μας φέρετε προ τετελεσμένου, να μη συζητηθεί το νομοσχέδιο συλλογικά από φοιτητές και εργαζόμενους, να μην υπάρξουν αντιδράσεις. Άλλωστε, το κατά πόσο σέβεστε τη διαφορετική γνώμη φάνηκε και από το γεγονός ότι υποδεχτήκατε με χημικά και γκλομπς φοιτητές και εργαζόμενους στη Σύνοδο των Πρυτάνεων, όπου βρεθήκαμε για να εκφράσουμε την εναντίωσή μας σε αυτές τις διατάξεις.

Είναι πρόκληση να επικαλείστε την ενίσχυση της ασφάλειας στα ΑΕΙ. Αν υπήρχε ενδιαφέρον για την ασφάλεια φοιτητών και εργαζομένων στα πανεπιστήμια, όπως προειπώθηκε και από άλλα μέλη της ακαδημαϊκής κοινότητας, θα παίρνατε μέτρα για τη συντήρηση των εγκαταστάσεων, για σύγχρονες και ασφαλείς υποδομές, για τη σεισμική και αντιπυρική θωράκιση, για μέτρα υγιεινής και ασφάλειας στα εργαστήρια, θα αντιμετωπίζατε την πραγματικά τραγική κατάσταση με τη φοιτητική στέγη, θα προσλαμβάνατε μόνιμο προσωπικό στην καθαριότητα, για να μην μετατρέπονται οι σχολές μας σε υγειονομικές βόμβες, κάθε φορά, που δεν τα βρίσκουν διοίκηση και εργολάβοι.

Όπως ξέρετε, όλα αυτά τα σοβαρά προβλήματα τα έχουμε αναδείξει και ως Ομοσπονδία και τα πρωτοβάθμια σωματεία μας και οι φοιτητικοί σύλλογοι και οι άλλοι φορείς της ακαδημαϊκής κοινότητας.

Με το νομοθέτημα, που συζητάμε σήμερα, θα είναι έγκλημα να διαμαρτυρόμαστε γι’ αυτά. Θα είναι έγκλημα να ασκήσουμε κριτική στην πολιτική του Υπουργείου Παιδείας και απέναντι σε όσα συμβαίνουν στα πανεπιστημιακά ιδρύματα. Θα θεωρείται εγκληματική πράξη η παρέμβαση ενός φοιτητικού συλλόγου ή ενός σωματείου εργαζομένων στα όργανα διοίκησης του πανεπιστημίου για την προβολή των αιτημάτων μας και αυτό δεν είναι μια υποθετική περίπτωση.

Οι μόνες πειθαρχικές διώξεις, που έχουν ασκηθεί, μέχρι στιγμής, από το 2022, που ψηφίστηκε ο νόμος, τον οποίο εμπλουτίζετε, με τις συγκεκριμένες διατάξεις, είναι απέναντι σε φοιτητές, που αγωνίζονταν. Άρα, να τι θεωρείτε εγκληματικότητα και εγκληματική ενέργεια.

Θα χρειάζονται ειδικές άδειες για να εισέρχονται τρίτοι στα ιδρύματα, παραδείγματος χάρη, για να συναντήσει η διοίκηση της Ομοσπονδίας μας τους συναδέλφους στα ΑΕΙ και όποιος δεν θα την έχει, θα τιμωρείται μέχρι και με ποινή φυλάκισης έως έξι μηνών.

Μέχρι και κάμερες θέλατε να εγκαταστήσετε σε όλους τους χώρους των πανεπιστημίων, στις αίθουσες διδασκαλίας, στα γραφεία μας, σύμφωνα με την αρχική μορφή του νομοσχεδίου, που υπήρχε στη διαβούλευση. Μετά την κατακραυγή, αποσύρθηκε, βέβαια και θυμηθήκατε όψιμα την προστασία των προσωπικών δεδομένων.

Αλήθεια, πώς να νιώθουμε ασφαλείς, όταν μας αντιμετωπίζουν σαν εγκληματίες του κοινού ποινικού δικαίου; Ξέρετε τι είναι πραγματικά εγκληματικό; Να υπολειτουργούν οι υπηρεσίες μας, επειδή το διοικητικό προσωπικό έχει μειωθεί σχεδόν στο μισό, την τελευταία δεκαπενταετία. Να γεμίζουμε άγχος, επειδή δεν βγαίνει η δουλειά, για να προλάβουμε τα παράλληλα καθήκοντα, που μας ανατίθενται, να μην ξέρουμε, αν θα δουλεύουν οι συμβασιούχοι συνάδελφοί μας, την επόμενη μέρα, να υπάρχουν γραμματείες, που λειτουργούν μέχρι και με ένα άτομο, να αποψιλώνονται από προσωπικό τα Κέντρα Ψυχολογικής Στήριξης και τα Ιατρεία για τους φοιτητές.

Να υπάρχουν ελάχιστοι μόνιμοι εργαζόμενοι στη φύλαξη και να έχετε παραδώσει τις υπηρεσίες φύλαξης στους εργολάβους, με πολλαπλάσιο κόστος για τον προϋπολογισμό και με εργολαβικούς εργαζόμενους, που δεν έχουν ούτε στοιχειώδη δικαιώματα.

Είναι εγκληματικό να μην εξασφαλίζονται όλες οι προϋποθέσεις, για να μπορούν να σπουδάζουν τα παιδιά, απρόσκοπτα. Αυτά τα ζούμε εμείς, καθημερινά, οι εργαζόμενοι. Να περνούν μπροστά από τα μάτια μας έγγραφα, που διακινούν ποσά με πολλά μηδενικά, για κάθε είδους στήριξη της επιχειρηματικής δραστηριότητας και την ίδια στιγμή, να μας παίρνουν τηλέφωνο γονείς και να ρωτάνε, εάν υπάρχουν εστίες και αν θα καταφέρουν να μπουν τα παιδιά τους, προκειμένου να αποφασίσουν, αν θα τα στείλουν για σπουδές.

Περνούν φοιτητές από τις υπηρεσίες μας, αγνοώντας, αν θα μπορούν να παρακολουθήσουν, με σταθερότητα τα εργαστήρια της Σχολής, καθώς δουλεύουν βάρδιες ή σπαστά ωράρια, για να τα βγάλουν πέρα με το κόστος ζωής και σπουδών. Αυτά τα παιδιά, που παλεύουν να συνδυάσουν σπουδές και δουλειά, ετοιμάζεστε να τα διαγράψετε και εμάς να μας σέρνετε σε πειθαρχικά, αν δεν προχωρήσουμε τις σχετικές διαδικασίες και ενώ γνωρίζετε καλά ότι οι φοιτητές, μετά την παρέλευση ν+2 χρόνων για τις σπουδές τους, δεν δικαιούνται καμία παροχή και άρα, δεν δημιουργούν κανένα διοικητικό οικονομικό βάρος.

Είναι εγκληματικό, πάνω από 10.000 παιδιά να μένουν έξω από τα πανεπιστήμια, εξαιτίας του άδικου κόφτη της Ελάχιστης Βάσης Εισαγωγής και όσοι κατάφεραν με κόπους και θυσίες, αυτοί, δηλαδή, που συγχαρήκατε για το μόχθο και την προσπάθεια, που κατέβαλαν για να περάσουν στα ΑΕΙ, αύριο μεθαύριο, με ευκολία να τους στερείται η φοιτητική ιδιότητα, επειδή διαμαρτυρήθηκαν για την ανάγκη να υπάρχουν εστίες, για να διεκδικήσουν καθηγητές και αναλώσιμα.

Είναι εγκληματικό τα αποτελέσματα της επιστήμης και της έρευνας, αντί να αξιοποιούνται για την ικανοποίηση των κοινωνικών αναγκών, να σπαταλούνται εκατομμύρια ευρώ για συνεργασίες πανεπιστημίων με οπλοβιομηχανίες, για τις πολεμικές ανάγκες, για να σκοτώνονται παιδιά στις διάφορες γωνιές της γης.

Αναρωτιόμαστε τελικά η ενίσχυση της ασφάλειας, που επικαλείστε και λιβανίζετε νυχθημερόν, σε ποιους αφορά; Σίγουρα, όχι εμάς, τους εργαζόμενους, τους φοιτητές την ακαδημαϊκή κοινότητα.

Θέλετε να μετατρέψετε τα πανεπιστήμια σε φρούρια, να δημιουργήσετε έναν «μπαμπούλα» για να σουλατσάρουν ανενόχλητες και ανεξέλεγκτες οι κάθε λογής επιχειρήσεις και οι εργολάβοι, για να διασφαλίσετε τελικά τη λειτουργία των πανεπιστημίων για σκοπούς ξένους και εχθρικούς προς τις κοινωνικές ανάγκες. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κ. Καραγκούνης.

**ΕΥΑΓΓΕΛΟΣ ΚΑΡΑΓΚΟΥΝΗΣ (Αντιπρόεδρος του Δ.Σ. της Πανελλήνιας Ομοσπονδίας Ειδικού Τεχνικού Προσωπικού ΑΕΙ – ΠΟΕΤΕΠ ΑΕΙ):** Ευχαριστώ, κύριε Πρόεδρε.

Αξιότιμη κυρία Υπουργέ, αξιότιμε κύριε Υφυπουργέ, αξιότιμε κύριε Πρόεδρε και αξιότιμα μέλη του Κοινοβουλίου, η Πανελλαδική Ομοσπονδία Ειδικού Τεχνικού Εργαστηριακού Προσωπικού των ΑΕΙ ευχαριστεί πολύ για τη δυνατότητα να εκφράσουμε ενώπιον σας τις απόψεις μας για το συγκεκριμένο νομοσχέδιο.

Αλήθεια ποια είναι η κατάσταση, που βιώνουμε στο σημερινό πανεπιστήμιο; Αποτελεί κοινή διαπίστωση ότι το ελληνικό πανεπιστήμιο μαστίζεται από δημόσια υποχρηματοδότηση και έντονη υποστελέχωση, που έχουν επιδεινωθεί σημαντικά, την τελευταία δεκαπενταετία, όπως μαρτυρούν και τα επίσημα στοιχεία των πανεπιστημίων.

Ως διδάσκοντες, βιώνουμε τα αποτελέσματα καθημερινά σε κτίρια και περιβάλλοντες χώρους, χωρίς συστηματική και ουσιαστική συντήρηση, μεγάλη ηλικία κτιρίων, συχνά χωρίς επαρκή θέρμανση και ψύξη, με υποδομές, που πολλές φορές υπολειτουργούν, με ανεπαρκή εξοπλισμό για εκπαίδευση και έρευνα, συχνά χωρίς ανταλλακτικά και αναλώσιμα.

Οι φοιτητικές εστίες είναι ανεπαρκείς και με κακές συνθήκες διαμονής, ενώ παράλληλα τα ενοίκια των κατοικιών έχουν εκτοξευτεί. Η φοιτητική σίτιση εξασφαλίζει μόνο την επιβίωση, χωρίς ποιοτική διατροφή.

Η υποστήριξη των πανεπιστημίων, σε εργαστηριακό προσωπικό, είναι πολύ έντονη και επιδεινώνεται, ειδικά το πλήθος των μελών ειδικού τεχνικού εργαστηριακού προσωπικού έχει τουλάχιστον υποδιπλασιαστεί, παραμένοντας πολλά τμήματα με ελάχιστα ή χωρίς μέλη ΕΤΕΠ. Μόνο την τελευταία πενταετία, αποχώρησαν περίπου 250 μέλη και την ερχόμενη διετία αναμένεται να αποχωρήσουν άλλα 150 μέλη ΕΤΕΠ. Δυστυχώς, φέτος η πολιτεία κατένειμε μόνο οκτώ θέσεις ΕΤΕΠ, πανελλαδικά, για τις εκατοντάδες σχολές και τμήματα των 24 ΑΕΙ, χωρίς αναπλήρωση όσων αποχωρούν, τουλάχιστον.

Στην προσπάθεια να «μπαλωθούν» οι μεγάλες ανάγκες προσωπικού, τα πανεπιστήμια καταφεύγουν συστηματικά στη σύναψη ελαστικών συμβάσεων εργασίας κάθε μορφής. Μάλιστα, αποτελεί συνήθη πρακτική η άμεση παροχή υπηρεσιών από συνεργάτες, υποψήφιους διδάκτορες και φοιτητές, μεταπτυχιακούς ή και προπτυχιακούς ακόμη, με πρόσχημα την εκπαίδευση αυτών ή αντί διδάκτρων.

Εσχάτως δε, επιλέγεται η εύκολη λύση της συγχώνευσης μαθημάτων, της κατάργησης εργαστηριακών μαθημάτων και της άσκησης σε πολυπληθείς ομάδες φοιτητών.

Προφανώς, η πλημμελής συντήρηση υποδομών και εξοπλισμού, λόγω οικονομικής αδυναμίας, καθώς και η παροχή υπηρεσιών από ανειδίκευτους απασχολούμενους, σε εργαστηριακούς χώρους εκπαίδευσης και έρευνας, χωρίς την παρουσία εξειδικευμένου εργαστηριακού προσωπικού, εγείρει σοβαρά ζητήματα υγιεινής και ασφάλειας, επιπλέον της υποβάθμισης του εκπαιδευτικού και ερευνητικού έργου.

Σχετικά με τα δημοκρατικά δικαιώματα, όπως και προαναφέρθηκε, όλες οι κατηγορίες ειδικού διδακτικού προσωπικού ΕΤΕΠ, ΕΔΙΠ και ΕΕΠ, έχουμε στερηθεί το δικαίωμα του εκλέγειν για τα όργανα διοίκησης του πανεπιστημίου και των μονάδων του, τη στιγμή που τα πανεπιστήμια θεωρούνται νησίδες δημοκρατίας, αυτοδιοίκησης και ελεύθερης έκφρασης. Ζητούμε τη δημοκρατική ανάδειξη των πανεπιστημιακών αρχών από όλα τα μέλη της ακαδημαϊκής κοινότητας.

Παρά τις δυσκολίες, όμως οι εργαζόμενοι στα ΑΕΙ προσπαθούμε καθημερινά να ανταποκριθούμε επάξια στις υποχρεώσεις μας, αναδεικνύοντας τα ελληνικά δημόσια πανεπιστήμια σε υψηλές διεθνείς κατατάξεις και τους πτυχιούχους τους, με υψηλή ακαδημαϊκή και επαγγελματική αναγνώριση, διεθνώς.

Όμως, αξιότιμα μέλη του Κοινοβουλίου, σπάνια γίνεται αναφορά στις πραγματικές ανάγκες και στο εξαιρετικό έργο των πανεπιστημίων μας. Δυστυχώς, εδώ και πολλά χρόνια, το δημόσιο ελληνικό πανεπιστήμιο δέχεται επανειλημμένως συστηματική επίθεση δυσφήμισης και απαξίωσης, αφού μεμονωμένα περιστατικά παραβατικότητας γενικεύονται και τα πανεπιστήμιά μας παρουσιάζονται από τα Μ.Μ.Ε., ως κέντρα ανομίας και παραβατικότητας, συνολικά, με αντίστοιχη πολιτική εκμετάλλευση από Κυβέρνηση και Αντιπολίτευση. Δεν αναγνωρίζεται ότι η παραβατικότητα στους πανεπιστημιακούς χώρους είναι πολύ μικρότερη συγκριτικά με την υπόλοιπη κοινωνία.

Τι εισάγει το συγκεκριμένο νομοσχέδιο για την τριτοβάθμια εκπαίδευση.

Στο Μέρος Γ΄ «Ενίσχυση της ασφάλειας στα ΑΕΙ, τροποποίηση του Ποινικού Κώδικα» επιχειρείται πρόσθετη αυστηροποίηση του πειθαρχικού και ποινικού πλαισίου και ορισμός ειδικού εισαγγελέα για τα ΑΕΙ, παρά την εντατική και αναλυτική ρύθμιση του συνολικού πειθαρχικού πλαισίου των ΑΕΙ, στον πρόσφατο νόμο 4957/2022, αντιμετωπίζοντας τα ακαδημαϊκά ιδρύματα, ως άνδρα ανομίας και παραβατικότητας ή ως σκληρά σωφρονιστικά ιδρύματα.

Τα ελληνικά δημόσια πανεπιστήμια δεν χρειάζονται ειδικό πειθαρχικό δίκαιο και ποινικό πλαίσιο, ούτε ειδικό εισαγγελέα, έχουν πειθαρχικό δίκαιο σε ισχύ και αντιμετωπίζουν αποτελεσματικά όσα πειθαρχικά ζητήματα προκύπτουν, μεταξύ των μελών της πανεπιστημιακής κοινότητας, ενώ επιπλέον ισχύει το ποινικό δίκαιο για το σύνολο της ελληνικής κοινωνίας.

Η υπερβάλλουσα προσπάθεια ποινικοποίησης της συνδικαλιστικής δράσης και η καλλιέργεια κλίματος εργασιακού εκφοβισμού δεν συνάδουν με τον πανεπιστημιακό χώρο της ελεύθερης διακίνησης ιδεών, του διαλόγου και της δημοκρατικής συλλογικής έκφρασης.

Για την προστασία των εκτεταμένων χώρων και των υποδομών τους, που συνήθως πλήττονται από εξωγενή άτομα, τα πανεπιστήμια αναμένουν από την πολιτεία να συνδράμει ουσιαστικά, με σημαντική αύξηση της πενιχρής χρηματοδότησης, η οποία δεν υπάρχει ούτε για υποτυπώδη συντήρηση.

Στο άρθρο 126, «Εξειδίκευση Τμημάτων Ανώτατης Διάρκειας Φοίτησης», καθορίζεται ότι θα γίνεται αυτοδίκαιη διαγραφή όσων φοιτητών ξεπεράσουν την ήδη θεσμοθετημένη ανώτατη διάρκεια φοίτησης ν συν 2 ή ν συν 3 ετών, παρά την καθολική διαφωνία της ακαδημαϊκής κοινότητας, μέχρι τώρα, πρόσθετη δυνατότητα μικρής παράτασης δύο εξαμήνων και περιορισμένο αριθμό ενδιαφερομένων φοιτητών, που πληροί τις συγκεκριμένες προϋποθέσεις.

Η συγκεκριμένη ρύθμιση και η προσθήκη επιπλέον εμποδίων, για την υπαγωγή σε καθεστώς μερικής φοίτησης, θα οδηγήσουν σε διαγραφή μεγάλου μέρους ενεργών φοιτητών, που προσπαθούν να αποφοιτήσουν. Η συγκεκριμένη ρύθμιση δεν καλύπτει την επίσημη πρόταση της ακαδημαϊκής κοινότητας, για δυνατότητα αποφοίτησης όσων φοιτητών αποδεδειγμένα συμμετέχουν και προσπαθούν να αποφοιτήσουν, αλλά επιφέρει αυτοδίκαιη διαγραφή, χωρίς δικαίωμα επιλογής στα πανεπιστήμια, δεν αναγνωρίζει διαφοροποιήσεις και ιδιαιτερότητες, μέσω προγραμμάτων σπουδών, αδιαφορεί για τα είδη της φοιτητικής αποτυχίας και της εγκατάλειψης σπουδών, παρά τις μεγάλες οικονομικές και κοινωνικές δυσκολίες, ασκεί πίεση στους διδάσκοντες, με επιπτώσεις στο επίπεδο σπουδών και την αξιολόγηση των φοιτητών και αναμένεται ότι θα επιφέρει νέο κύκλο αναταραχών στους κόλπους της ακαδημαϊκής κοινότητας.

Κυρίες και κύριοι Βουλευτές, ολοκληρώνοντας, η Πανελλαδική Ομοσπονδία Ειδικού Τεχνικού Εργαστηριακού Προσωπικού των πανεπιστημίων επισημαίνουμε ότι έγκαιρα έχουμε υποβάλει, εγγράφως, αναλυτικές προτάσεις στο Υπουργείου Παιδείας, όπου είχαμε την ευκαιρία να συζητήσουμε και διεξοδικά με τον Υφυπουργό, κ. Παπαϊωάννου, σχετικά με την εύρυθμη λειτουργία των ιδρυμάτων, τη μείωση της γραφειοκρατίας και την επίλυση καθημερινών ζητημάτων των μελών ΕΤΕΠ. Αν και υπάρχει σχεδόν πλήρης συμφωνία, μέχρι τώρα, δεν διαπιστώνουμε αντίστοιχη νομοθετική ανταπόκριση, ευελπιστώντας να υλοποιηθεί άμεσα.

Ως ενεργά μέλη της ακαδημαϊκής κοινότητας, εκτιμούμε ότι οι εκπαιδευτικές πολιτικές πρέπει να χαράσσονται, συναινετικά, με ουσιαστική διαβούλευση και μακροπρόθεσμο σχεδιασμό, χωρίς την ανάγκη απανωτών τροπολογιών. Τα πανεπιστήμια δεν είναι άνδρα ανομίας και δεν χρειάζονται πειθαρχικό και ποινικό δίκαιο ούτε ειδικούς εισαγγελείς, αντίθετα οι φοιτητές μας έχουν πραγματικές ανάγκες πρόσθετης στήριξης για την επιτυχή ολοκλήρωση των σπουδών τους. Εμείς οφείλουμε να είμαστε αρωγοί στην προσπάθεια τους, χωρίς εισαγωγή πρόσθετων εμποδίων. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Ευχαριστούμε, κύριε Καραγκούνη.

Το λόγο έχει ο κ. Λυμβαίος.

**ΙΩΑΝΝΗΣ ΛΥΜΒΑΙΟΣ (Οργανωτικός Γραμματέας της Εθνικής Συνομοσπονδίας Ατόμων με Αναπηρία (ΕΣΑμεΑ)**: Κύριε Πρόεδρε, ευχαριστούμε για τη συμμετοχή στην Επιτροπή σας. Σεβόμενος το χρόνο της Επιτροπής, τα μέλη, το Προεδρείο και τους συμμετέχοντες, να σας δηλώσω ότι μόλις πριν από λίγο σας στείλαμε και υπόμνημα και θα προσπαθήσω αυτές τις 16 σελίδες του Υπομνήματος, σε 4΄, να είμαι πάρα - πάρα πολύ σύντομος και όσο γίνεται πιο σαφής.

Ξεκινώντας, λοιπόν, με το Μέρος Γ΄, το άρθρο 79, που αναφέρεται στο Εθνικό Παρατηρητήριο, ζητάμε να υπάρξει προσθήκη για την προσβασιμότητα σε άτομα με αναπηρία στις δράσεις του Εθνικού Παρατηρητηρίου, κάτι το οποίο δεν προβλέπεται.

Αμέσως, μετά στο άρθρο 98 του Μέρους Δ΄, η πλατφόρμα, η οποία αναφέρεται στο συγκεκριμένο άρθρο, για την τακτοποίηση των μαθητικών εισιτηρίων, θα πρέπει οπωσδήποτε να αναφέρεται σαφώς ότι είναι προσβάσιμη σε άτομα με αναπηρία.

Πηγαίνουμε στο Μέρος Ε,΄ στο άρθρο 117, κύριε Πρόεδρε, κυρίες και κύριοι, εδώ πέρα υπάρχει, για μια ακόμη φορά, ένα φαινόμενο, αυτό του να επιχειρείται εισαγωγή αποσπασματικών νομοθετικών ρυθμίσεων, που αφορούν δύο κρίσιμους θεσμούς της εκπαιδευτικής διαδικασίας για μαθητές και μαθήτριες με αναπηρία ή και ειδικές εκπαιδευτικές ανάγκες, το θεσμό της παράλληλης στήριξης. Παρά τη συμπλήρωση δεύτερης δεκαετίας λειτουργίας τους, οι δύο αυτοί θεσμοί εξακολουθούν να παρουσιάζουν σημαντικές αδυναμίες, να στηρίζονται, δηλαδή, σε μη μόνιμο προσωπικό, να στελεχώνονται με καθυστέρηση, κατά τη διάρκεια του σχολικού έτους, να μην έχουν τύχει ουσιαστικής αξιολόγησης τόσο ως προς τη συνολική τους αποτελεσματικότητα όσο και ως προς τους επιμέρους δείκτες απόδοσης, να μην ανταποκρίνονται, επαρκώς, στις αρχές συμπεριληπτικής εκπαίδευσης, όπως αυτές καθορίζονται, στο άρθρο 24 της Σύμβασης των Ηνωμένων Εθνών, για τα δικαιώματα ατόμων με αναπηρίες, δηλαδή, το νόμο 4074/2012.

Αντί, λοιπόν, για αποσπασματικές τροποποιήσεις επιβάλλεται η διενέργεια συνολικής και εις βάθος αξιολόγησης των θεσμών της παράλληλης στήριξης και των τμημάτων ένταξης και η αναμόρφωσή τους, με βάση τα ευρήματα της αξιολόγησης και η διαβούλευση με την ΕΣΑμεΑ και το σύνολο της εκπαιδευτικής κοινότητας και όλων των εμπλεκόμενων μερών στην εκπαιδευτική διαδικασία και να τονίσω ότι κάθε αποσπασματική νομοθετική παρέμβαση στην εκπαίδευση των ατόμων με αναπηρία και ειδικές εκπαιδευτικές ανάγκες υπονομεύει αυτή καθαυτή τη διασφάλιση της ενιαίας ποιοτικής και συμπεριληπτικής εκπαίδευσης.

Ως εκ τούτου, λοιπόν, ζητάμε την απόσυρση του άρθρου 117, έως ότου πραγματοποιηθεί η συνολική αξιολόγηση των δύο θεσμών. Σε περίπτωση, που κάτι τέτοιο δεν γίνει, στο υπόμνημα προτείνουμε μια σειρά ρυθμίσεων, οι οποίες αφορούν το σύνολο των δύο αυτών θεσμών, με κορωνίδα όλων αυτών, βέβαια και για την παράλληλη στήριξη και για τμήματα ένταξης, τη σαφή πρόβλεψη για τακτική αξιολόγηση των δύο αυτών θεσμών. Επιπλέον, αυτό που προτείνεται, σε περίπτωση που παραμείνει το άρθρο 117, είναι μια σειρά ρυθμίσεων, που αφορούν στους μαθητές και τις μαθήτριες με προβλήματα ακοής, βαρηκοΐας και με προβλήματα όρασης.

Στο άρθρο 122, που αφορά το «Ολοκληρωμένο Ψηφιακό Πληροφοριακό Σύστημα (Ο.Ψ.Π.Σ.) της Πρωτοβάθμιας και Δευτεροβάθμιας Εκπαίδευσης, με ονομασία «e-Schools»». Εκεί ζητάμε την προσθήκη ρητής διάταξης, που να αναφέρεται στην προσβασιμότητα για άτομα με αναπηρίες, συμβατή με το Κεφάλαιο Η΄ του ν.4727/2020.

Στο άρθρο 125, διατάξεις που αφορούν το Ειδικό Εκπαιδευτικό Προσωπικού (Ε.Ε.Π.) και το Ειδικό Βοηθητικό Προσωπικό (Ε.Β.Π.), που είναι, ήδη, άτομα με αναπηρία ή είναι οι σύζυγοι, γονείς ατόμων με αναπηρία. Εδώ ζητάμε, αντίστοιχα, τη διαφοροποίηση των ποσοστών, που προβλέπονται στο σχέδιο νόμου από 75% σε 67% και άνω και αντίστοιχα από 65% σε 50% και άνω.

Στο άρθρο 126, που αναφέρεται στις οργανικές θέσεις εκπαιδευτικών και Ειδικού Εκπαιδευτικού Προσωπικού (Ε.Ε.Π.) στα Κέντρα Διεπιστημονικής Αξιολόγησης, Συμβουλευτικής και Υποστήριξης (ΚΕ.Δ.Α.Σ.Υ.), ζητάμε να προβλέπεται ποσόστωση αυτών, που να είναι πιστοποιημένοι στην Ελληνική Νοηματική Γλώσσα (Ε.Ν.Γ.).

Τέλος, σε ό,τι αφορά το Κεφάλαιο Α΄, ζητάμε για την Πρωτοβάθμια και Δευτεροβάθμια Εκπαίδευση μια σειρά διατάξεων, προσθηκών, που με σημαντικές, εν πάση περιπτώσει, τροποποιήσεις, παρεμβάσεις, που αφορούν σε μαθητές κωφούς, βαρήκοους και μαθητές που έχουν προβλήματα όρασης.

Στο Κεφάλαιο Β΄, ζητάμε και έχουμε προτείνει, όπως θα δείτε και στο υπόμνημα, την προσθήκη μιας σειράς διατάξεων, που αφορούν στην Ανώτατη Εκπαίδευση και συγκεκριμένα, σε φοιτητές, που είναι κωφοί ή βαρήκοοι. Ενδεικτικά, θα πω να καλύπτεται η Ελληνική Νοηματική Γλώσσα (Ε.Ν.Γ.) και επίσης, να καλύπτεται κάθε μορφή πρόσβασης της συμμετοχής των φοιτητών αυτών στην εκπαιδευτική διαδικασία.

Κεφάλαιο Δ΄. Στα άρθρα 142 και 143, ζητάμε την προσθήκη διατάξεων στην αξιολόγηση του προσωπικού, που είναι Ειδικό Βοηθητικό Προσωπικό (Ε.Β.Π.), οι οποίοι είναι κωφοί, βαρήκοοι. Διατάξεις που αφορούν, αν θέλετε, την ίση μεταχείρισή τους.

Κεφάλαιο Ε΄. Άρθρο 147, Αρμοδιότητες του Συμβουλίου των Κέντρων Επαγγελματικής Εκπαίδευσης και Κατάρτισης (Κ.Ε.Ε.Κ.),όσον αφορά για την προσβασιμότητα των υποδομών και η αναφορά τους, βέβαια, να γίνεται στα κατά τόπους Συμβούλια Σύνδεσης με την Παραγωγή και την Αγορά Εργασίας (Σ.Σ.Π.Α.Ε.).

Τελειώνοντας, να πω ότι στο άρθρο 149, να υπάρξει στελέχωση με διερμηνείς Ελληνικής Νοηματικής Γλώσσας (Ε.Ν.Γ.).

Κεφάλαιο ΣΤ΄. Άρθρο 151, «σχολικοί νοσηλευτές». Ζητάμε την απόσυρση του συγκεκριμένου άρθρου, διότι, όπως έχει διατυπωθεί και με τη μορφή, που είναι τώρα, εγείρονται επιστημονικά και θεσμικά θέματα. Και, βέβαια, θα πρέπει πριν, πρώτα απ’ όλα, να υπάρξει η σχετική διαβούλευση με την Εθνική Συνομοσπονδία Ατόμων με Αναπηρία (ΕΣΑμεΑ) και τους φορείς της. Ευχαριστώ πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Λυμβαίο.

Το λόγο έχει η κυρία Αθηνά Πρωτόπαππα, Πρόεδρος του Επιστημονικού Τομέα Σχολικής Νοσηλευτικής της Ένωσης Νοσηλευτών Ελλάδας.

**ΑΘΗΝΑ ΠΡΩΤΟΠΑΠΠΑ (Πρόεδρος του Επιστημονικού Τομέα Σχολικής Νοσηλευτικής της Ένωσης Νοσηλευτών Ελλάδας (Ε.Ν.Ε.):** Κύριε Πρόεδρε, κυρίες και κύριοι βουλευτές, αξιότιμα μέλη της Επιτροπής, ευχαριστούμε θερμά για την πρόσκληση και την ευκαιρία, που μας δίνετε, να τοποθετηθούμε επί του σχεδίου νόμου και συγκεκριμένα, επί του άρθρου 151, σχετικά με την επέκταση των καθηκόντων του σχολικού νοσηλευτή σε μαθητές με έγκριση υποστήριξης ενός συστεγαζόμενου ή όμορο σχολείου.

Η Ένωσης Νοσηλευτών Ελλάδας (Ε.Ν.Ε.) είναι Νομικό Πρόσωπο Δημοσίου Δικαίου (Ν.Π.Δ.Δ.) και ο θεσμοθετημένος επαγγελματικός φορέας των νοσηλευτών στη χώρα, με ιδρυτικούς της σκοπούς, μεταξύ άλλων, τη διασφάλιση της δημόσιας υγείας και της συμβολής στην προστασία της υγείας του ελληνικού λαού, σύμφωνα με το ν.3252/2004.

Εκφράζουμε, λοιπόν, σοβαρές επιφυλάξεις, σχετικά με τη ρύθμιση του άρθρου 151, για τη κάλυψη σε όμορα σχολεία, ακόμα και με τη μείωση της προβλεπόμενης απόστασης από τα 500 στα 100 μέτρα. Η ρύθμιση αυτή δεν αίρει τη βασική προβληματική της διάταξης, καθώς διατηρείται η πολλαπλή κάλυψη σχολικών μονάδων από έναν μόνο σχολικό νοσηλευτή. Αυτό, πρακτικά σημαίνει, ότι τουλάχιστον η μια σχολική μονάδα θα παραμένει, χωρίς επαρκή υγειονομική υποστήριξη, καθώς προκύπτει αναπόφευκτα διαμοιρασμός του ωραρίου, όπου κάποιες ημέρες ή ώρες θα βρίσκεται στο ένα σχολείο, αφήνοντας το άλλο ακάλυπτο. Δεν διασφαλίζεται η σταθερή, συνεχής και άμεση φροντίδα. Οι συχνές μετακινήσεις και η απομάκρυνση από τη σχολική μονάδα αυξάνουν δραματικά την πιθανότητα σφάλματος και μειώνουν τη δυνατότητα άμεσης αντίδρασης, ενώ κατά την απουσία του ο σχολικός νοσηλευτής χάνει κρίσιμες πληροφορίες ή σημάδια επιδείνωσης της υγείας των μαθητών. Παρότι, λοιπόν, εμφανίζεται να έχει, ως στόχο, την καθολική φροντίδα και την προστασία της υγείας όλων των μαθητών, στην ουσία, νομοθετούμε την αποδυνάμωση της υποστήριξης και την αύξηση του κινδύνου για την ασφάλεια των μαθητών μας.

Η ρύθμιση αυτή, επιπλέον, εγείρει σοβαρά ζητήματα, τα οποία πρέπει να εξεταστούν. Η όμορη κάλυψη, όπου εκφράζουμε και τις αντιρρήσεις μας, διαφέρει από τη συστέγαση, γιατί δεν διασφαλίζει άμεση προσβασιμότητα. Στην συστέγαση ο σχολικός νοσηλευτής μπορεί να μετακινηθεί, άμεσα, χάρη σε κοινούς προαύλιους χώρους και ενιαία υποδομή, για να υποστηρίξει το σύνολο των μαθητών, χωρίς να εγκαταλείψει ουσιαστικά το σχολικό συγκρότημα. Στα όμορα, αντιθέτως, ακόμα και μικρή απόσταση, 100 μέτρων, δεν εξασφαλίζει άμεση πρόσβαση και συνεπάγεται καθυστέρηση, σε επείγον περιστατικό, με σοβαρές επιπτώσεις, ειδικά σε περιοχές, με πυκνή δόμηση ή σύνθετα κτιριακά συγκροτήματα.

Επιπλέον, ακυρώνει το ισχύον θεσμικό πλαίσιο, που ενισχύει την ανάγκη για αποκλειστική ημερήσια παρουσία του σχολικού νοσηλευτή. Ξέρετε, το καθηκοντολόγιό μας είναι ρητό, μας δεσμεύει, σε συνεχή αποκλειστική υποστήριξη του μαθητή και καθ’ όλη τη σχολική ημέρα και στην παροχή πρώτων βοηθειών και υποστήριξη σε όλους τους μαθητές, ανεξαρτήτως έγκρισης. Η δυνατότητα, λοιπόν, κάλυψης όμορων σχολείων, υπονομεύει ευθέως αυτή την υποχρέωση και την καθιστά αδύνατη. Υπονομεύει, επίσης και την αρχή της σταθερής και εξατομικευμένης υποστήριξης σε μαθητές με αναπηρία ή χρόνιες παθήσεις, καθώς αντίκειται στις διατάξεις του νόμου 3699 του 2008, που ορίζει, ότι οι μαθητές με χρόνιες παθήσεις εμπίπτουν στις ειδικές εκπαιδευτικές ανάγκες και απαιτούν εξατομικευμένη υποστήριξη, καθώς και σε Σύμβαση του ΟΗΕ, για τα δικαιώματα των ατόμων με αναπηρία, την οποία η χώρα μας έχει κυρώσει και οφείλει να τηρεί, ως δεσμευτικό νομικό πλαίσιο.

Επιπλέον, θέτει ζητήματα ευθύνης του σχολικού νοσηλευτή, που καθίσταται σοβαρή για συμβάντα, που δεν αντιμετωπίστηκαν έγκαιρα, λόγω της παρουσίας του σε άλλη σχολική μονάδα. Σε μια τέτοια περίπτωση, είναι εξαιρετικά πιθανόν να βρεθεί υπόλογος, αλλά και πειθαρχικά και ποινικά διωκόμενος, ενώ δεν αποκλείεται και το ενδεχόμενο της αστικής ευθύνης. Σε περίπτωση, επίσης, σοβαρού περιστατικού, όπου η έλλειψη άμεσης παρέμβασης έχει συνέπειες για την υγεία ή τη ζωή του μαθητή, δεν μπορεί να θεωρείται υπεύθυνος μόνο και αποκλειστικά ο σχολικός νοσηλευτής, η πολιτεία καθίσταται συνυπεύθυνη για τις επιπτώσεις, καθώς παρακάμπτει βασικές αρχές ασφαλούς υγειονομικής πρακτικής και η ίδια νομοθετεί πλαίσιο, που δεν εξασφαλίζει την αδιάλειπτη και εξατομικευμένη φροντίδα και θέτει σε κίνδυνο την υγεία και την ασφάλεια των μαθητών και των νοσηλευτών.

Επιπλέον, δεν έχει προηγηθεί επιστημονική αξιολόγηση του μέτρου και είμαστε ένα μήνα ακριβώς, πριν ξεκινήσει η νέα σχολική χρονιά. Δεν υπάρχουν προβλέψεις για αναλογία μαθητών νοσηλευτών, ούτε για τεκμηριωμένη κατανομή, ούτε χαρτογράφηση αναγκών. Πόσα είναι τα σχολεία, που βρίσκονται σε απόσταση 100 μέτρων μεταξύ τους, πόσα από αυτά χρειάζονται σχολικό νοσηλευτή και γιατί είμαστε τώρα ευχαριστημένοι με τα 100 μέτρα; Παραβιάζει, επίσης, ηθική και δεοντολογική ευθύνη του νοσηλευτή. Ο Κώδικας Νοσηλευτικής Δεοντολογίας μας ορίζει ρητά, ότι είμαστε υποχρεωμένοι να παρέχουμε ασφαλείς, ποιοτικές και εξατομικευμένες υπηρεσίες, θέτοντας στο επίκεντρο το σεβασμό και την προστασία της ανθρώπινης ζωής. Η εφαρμογή μιας τέτοιας ρύθμισης δεν ανταποκρίνεται σε αυτή την αρχή και οδηγεί τους νοσηλευτές σε δεοντολογικό παράπτωμα.

Η ρύθμιση, επίσης, δεν προσδιορίζει, με σαφήνεια ούτε τη συχνότητα ούτε τη διάρκεια των μετακινήσεων της ημέρας και δεν θα μπορέσει να το κάνει. Η ίδια η φύση του ρόλου μας, λόγω των απρόβλεπτων αναγκών για παρέμβαση, καθιστά αδύνατο τον προγραμματισμό παρουσίας, σε περισσότερες από μία σχολικές μονάδες. Πόσες, λοιπόν, φορές θα μετακινηθεί ο νοσηλευτής και πόσος χρόνος θα χαθεί; Τι θα συμβεί στους μαθητές στο μεσοδιάστημα;

Επιπλέον, προβλέπει στελέχωση σχολικών μονάδων, χωρίς επιστημονική αξιολόγηση. Η τελική διατύπωση αφαιρεί πλήρως κάθε αναφορά στη βαρύτητα της πάθησης, οδηγώντας σε τοποθετήσεις, με διοικητική απόφαση του Υπουργείου Παιδείας μόνο, χωρίς την εμπλοκή άλλου κοινωνικού φορέα.

Κατόπιν, λοιπόν, τούτων η Ένωση Νοσηλευτών Ελλάδος προτείνει την απόσυρση της πρόβλεψης, περί κάλυψης όμορων σχολικών μονάδων, προκειμένου να διασφαλιστεί η συνεχής και ασφαλής νοσηλευτική υποστήριξη όλων των μαθητών και την πρόβλεψη για σύσταση ομάδας εργασίας, που θα επεξεργαστεί, ενδελεχώς, το σύστημα για την ασφαλή και επιστημονικά τεκμηριωμένη αντιμετώπισή του, προς όφελος της υγείας των μαθητών.

Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε κυρία Πρωτόπαππα.

Το λόγο έχει ο κ. Ιωάννης Φασουλάκης, ο οποίος είναι Πρόεδρος του Διοικητικού Συμβουλίου της Πανελλήνιας Ομοσπονδίας Συλλόγων Ειδικού Εκπαιδευτικού Προσωπικού Ειδικής Αγωγής.

**ΙΩΑΝΝΗΣ ΦΑΣΟΥΛΑΚΗΣ (Πρόεδρος του Δ.Σ. της Πανελλήνιας Ομοσπονδίας Συλλόγων Ειδικού Εκπαιδευτικού Προσωπικού Ειδικής Αγωγής (ΠΟΣΕΕΠΕΑ):** Καλησπέρα σας.

Αξιότιμοι κυρίες και κύριοι Βουλευτές, ευχαριστούμε για την πρόσκληση στη σημερινή συνεδρίαση.

Ως Πρόεδρος της ΠΟΣΕΕΠΕΑ, εκπροσωπώ επιστήμονες, που βρίσκονται στην πρώτη γραμμή της δημόσιας εκπαίδευσης και στηρίζουν καθημερινά τους μαθητές με αναπηρίες και ειδικές εκπαιδευτικές ανάγκες. Το υπό ψήφιση νομοσχέδιο περιλαμβάνει και θετικές διατάξεις. Αναγνωρίζουμε, ως σημαντική πρόοδο, την πρόβλεψη νέων οργανικών θέσεων για το ΕΒΠ σε ΚΕΔΑΣΥ και την ΕΔΥ με το άρθρο 123, καθώς και τη δυνατότητα παροχής παράλληλης στήριξης, σε μόνιμη βάση, για μαθητές με σοβαρά προβλήματα όρασης και ακοής, ύστερα από την εισήγηση της ΚΕΔΑΣΥ, με το άρθρο 114, παράγραφος β΄. Αυτές είναι παρεμβάσεις, που διεκδικούσαμε, εδώ και χρόνια. Υπάρχουν, όμως και σημεία που προκαλούν ανησυχία.

Στο άρθρο για τους σχολικούς νοσηλευτές, στο άρθρο 151, για την όμορη κάλυψη των σχολείων - όπως ανέφερε, προηγουμένως, η κυρία Πρωτόπαππα - η διάταξη, που προβλέπει την κάλυψη 2 σχολικών μονάδων από ένα μόνο σχολικό νοσηλευτή, με γεωγραφικά κριτήρια ακτίνας έως 100 μέτρων, ακυρώνει στην πράξη την υγειονομική ασφάλεια των μαθητών. Η ΠΟΣΕΕΠΕΑ έχει, διαχρονικά και δημόσια, τονίσει ότι ένας σχολικός νοσηλευτής πρέπει να υπηρετεί, μόνιμα και αποκλειστικά, σε κάθε σχολείο, όπου υπάρχει μαθητής με ανάγκη υποστήριξης. Η ΠΟΣΕΕΠΕΑ ζητάει από το Υπουργείο Παιδείας να προχωρήσει σε άμεσες αλλαγές στην εφαρμογή της νομοθεσίας και να εξασφαλίσει τη μόνιμη παρουσία σχολικών νοσηλευτών σε κάθε μονάδα τόσο στα σχολεία γενικής όσο και στα σχολεία ειδικής αγωγής. Οι προτάσεις μας είναι μόνιμος νοσηλευτής σε κάθε σχολείο, εξειδικευμένη εκπαίδευση των νοσηλευτών και συνεργασία μαζί με άλλους επαγγελματίες και τη συστηματική καταγραφή των ιατρικών αναγκών, που υπάρχουν σε κάθε σχολείο.

Επιπλέον, η ΠΟΣΕΕΠΕΑ προτείνει συγκεκριμένα μέτρα, ώστε να υπάρχει ειδικά εξοπλισμένος χώρος, αίθουσα πρώτων βοηθειών, εξεταστήριο για την ασφαλή και υπεύθυνη παροχή νοσηλευτικών υπηρεσιών, να υπάρχει όριο υποστηριζόμενων μαθητών, με πρόσληψη επιπλέον νοσηλευτή, όταν κρίνεται, καθιέρωση συγκεκριμένων πρωτοκόλλων νοσηλευτικών πράξεων, που μπορούν να διενεργούνται, εντός του σχολείου, ώστε να διασφαλίζεται η ασφάλεια των παρεμβάσεων.

Εν κατακλείδι, καλούμε το Υπουργείο Παιδείας να προχωρήσει σε άμεση αναθεώρηση της διάταξης και να διασφαλίσει τη μόνιμη και πλήρη παρουσία σχολικών νοσηλευτών σε κάθε σχολείο, προκειμένου να διασφαλιστεί η υγεία και η ασφάλεια όλων των μαθητών.

Όσον αφορά τις οργανικές θέσεις στη ΣΕΔΥ και στη ΚΕΔΑΣΥ, άρθρα 122 και 123, είναι προς τη σωστή κατεύθυνση, αλλά πρέπει να συνοδευτεί από ουσιαστική στελέχωση όλων των ειδικοτήτων με ΕΒΠ, όχι μόνο από κοινωνικούς λειτουργούς και ψυχολόγους. Η πρώιμη παρέμβαση, όπως ζητά η επιστημονική κοινότητα και η εμπειρία της τυπικής εκπαίδευσης, δεν μπορεί να υλοποιηθεί, χωρίς λογοθεραπευτές, εργοθεραπευτές, φυσικοθεραπευτές σχολικούς νοσηλευτές και ειδικό βοηθητικό προσωπικό. Χρόνια τώρα, η ΠΟΣΕΕΠΕΑ καταγγέλλει το κενό αυτό. Είναι κομβικό σημείο της εκπαιδευτικής διαδρομής ενός παιδιού με αναπηρία. Αν δεν έχουμε πλήρη ομάδα ΕΕΠ, τότε η παρέμβαση καθυστερεί, δεν είναι οριστική και τελικά αδικεί το παιδί. Επιπρόσθετα, παραμένει ένα μεγάλο θεσμικό και παιδαγωγικό έλλειμμα η μη σύσταση οργανικών θέσεων ΕΕΠ και ΕΒΠ όλων των ειδικοτήτων στα Σχολεία Ειδικής Αγωγής, τα ΣΜΕΑΕ, καθώς και η ανεπαρκής θεσμική παρουσία του ΕΕΠ και ΕΒΠ, σε σχολεία γενικής εκπαίδευσης, παρά την αυξημένη ανάγκη για υποστήριξη μαθητών, χωρίς αναγνωρισμένες εκπαιδευτικές ανάγκες.

Η ΠΟΣΕΕΠΕΑ καλεί το Υπουργείο να προχωρήσει άμεσα στη σύσταση οργανικών θέσεων ΕΕΠ και ΕΒΠ όλων των ειδικοτήτων στα σχολεία Ειδικής Αγωγής, στην αναγνώριση της αναγκαιότητας στελέχωσης των σχολείων γενικής εκπαίδευσης, με ΕΕΠ και ΕΒΠ, σε σταθερή βάση, στην ενίσχυση της αναγκαιότητας στελέχωσης των σχολείων γενικής εκπαίδευσης με ΕΕΠ και ΕΒΠ και στην προώθηση επιστημονικών προτύπων στήριξης του μαθητή, με βάση τις διεθνείς βέλτιστες πρακτικές και τα πρότυπα της συνεκπαίδευσης.

Μια μικρή αναφορά στο άρθρο 137, που αφορά την αξιολόγηση. Η αξιολόγηση οφείλει να είναι αναπτυξιακή και όχι τιμωρητική, να προάγει την επιστημονικότητα και το ρόλο των ΕΕΠ και ΕΒΠ και όχι να τους αποδομεί. Το προτεινόμενο πλαίσιο αξιολόγησης, αντί να προωθεί τον σκοπό της βελτίωσης του έργου των ΕΕΠ και ΕΒΠ, επιβεβαιώνει την απόσταση, που μας χωρίζει από την σχολική πραγματικότητα. Πρόκειται για ένα περίπλοκο και χρονοβόρο σύστημα, το οποίο θα πρέπει να επαναξιολογηθεί και να τεθεί σε διαβούλευση.

Κλείνοντας, θέλω να τονίσω ότι οι αλλαγές στην εκπαίδευση δεν μπορεί να συμβαίνουν, χωρίς τους ανθρώπους της εκπαίδευσης. Οι ΕΕΠ και ΕΒΠ δεν είναι επικουρικοί, δεν είναι βοηθητικοί, είναι κομμάτι του πυρήνα της δημόσιας εκπαίδευσης. Αν επιθυμείτε ουσιαστικές μεταρρυθμίσεις, οφείλετε να ακούτε αυτούς, που καθημερινά ζουν την εκπαιδευτική πραγματικότητα, μέσα στα σχολεία.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Το λόγο έχει η κυρία Κελεσίδου.

**ΤΑΣΟΥΛΑ ΚΕΛΕΣΙΔΟΥ (Πρόεδρος Επιτροπής Ισότητας Ελληνικής Ολυμπιακής Επιτροπής**): Εκ μέρους της Επιτροπής Ισότητας των Φύλων της Ελληνικής Ολυμπιακής Επιτροπής, σας ευχαριστώ πάρα πολύ για την πρόσκληση και τη δυνατότητα να τοποθετηθώ σήμερα, με αφορμή τη συζήτηση του 4ου αθλητικού νομοσχεδίου.

Θα ήθελα να πω ότι ο αθλητισμός είναι ένας χώρος, όπου οι αξίες της προσπάθειας, της ευγενούς άμιλλας και της ισότητας, δοκιμάζονται στην πράξη και όχι στη θεωρία, καθημερινά και όμως, μέχρι σήμερα, η ισότητα των φύλων στον αθλητισμό παραμένει ζητούμενο.

Από τους Ολυμπιακούς Αγώνες στο Παρίσι, το 1900, που συμμετείχαν 997 στο σύνολο και μόνο 22 γυναίκες, μέχρι το 2024, στους Ολυμπιακούς Αγώνες τους πρόσφατους πέτυχαμε όλοι μαζί την ισάριθμη συμμετοχή ανδρών γυναικών, μετά από πολύ μεγάλους αγώνες και προσπάθειες.

Το 2024, σύμφωνα με τη δεύτερη ετήσια έκθεση της ψηφιακής πλατφόρμας e-Kouros, οι γυναίκες αθλήτριες, που είναι εγγεγραμμένες στην πλατφόρμα, ανήλθαν στις 128.000, αυξημένες κατά 19.000, περίπου, σε σχέση με το 2023. Το ποσοστό τους, στο σύνολο των αθλητών, ανήλθε στο 29,7% από 26,4% την προηγούμενη χρονιά, σημειώνοντας αύξηση της τάξης του 12,5%. Πρόκειται για μία πολύ αξιόλογη αύξηση, που αντανακλά τη δυναμική της γυναικείας συμμετοχής στον οργανωμένο αθλητισμό, αλλά παρόλα αυτά υπάρχει πολύς δρόμος μπροστά, παρά τα σημαντικά βήματα, που γίνονται και την πρόοδο. Η πλατφόρμα e-Kouros, μας δίνει για πρώτη φορά τη δυνατότητα να μιλήσουμε με αριθμούς.

Κυρίες και κύριοι, ενώ η συμμετοχή εκτός γηπέδων είναι μετρήσιμη, η εικόνα εκτός γηπέδων στα διοικητικά κέντρα αποφάσεων παραμένει θολή. Μέχρι σήμερα, δεν υπάρχουν συστηματικά δημοσιοποιημένα στοιχεία για τη συμμετοχή των γυναικών σε διοικητικά συμβούλια ομοσπονδιών και σωματείων. Παλαιότερες έρευνες αναφέρουν ότι μόλις μία στις δέκα θέσεις διοίκησης καλυπτόταν από γυναίκα και πολλές φορές καμία γυναίκα δεν υπήρχε σε ολόκληρο το διοικητικό συμβούλιο.

Στην Ολυμπιακή Επιτροπή, που εκπροσωπώ το άθλημα μου από το ΣΕΓΑΣ, υπάρχουν 30 και πλέον ολυμπιακά αθλήματα στην ολομέλεια και παρόλα αυτά στις δύο θητείες, που έχω εκλεγεί, παραμένω η μόνη γυναίκα. Αυτή η ανισότητα δεν αφορά μόνο την αναπαράσταση, αφορά τη διαφορετικότητα στη λήψη αποφάσεων, στο σχεδιασμό πολιτικών, στη διανομή των πόρων και την κουλτούρα ηγεσίας στον αθλητισμό.

Γι’ αυτό το νέο νομοσχέδιο αποτελεί για εμάς θετική τομή, με τη θέση των ποσοστώσεων. Προβλέπει την εκπροσώπηση και των δύο φύλων, κατά τουλάχιστον 33%, σε διοικητικές διαδικασίες και στη διαμόρφωση αποφάσεων, ενισχύοντας την ισότιμη συμμετοχή των δύο φύλων σε όλα τα επίπεδα του οργανωμένου αθλητισμού από τις ομοσπονδίες, έως τα αθλητικά σωματεία.

Είναι ένα μέτρο αναλογικής δικαιοσύνης, όχι χαριστικό μέτρο, απλά αναγκαίο για να μπορούμε να μιλάμε για ίσες ευκαιρίες με ειλικρίνεια.

Η Επιτροπή Ισότητας των Φύλων της Ελληνικής Ολυμπιακής Επιτροπής στηρίζει έμπρακτα κάθε τέτοια πρωτοβουλία. Ζητάμε, όμως, τη συστηματική παρακολούθηση των αποτελεσμάτων, όπως καταγράφονται, με ακρίβεια, η παρουσία των αθλητριών, μέσω του e – kouros, έτσι θα πρέπει να αποτυπώνεται και η συμμετοχή στη διοίκηση των γυναικών. Η πρόοδος μετριέται και η ισότητα πρέπει να είναι πραγματική. Πρέπει να εφαρμόζεται οριζόντια και σε όλα τα επίπεδα από μέσα στα γήπεδα, στους αγωνιστικούς χώρους, αλλά και στις αίθουσες συνεδριάσεων, που παίρνονται πολύ σημαντικές αποφάσεις. Σας ευχαριστώ θερμά.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει ο κ. Καίσαρης.

**ΕΥΑΓΓΕΛΟΣ ΚΑΙΣΑΡΗΣ (Πρόεδρος της Διαρκούς Επιτροπής Αντιμετώπισης Βίας):**

Ευχαριστώ, κύριε Πρόεδρε. Αξιότιμοι κύριοι Υπουργοί και κύριοι βουλευτές, είδατε, ότι τους τελευταίους μήνες της προηγούμενης αγωνιστικής περιόδου, παρατηρήθηκαν ορισμένα φαινόμενα και συμπεριφορές εκ μέρους ιδιοκτητών και παραγόντων του αθλητισμού εξυβριστικού χαρακτήρα, οι οποίες κατατείναν να προκαλούν φαινόμενα βίας, κυρίως προς την πλευρά των θεατών. Ήρθε η πολιτεία, με το νομοσχέδιο και το άρθρο 103, να τιμωρήσει με φυλάκιση, τουλάχιστον έξι μηνών και χρηματική ποινή κάθε τέτοια συμπεριφορά εξυβριστικού χαρακτήρα και εν γένει προσβλητική της τιμής και υπόληψης συμπεριφορά των ανθρώπων του αθλητισμού, δηλαδή των ιδιοκτητών καταστατικών και εν τοις πράγμασι μελών διοίκησης διαχείρισης εκπροσώπησης και άλλων αξιωματούχων των ανωνύμων αθλητικών εταιρειών και των τμημάτων αμειβομένων αθλητών και αθλητών και προπονητών, οι οποίες λαμβάνουν χώρα, πριν και μετά από τις αθλητικές εκδηλώσεις. Γιατί μας ενδιαφέρει να δούμε τι γίνεται την προηγούμενη εβδομάδα και τι γίνεται την επόμενη βδομάδα, μετά τον κάθε αγώνα. Αυτές οι συμπεριφορές, λοιπόν, όταν κατατείνουν σε πρόκληση φαινομένων βίας, είναι πρόσφορες και επικίνδυνες να προκαλέσουν κοινωνική αναταραχή και γενικότερα να δυσφημίσουν την εικόνα του ελληνικού αθλητισμού. Για το σκοπό αυτόν, η διάταξη αυτή θεωρώ ότι είναι πάρα πολύ σωστή και χρήσιμη, ώστε να εξαλειφθούν τα συγκεκριμένα φαινόμενα. Αυτό είναι η ποινική αντιμετώπιση της υπόθεσης.

Στο άρθρο 105 του νομοσχεδίου, υπάρχει και η διοικητική αντιμετώπιση, υπάρχουν και διοικητικές κυρώσεις, δηλαδή, για τέτοιες παρόμοιες συμπεριφορές, που αφορούν εξυβριστικές και απειλητικές συμπεριφορές και εν γένει προσβλητικές της τιμής και υπόληψης με έργο, όπως άσεμνες και απειλητικές χειρονομίες και κινήσεις εκ μέρους ιδιοκτητών, από τα όργανα διοίκησης και τους παράγοντες του ποδοσφαίρου, ακόμα και από τους αθλητές, κατά τη διεξαγωγή της αθλητικής συνάντησης, όχι πριν ή μετά τον αγώνα, αλλά κατά τη διεξαγωγή, αυτή καθαυτή. Για να αποφευχθούν και εδώ οι προκλητικές συμπεριφορές, οι οποίες προκαλούν τους φιλάθλους σε βία, όταν διαπιστωθούν τέτοιες συμπεριφορές, έχουμε συγκεκριμένες κυρώσεις. Όταν αφορά ερασιτεχνικά αθλητικά σωματεία έχουμε κύρωση 5.000 ευρώ και όταν αφορά τα επαγγελματικά σωματεία, έχουμε 50.000 ευρώ. Όταν μάλιστα επαναληφθεί, για παρόμοια συμπεριφορά εντός της ίδιας αγωνιστικής περιόδου, ο νόμος προβλέπει πέραν της κύρωσης του διοικητικού προστίμου και τη διοικητική κύρωση της διεξαγωγής μιας αθλητικής συνάντησης χωρίς θεατές. Οπότε, με τον τρόπο αυτόν, αναμένεται και ελπίζεται ότι θα περισταλεί και το φαινόμενο αυτό, το οποίο είναι έκρυθμο και δημιουργεί καταστάσεις, που μπορούν να προκαλέσουν φαινόμενα βίας. Η συγκεκριμένη κύρωση μάλιστα γίνεται, χωρίς να κληθούν οι υπαίτιοι, διότι εκτιμάται ότι αφού έχουμε συγκεκριμένη συμπεριφορά, έχουμε συγκεκριμένη διοικητική κύρωση, δεν έχει συνεπώς να προσφέρει κάτι η ακρόαση του υπαιτίου. Γι’ αυτόν το λόγο, η διάταξη συγκεκριμένη, η οποία τίθεται στη διάταξη που αφορά και ρίψεις αντικειμένων στον αγωνιστικό χώρο, κατά τη διάρκεια του αγώνα, οι οποίες είναι πρόσφορες να προκαλέσουν σωματικές κακώσεις και είναι επιτυχημένη και εκείνη η διάταξη. Στο πλαίσιο, λοιπόν, και στα βήματα της διάταξης της ίδιας φιλοσοφίας, τέθηκε αυτή η διάταξη, την οποία θεωρώ χρήσιμη και παραγωγική.

Μόνο θέλω να σημειώσω στο σημείο αυτό, να το δει και ο κ. αξιότιμος κύριος Υπουργός, όταν λέμε για κάθε επανάληψη παρόμοιας συμπεριφοράς εντός της ίδιας αγωνιστικής περιόδου, λέει η διάταξη εδώ «εκ μέρους διοικητικών παραγόντων, αθλητών και προπονητών» έχει διαλάθει η λέξη ιδιοκτητών. Πρέπει να συμπληρωθεί η λέξη «ιδιοκτητών», γιατί έχει να κάνει με το προηγούμενο εδάφιο, που αφορά και ιδιοκτήτες.

Πέραν των ανωτέρω και τελειώνω, με τις λοιπές διατάξεις του άρθρου 104, διευκρινίζεται ότι η ΔΕΑΒ, η Διαρκής Επιτροπή Αντιμετώπισης Βίας, έχει αρμοδιότητα εντός της αθλητικής εγκατάστασης και στον άμεσο περιβάλλοντα χώρο της. Προς αποφυγή συγχύσεων, περαιτέρω, θα πρέπει να ξέρει και οφείλει να ενεργήσει εντός 7 εργάσιμων ημερών, στην περίπτωση του άρθρου 1 του ν. 43/26 και εντός τεσσάρων ημερών, στην περίπτωση του άρθρου 1 α’ του ν. 43/26. Τι σημαίνει αυτό. Επειδή, στην περίπτωση του Πάσχα ή των διακοπών ή των αργιών, δεν έφταναν τέσσερις ημέρες για να δράσει και να ενεργήσει νόμιμα, έπρεπε να τεθούν εργάσιμες ημέρες, πράγμα το οποίο έγινε δεκτό και νομίζω ότι είναι προς τη σωστή κατεύθυνση, ώστε να μπορεί η Επιτροπή, μέσα στα πλαίσια λειτουργίας της, να αποδίδει αυτά που οφείλει κατά νόμον. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε τον κύριο Καίσαρη.

Τον λόγο έχει ο κύριος Χρήστος Ηλιάδης, Αντιπρόεδρος της Διαρκούς Επιτροπής Αντιμετώπισης Βίας.

**ΧΡΗΣΤΟΣ ΗΛΙΑΔΗΣ (Αντιπρόεδρος της Διαρκούς Επιτροπής Αντιμετώπισης Βίας):**

Σας ευχαριστώ, κύριε Πρόεδρε, θα είμαι πολύ σύντομος. Με τις διατάξεις, που ανέλυσε ο κύριος Πρόεδρος, εξαντλητικά, θεωρώ, κύριε Πρόεδρε, ότι ολοκληρώνεται ένας από τους πιο εμβληματικούς νομούς στην ελληνική αθλητική και όχι μόνον έννομη τάξη. Ο ν. 90/85 του 2024, που 17 μήνες μόλις μετά την ψήφισή του και τη θέση του σε εφαρμογή από τη ΔΕΑΒ, θεωρούμε σεμνυνόμενοι απέναντί σας, να πούμε ότι έχει παράξει αποτελέσματα. Και το λέμε αυτό υπεύθυνα, σαν ΔΕΑΒ, μετά από 170 συνεδριάσεις και 170 ποινές, που έχουμε υποβάλει, εκ των οποίων 115 ποινές για κλείσιμο γηπέδων και 1.400.000 ευρώ διοικητικά πρόστιμα, όχι γραμμένα στο χιόνι ή στην άμμο, αλλά γραμμένα στο ΑΦΜ των υπόχρεων φυσικών και νομικών προσώπων.

Έχει παραχθεί έργο και η εικόνα του ελληνικού αθλητισμού, ναι, μπορούμε να πούμε, σεμνυνόμενοι απέναντι σας, δεν έχει καμία σχέση με αυτήν που είχε το Δεκέμβριο του 2023. Οι διατάξεις αυτές, κύριε Πρόεδρε, ποια κεντρικά χαρακτηριστικά έχουν.

Πρώτον, αντανακλαστικά της πολιτείας. Πριν μερικές εβδομάδες, έγιναν τα θλιβερά γεγονότα στους τελικούς της «BASKET LEAGUE», με άμεση θεσμική παρέμβαση της πολιτείας και τώρα με νομοθετική παρέμβαση της πολιτείας.

Δεύτερον, αυτές οι διατάξεις έχουν ένα παρακολουθηματικό χαρακτήρα. Οι συμπεριφορές, που νομοθετεί τώρα ο νομοθέτης, δεν είχαν προηγούμενο νομοθέτησης ούτε στην αθλητική νομοθεσία ούτε στη διοικητική νομοθεσία, από πλευράς κυρώσεων διοικητικών. Άρα, στοχοποιούν πλέον αυτούς, που είναι πρωταγωνιστές στα γήπεδα, που δίνουν την εικόνα, το παράδειγμα, στους φιλάθλους και τη γενικότερη εικόνα, τη δυσφημιστική ή μη την καλή και πλέον αυτοί είναι υπόλογοι. Αυτό είναι πολύ σημαντικό, γιατί βάζουμε διατάξεις από άσεμνες χειρονομίες, από εξύβριση, που δεν υπήρχαν στο παρελθόν.

Ένα δεύτερο σημαντικό στοιχείο είναι ο εξορθολογισμός των ποινών, όχι γιατί έτσι ήρθε, αλλά γιατί παρακολουθούμε πώς λειτουργεί ο νόμος, μέσα από τη βία. Θα σας πω δύο παραδείγματα.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κύριε Ηλιάδη,συντομεύετε.

**ΧΡΗΣΤΟΣ ΗΛΙΑΔΗΣ (Αντιπρόεδρος της Διαρκούς Επιτροπής Αντιμετώπισης Βίας):** Υπήρχαν στο νόμο του 2015 ποινές για φυσικά πρόσωπα, που είναι πολύ σημαντικό, από 10.000 έως ένα εκατομμύριο και μόνο το εύρος της ποινής, κύριε Πρόεδρε, δημιουργούσε προβλήματα μη εφαρμογής. Γίνεται ποινή από 1.000 ευρώ έως 50.000 ευρώ, που θα μπορεί να επιβληθεί και θα επιβάλλεται.

Δεύτερον, καταργείται η υποτροπή της ποινής, όχι γιατί χαριζόμαστε σε αυτούς, που επιδεικνύουν παραβατική συμπεριφορά στις ΠΑΕ, στις ΚΑΕ, στα σωματεία, αλλά γιατί εμπεδώθηκε το γεγονός της τομής του 50/85 της αυτοματοποιημένης ποινής. Όταν γνωρίζει ο παραβάτης ότι την Κυριακή πέφτει η κροτίδα, που είναι αντικείμενο ικανό να προκαλέσει σωματική βλάβη και την Τετάρτη η ΔΕΑΒ έχει κλείσει στο γήπεδο, δεν χρειάζεται να διπλασιάζεται ή να τετραπλασιάζεται η ποινή.

Τελειώνω, μιας και είναι πολύ σημαντικό για μένα, που διακονώ το χώρο 35 χρόνια, καθώς είναι η μεγαλύτερη τομή αυτών των διατάξεων. Σιγά-σιγά, ο νομοθέτης, στοχευμένα και προσεκτικά, πηγαίνει στο να τιμωρεί τα φυσικά πρόσωπα, αντί την αντικειμενική ευθύνη των νομικών ΠΑΕ, ΚΑΕ και των σωματείων,που ήταν και πάγιο αίτημα από πλευράς τους. Έγινε η αρχή με αυτούς τους φιλάθλους, οι οποίοι προβαίνουν σε ρίψεις, με επικίνδυνα αντικείμενα. Έχουμε τα πιο σύγχρονα συστήματα στην Ευρώπη ταυτοποίησης κατόχων εισιτηρίων και παρακολούθησης μέσα από κάμερες.

Τώρα, πάμε στους «πρωταγωνιστές» - τους προπονητές, αθλητές, διοικητικούς παράγοντες. Αυτοί θα τιμωρηθούν, ενώ το νομικό πρόσωπο μόνο σε υποτροπή. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε τον κύριο Ηλιάδη.

Το λόγο έχει ο κ. Καστανιάς, από την Ελληνική Ομοσπονδία Ηλεκτρονικού Αθλητισμού. Ορίστε.

**ΕΥΑΓΓΕΛΟΣ ΚΑΣΤΑΝΙΑΣ (Πρόεδρος του Δ.Σ. της Ελληνικής Ομοσπονδίας Ηλεκτρονικού Αθλητισμού):** Ευχαριστώ, κύριε Πρόεδρε.

Σάς ευχαριστώ και για την πρόσκληση και για το χρόνο που μού δίνετε να μεταφέρω τις θέσεις και τις αγωνίες της Ελληνικής Ομοσπονδίας Ηλεκτρονικού Αθλητισμού, αλλά και χιλιάδων νέων και όχι μόνον, που ασχολούνται με τον ηλεκτρονικό αθλητισμό.

Η αλλαγή του υφιστάμενου ν. 4908/2022, στα άρθρα 30 και 33, όπου γίνεται ο σωστός ορισμός του ηλεκτρονικού αθλήματος, δίνει τη δυνατότητα στην Ομοσπονδία να συντάσσεται με τα ηλεκτρονικά παιχνίδια, που γίνονται στους χώρους των αγώνων και της Παγκόσμιας Ομοσπονδίας, κάτι που είναι απολύτως απαραίτητο, για να ανοίξει ο δρόμος της συμμετοχής των Ελλήνων αθλητών του ηλεκτρονικού αθλητισμού στην ερχόμενη Ολυμπιάδα, στο Ριάντ της Σαουδικής Αραβίας, το 2027.

Επιπλέον, με την κατάργηση του άρθρου 35, το οποίο εμπόδιζε την Ομοσπονδία να αναπτύξει περαιτέρω δραστηριότητα και να συντονιστεί με τις διεθνείς πρακτικές, οι Έλληνες αθλητές θα έχουν, για πρώτη φορά, τη δυνατότητα να εκπροσωπήσουν την πατρίδα μας στη σημαντικότερη παγκόσμια συνάντηση, που διοργανώνεται από τη Διεθνή Ολυμπιακή Επιτροπή.

Τέλος, θα είναι μεγάλη χαρά για μένα, ως Προέδρου της Ελληνικής Ομοσπονδίας Ηλεκτρονικού Αθλητισμού, αν στη συνέχεια μού δώσετε τη δυνατότητα να αναπτύξω το όραμα της Ομοσπονδίας ή να τεκμηριώσω γιατί η Ομοσπονδία μας είναι ο ισχυρότερος σύμμαχος της πολιτείας στην καταπολέμηση της μάστιγας του εθισμού στο διαδίκτυο.

Επίσης, να απαντήσω σε κάποια άλλη ερώτηση, σχετικά με τη νέα αυτή μορφή αθλητισμού, που αποτελεί το δημοφιλέστερο των αθλημάτων - ειδικά μεταξύ των νέων.

Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε τον κύριο Καστανιά.

Το λόγο έχει η κυρία Δόγα, Νομική Σύμβουλος του ΕΣΑΚΕ, μέσω Webex. Ορίστε.

**ΣΟΥΖΑΝΑ ΔΟΓΑ (Νομική Σύμβουλος του Ελληνικού Συνδέσμου Ανωνύμων Καλαθοσφαιρικών Εταιρειών (ΕΣΑΚΕ):** Ευχαριστώ, κύριε Πρόεδρε.

Εκ μέρους του ΕΣΑΚΕ και των Καλαθοσφαιρικών Ανωνύμων Εταιρειών μελών του, θα θέλαμε να θέσουμε υπ’ όψιν σας κάποια θέματα, που αφορούν το σχέδιο νόμου, που συζητείται. Έχουμε καταθέσει και σχετικό υπόμνημα, αλλά θα προσπαθήσω να θέσω και κάποια θέματα, εν συντομία.

Όσον αφορά το άρθρο 104 του σχεδίου νόμου. Αυτό που θέλουμε να τονίσουμε και να επαναλάβουμε είναι το εξής – το είχαμε θέσει και σε διαβουλεύσεις, σε προηγούμενα νομοσχέδια. Θα πρέπει να επανεξεταστεί και να περιοριστεί η υφιστάμενη πολλαπλή αρμοδιότητα επιβολής ποινών από διάφορους φορείς, για παράδειγμα, από τα αρμόδια δικαιοδοτικά όργανα, την Επιτροπή Δεοντολογίας της Ομοσπονδίας, τη ΔΕΑΒ, τα ποινικά δικαστήρια, για το ίδιο παράπτωμα. Μπορεί να προκύψει το παράδοξο γεγονός, στο ίδιο παράπτωμα να έχουμε ποινή ενός έτους από τον Αθλητικό Δικαστή - το πρωτοβάθμιο όργανο - και παράλληλα να υπάρχει αντίστοιχη ποινή και από τη ΔΕΑΒ. Οπότε, αυτό είναι ένα θέμα, που πρέπει να εξεταστεί.

Επίσης, όσον αφορά το άρθρο 105 του σχεδίου νόμου, καταρχήν θα πρέπει να προβλεφθεί ρητά, στις παραγράφους του συγκεκριμένου άρθρου, ποιο όργανο εκδίδει τις σχετικές αποφάσεις των διοικητικών κυρώσεων. Προφανώς εκ παραδρομής, δεν αναφέρεται ρητά με αποφάσεις ποιανού οργάνου εκδίδονται οι αποφάσεις αυτές.

Και για τους ίδιους λόγους πάλι, πρέπει να ληφθεί υπ’ όψιν η κατάργηση, κατά κάποιον τρόπο, των αυτοματοποιημένων ποινών και χωρίς να λαμβάνεται υπ’ όψιν ο βαθμός ευθύνης, ο βαθμός υπαιτιότητας και ο τυχόν προηγούμενος έντιμος βίος.

Όσον αφορά επόμενες διατάξεις, αυτό που θέλαμε να τονίσουμε και είναι πολύ σημαντικό στο άρθρο 101, που αναφέρεται στην υποχρέωση υποβολής ετήσιων οικονομικών καταστάσεων εκ μέρους ομοσπονδιών, συνδέσμων και λοιπών φορέων, όπως αναγράφεται, και παρόλο που από άλλη διάταξη του σχεδίου νόμου, από το άρθρο 92, καθίσταται σαφές ότι η χρηματοδότηση από το «ΣΤΟΙΧΗΜΑ» και η επιχορήγηση αθλητικών φορέων είναι διαφορετικές έννοιες.

Κι επειδή γίνεται αναφορά σε ενώσεις, να γίνει σαφές ότι οι ενώσεις αυτές, οι σύνδεσμοι, δεν καταλαμβάνονται στις επαγγελματικές ενώσεις του άρθρο 96, παρόλο που οι επαγγελματικές ενώσεις δεν τυγχάνουν ενώσεις των άρθρων 10 και επόμενα του νόμου 2725. Και με δεδομένο ότι οι ενώσεις δεν επιχορηγούνται τακτικά, ούτε άμεσα ούτε έμμεσα, αλλά χρηματοδοτούνται με ανταποδοτικού χαρακτήρα κονδύλια, για τα οποία υπάρχει αναλυτικό νομικό πλαίσιο, για τον έλεγχο όλων των χρηματοδοτήσεων αυτών, θεωρούμε σημαντικό, για να μην υπάρχουν παρερμηνείες, να προστεθεί μια διάταξη ότι εξαιρούνται οι επαγγελματικές ενώσεις των άρθρων 96 και επόμενα του παρόντος. Ή αλλιώς, αν δεν γίνεται αυτό, να γίνει με κάποιο έγγραφο ή να εκδοθεί κάποια εγκύκλιος, ώστε να καταστεί σαφές, για να μην υπάρχει καμία αμφιβολία για την εφαρμογή της σχετικής διάταξης στις επαγγελματικές ενώσεις και στα μέλη τους.

Τέλος, στο υπόμνημά μας, έχουμε θίξει δύο θέματα, που αφορούν τις προϋποθέσεις άσκησης επαγγέλματος του προπονητή. Δεν πρόκειται για διάταξη του σχεδίου νόμου, αλλά αφορά δύο διατάξεις, που θεωρούμε ότι χρήζουν επανεκτίμησης. Τις προϋποθέσεις άσκησης του επαγγέλματος του προπονητή, όσον αφορά τον επαγγελματικό αθλητισμό. Και το άλλο, είναι η συγχώνευση των άρθρων 7 και 66 του νόμου 2725, που αναφέρονται στην απαγόρευση, που υπάρχει, για την οικονομική εκμετάλλευση των λογοτύπων και των σημάτων των ερασιτεχνικών σωματείων και κατ’ επέκταση των ΚΑΕ, στις οποίες παραχωρείται η χρήση των σημάτων. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος Της Επιτροπής):** Ευχαριστούμε πολύ, κυρία Δόγα.

Το λόγο έχει ο κ. Νικόλαος Σεκεριάδης, ο Πρόεδρος του Δ.Σ. της Ομοσπονδίας Λειτουργών Τεχνικής και Επαγγελματικής Εκπαίδευσης.

**ΝΙΚΟΛΑΟΣ ΣΕΚΕΡΙΑΔΗΣ (Πρόεδρος του Δ.Σ. της Ομοσπονδίας Λειτουργών Τεχνικής και Επαγγελματικής Εκπαίδευσης (Ο.Λ.Τ.Ε.Ε.):** Ευχαριστώ.

Κυρία Υπουργέ, κύριοι βουλευτές, κύριε Πρόεδρε της Επιτροπής, είμαστε εδώ με τον Αντιπρόεδρο, Ηλία Τσιντώνη, για να τοποθετηθούμε επί του πολυνομοσχεδίου, το οποίο ρυθμίζει πολλά και διαφορετικά θέματα μεταξύ τους.

Το παρόν πολυνομοσχέδιο αποτελεί μία ακόμη αποσπασματική νομοθετική πρωτοβουλία του Υπουργείου Παιδείας, η οποία συγκεντρώνει διατάξεις ετερόκλητες, χωρίς συνεκτικό σχεδιασμό, χωρίς στρατηγική και κυρίως, χωρίς να έχει προηγηθεί ο στοιχειώδης διάλογος με την εκπαιδευτική κοινότητα και τους εκπροσώπους της.

Συζητάμε, σήμερα, τις τροποποιήσεις κάποιων άρθρων του ν. 4763 και του ν. 5082/2024, χωρίς να έχει προηγηθεί καμία ουσιαστική αξιολόγηση και χωρίς να έχουν υλοποιηθεί όσα προβλέπει ο νόμος 4763/202 για τα ΕΠΑΛ, αποδεικνύοντας έτσι ότι το Υπουργείο λειτουργεί με προχειρότητα και χωρίς κανένα σεβασμό στους ανθρώπους της επαγγελματικής εκπαίδευσης, τους μαθητές και τις οικογένειές τους.

Ο νόμος αυτός αποδομεί τα εργαστηριακά κέντρα και θέτει σε κίνδυνο τον εξοπλισμό των εργαστηρίων, ο οποίος θα πρέπει να διαφυλαχθεί, με κάθε κόστος, καθώς είναι πολύτιμος για την εκπαιδευτική διαδικασία και την ανάπτυξη δεξιοτήτων των μαθητών στα Επαγγελματικά Λύκεια, τα οποία αποτελούν θεμέλιο για την εκπαίδευση, καθώς εκεί πραγματοποιείται η πρακτική άσκηση και εφαρμογή των θεωρητικών γνώσεων των μαθητών. Και αυτά είναι αναντικατάστατα. Απεναντίας, χαιρετίζουμε την υιοθέτηση της πρότασής μας για αναστολή διατάξεων, που αφορούν τα εργαστηριακά κέντρα, ώστε να γίνει καλύτερη προετοιμασία για την εφαρμογή τους. Είναι προφανές ότι θεωρούμε επιβεβλημένη την κατάργηση των διατάξεων του ν. 5082, που μιλά για συγχωνεύσεις σχολικών μονάδων.

Το παρόν πολυνομοσχέδιο συγκεντρώνει διατάξεις, που αφορούν ετερογενή και κρίσιμα θέματα της εκπαίδευσης, χωρίς να έχει προηγηθεί ουσιαστικός διάλογος με την εκπαιδευτική κοινότητα και τους εκπροσώπους της. Το Υπουργείο επιλέγει, για μια ακόμη φορά, πιστό στην προσφιλή του τακτική, τα τελευταία χρόνια, να καταθέτει ένα νομοσχέδιο, εν μέσω θέρους, με όλες τις εκπαιδευτικές δομές κλειστές.

Αυτό είχε σαν συνέπεια τη μειωμένη δυνατότητα συμμετοχής στη δημόσια διαβούλευση, οδηγώντας σε έναν ελλιπή και προσχηματικό διάλογο, με συνέπεια να ψηφίζετε νόμους και μετά να μην μπορείτε να τους εφαρμόσετε. Τρανό παράδειγμα το παρόν πολυνομοσχέδιο, το οποίο τροποποιεί διατάξεις ψηφισμένων νόμων, που δεν έχουν καν εφαρμοστεί.

Επίσης, δεν περνάει απαρατήρητο το γεγονός, ότι το νομοσχέδιο κατατέθηκε στη Βουλή μία μέρα μετά το τέλος της διαβούλευσης. Αλήθεια, πότε αξιολογήθηκε ο όγκος όλων αυτών των σχολίων της διαβούλευσης; Ακόμη ένας νόμος, που δεν θα εφαρμοστεί; Δεν πρόκειται για μια ακόμη αστοχία, πρόκειται για συνειδητή επιλογή νομοθέτησης, εν κρυπτώ, με αδιαφορία για τις ανάγκες της εκπαίδευσης και την αξιοπιστία της πολιτείας.

Για ποια αξιοπιστία να μιλήσουμε, άλλωστε, όταν με την απαράδεκτη απόφασή σας στις 11 Ιουλίου, λίγο πριν κλείσουν τα μηχανογραφικά, δύο μέρες μόλις πριν, αλλάζετε το ποσοστό εισαγωγής πρόσβασης των αποφοίτων των ΕΠΑΛ στα ΑΕΙ, παρόλο που εμείς, επανειλημμένως, σας έχουμε ζητήσει, με επιστολές και με συναντήσεις, να ανεβάσετε αυτό το ποσοστό, εφόσον διατείνεστε ότι ενδιαφέρεστε για την επαγγελματική εκπαίδευση, στο 20%.

Το Υπουργείο Παιδείας έχει καθήκον να νομοθετεί, με υπευθυνότητα, με σεβασμό στους θεσμούς και με επίγνωση των συνεπειών της κάθε ρύθμισης. Αντί αυτών, έχουμε νομοθετήματα, που εξαντλούνται στην επικοινωνία και δεν αντέχουν στην εφαρμογή. Αδυνατούν να παράγουν αποτελέσματα, όχι μόνο γιατί είναι ατελή, αλλά κυρίως γιατί στερούνται κοινωνικής νομιμοποίησης και παιδαγωγικής τεκμηρίωσης.

Το παρόν νομοσχέδιο, όπως και ο ν.4763/2020 και ο ν.5082/2024, υπαινίσσεται την ενίσχυση της επαγγελματικής εκπαίδευσης και κατάρτισης. Ωστόσο, πίσω από τους φιλόδοξους τίτλους και τις διακηρύξεις, στην πράξη υπονομεύει τα θεμέλια της, αποδυναμώνοντας τον εργαστηριακό και συνεπώς τον επαγγελματικό της χαρακτήρα.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κ. Ηλίας Τσιντώνης, Αντιπρόεδρος του Δ.Σ. της Ομοσπονδίας Λειτουργών Τεχνικής και Επαγγελματικής Εκπαίδευσης.

**ΗΛΙΑΣ ΤΣΙΝΤΩΝΗΣ (Αντιπρόεδρος του Δ.Σ. της Ομοσπονδίας Λειτουργών Τεχνικής και Επαγγελματικής Εκπαίδευσης (Ο.Λ.Τ.Ε.Ε.):** Αναλυτικότερα επί των άρθρων για την επαγγελματική εκπαίδευση και κατάρτιση, που περιέχονται στο παρόν νομοσχέδιο, η Ομοσπονδία μας προτείνει:

Για το άρθρο 117, που αναφέρεται στη φοίτηση μαθητών με αναπηρία και με ειδικές εκπαιδευτικές ανάγκες, προτείνουμε τη στελέχωση των τμημάτων ένταξης με μόνιμο προσωπικό, προκειμένου να διασφαλιστεί η παιδαγωγική συνέχεια και η παροχή ποιοτικής υποστήριξης. Ολοκλήρωση της στελέχωσης πριν την έναρξη κάθε σχολικού έτους.

Στο άρθρο 145, στις προϋποθέσεις ίδρυσης των Κέντρων Επαγγελματικής Εκπαίδευσης, τα γνωστά ΚΕΕΚ. Με το παρόν νομοσχέδιο, για την ίδρυση ενός ΚΕΕΚ, δεν απαιτείται πλέον η ύπαρξη εργαστηριακού κέντρου, ΕΚ, δηλαδή, όπως προβλέπει ο ν.5082/2024. Αλήθεια, θα έχουμε δομές επαγγελματικής εκπαίδευσης ΕΠΑΛ και ΠΕΠΑΛ και κατάρτισης ΕΣΚ και ΣΑΕΚ χωρίς εργαστήρια; Η ανάπτυξη τεχνικών δεξιοτήτων, η εκμάθηση ασφαλούς χειρισμού εργαλείων, μηχανημάτων, λογισμικού κ.λπ. πού θα γίνεται; Πώς θα καλλιεργηθούν οι τεχνικές δεξιότητες, που απαιτούνται από τη σύγχρονη αγορά εργασίας και τις παραγωγικές ειδικότητες; Προωθείται μήπως η προσομοίωση αντί των εργαστηρίων;

Η αποσύνδεση των ΚΕΕΚ από τα εργαστηριακά κέντρα είναι μία συνειδητή επιλογή ακραίας υποβάθμισης της επαγγελματικής εκπαίδευσης και ακύρωσης του σκοπού και των στόχων της. Η τεχνική και επαγγελματική εκπαίδευση δεν μπορεί να υπάρξει, χωρίς εργαστήρια. Χωρίς αυτά δεν έχουμε εκπαίδευση, έχουμε απλώς διαχείριση τίτλων. Τα ΕΚ είναι ο βασικός πυλώνας της επαγγελματικής εκπαίδευσης. Η Ομοσπονδία μας εκφράζει την πλήρη αντίθεσή της σε οποιαδήποτε μεθόδευση υποβάθμισης της επαγγελματικής εκπαίδευσης.

Για το άρθρο 146, για τη διοικητική οργάνωση των ΚΕΕΚ, προτείνουμε μόνιμες θέσεις γραμματείας στα ΚΕΕΚ και στα ΕΠΑΛ και όχι περιστασιακή κάλυψη των θέσεων γραμματείας, με εθελουσία απόσπαση εκπαιδευτικών, εάν και όποτε αυτή υπάρξει.

Στο άρθρο 147, προτείνουμε στις αρμοδιότητες του συμβουλίου του ΚΕΕΚ να υπάρχει και η αναζήτηση, σε τοπικό επίπεδο, θέσεων μαθητείας στον ιδιωτικό και δημόσιο τομέα για τις τάξεις μαθητείας των ΕΠΑΛ και των ΠΕΠΑΛ, που λειτουργούν στα ΚΕΕΚ, καθώς επίσης, θα έπρεπε στα ΚΕΕΚ να λειτουργούν και όλες οι ειδικότητες μαθητείας και να είναι και κέντρα μαθητείας.

Όσον αφορά την ανάπτυξη συνεργασιών με φορείς του εξωτερικού, η θέση της Ομοσπονδίας μας είναι ότι η τεχνική εκπαίδευση, για να λειτουργήσει, πρέπει να βασίζεται σε γενναία δημόσια χρηματοδότηση και όχι να ζητιανεύει πόρους από ιδιώτες.

Στο άρθρο 148, για τον οργανωτικό συντονιστή των ΚΕΕΚ, η Ομοσπονδίας μας χαιρετίζει την υιοθέτηση της πρότασής μας για επιλογή προσώπου από την εκπαίδευση και όχι από τον ευρύτερο δημόσιο τομέα και ειδικά, έναν διευθυντή από τις δομές, που απαρτίζουν τα ΚΕΕΚ.

Όσον αφορά τα Γραφεία Επαγγελματικής Ανάπτυξης και Σταδιοδρομίας, στο άρθρο 149, προτείνουμε να είναι επιβεβλημένη η λειτουργία του γραφείου διασύνδεσης με την αγορά εργασίας σε κάθε μονάδα επαγγελματικής εκπαίδευσης, όπως προβλέπει ο ν.4763/2020.

Όμως, δεν πρέπει να λησμονούμε, ότι ο ουσιαστικότερος τρόπος σύνδεσης με την απασχόληση, είναι η ποιοτική αναβάθμιση των σπουδών, επικαιροποιημένα αναλυτικά προγράμματα, σύγχρονα διδακτικά εγχειρίδια, αναγνώριση επαγγελματικών δικαιωμάτων και πάνω απ’ όλα, εργαστηριακή διδασκαλία, σε συνθήκες, που προσομοιάζουν με την πραγματική παραγωγή και όχι, απλά, θεωρητικές προσεγγίσεις.

Η Ομοσπονδία μας, όπως πάντα, είναι ανοιχτή και έχει συγκεκριμένες προτάσεις για την τροποποίηση των διατάξεων του νόμου 5082/2024, που αναστέλλεται η εφαρμογή τους με το παρόν νομοσχέδιο για ένα έτος, όσο και για οποιοδήποτε άλλο μελλοντικό θέμα αφορά την επαγγελματική εκπαίδευση και κατάρτιση, με στόχο ένα σύστημα ποιοτικό, ισότιμο και πραγματικά συνδεδεμένο με τις ανάγκες της κοινωνίας και της αγοράς εργασίας.

Σας ευχαριστούμε πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κι εμείς σας ευχαριστούμε.

Το λόγο έχει η κυρία Στυλιανή Μανουσογιωργάκη, Αντιπρόεδρος του Δ.Σ. της Ομοσπονδίας Λειτουργών Μέσης Εκπαίδευσης (ΟΛΜΕ).

**ΣΤΥΛΙΑΝΗ ΜΑΝΟΥΣΟΓΙΩΡΓΑΚΗ (Αντιπρόεδρος του Δ.Σ. της Ομοσπονδίας Λειτουργών Μέσης Εκπαίδευσης (ΟΛΜΕ):** Ευχαριστώ, κύριε Πρόεδρε.

Για μία ακόμα φορά, εν μέσω θέρους, με κλειστά σχολεία και χωρίς κανένα προηγούμενο διάλογο, έρχεται ένα νομοσχέδιο, που είναι σε πλήρη αναντιστοιχία με τις ανάγκες των παιδιών. Μάλιστα, η ΟΛΜΕ ενημερώθηκε για τη σημερινή συζήτηση, μόλις δύο ώρες πριν την έναρξή της, γεγονός που εκλαμβάνεται, ως ωμή προσπάθεια φίμωσης της Ομοσπονδίας μας.

Οι διατάξεις του νομοσχεδίου για την Ειδική Αγωγή εδράζονται αποκλειστικά στη λογική του κόστους και προσπαθούν να εμφανίσουν, ως μεταρρυθμίσεις, περικοπές και συγχωνεύσεις υποστηρικτικών θεσμών. Υπονομεύεται η βασική παιδαγωγική, επιστημονική ανάγκη κάθε παιδιού να βρίσκεται στο εκπαιδευτικό και παιδαγωγικό πλαίσιο, που έχει ανάγκη, ώστε να στηρίζεται ολόπλευρα.

Ειδικότερα, ο απαραίτητος θεσμός της παράλληλης στήριξης καταργείται στην πράξη, καθώς ένας εκπαιδευτικός καλείται να υποστηρίξει όλα τα παιδιά με ειδικές ανάγκες της τάξης, ταυτοχρόνως, ακυρώνοντας τον εξατομικευμένο χαρακτήρα της παρέμβασης.

Περιορίζεται η δυνατότητα μείωσης του αριθμού μαθητών στα τμήματα, που φοιτούν παιδιά με ειδικές ανάγκες. Συγκεκριμένα, ορίζεται, ότι δεν θα γίνεται καμία μείωση, αν στο σχολείο υπάρχει τμήμα ένταξης ή εκπαιδευτικός παράλληλης στήριξης. Οι εκπαιδευτικοί, λοιπόν, καλούνται να εφαρμόσουν εξατομικευμένη στήριξη σε τάξεις 30 παιδιών.

Διατηρούνται οι απαράδεκτοι περιορισμοί στα τμήματα ένταξης, ως προς τον αριθμό και την ειδικότητα εκπαιδευτικών. Στα τμήματα ένταξης σχολείων, με κάτω από 250 μαθητές, δεν προβλέπεται η παρουσία εκπαιδευτικού ΠΕ04 και τα παιδιά θα διδάσκονται μόνο φιλολογικά μαθήματα και μαθηματικά, μία σοβαρότατη εκπαιδευτική ανισότητα που, ουσιαστικά, τους αποκλείει από τη μελλοντική κατεύθυνση σε φυσικές επιστήμες.

Χαρακτηριστικό της επικίνδυνης λογιστικής λογικής της Κυβέρνησης είναι και το άρθρο, με το οποίο σχολικοί νοσηλευτές μετατρέπονται σε προσωπικό πολλαπλών χρήσεων, καλούμενοι να καλύπτουν ταυτόχρονα ανάγκες πολλών σχολείων.

Το πραγματικό περιεχόμενο της παράλληλης στήριξης και συμπερίληψης, απογυμνώνεται, όταν τίθενται περικοπές και δημοσιονομικοί κόφτες. Όταν οι ανάγκες των παιδιών λογίζονται, ως κόστος, οι εκπαιδευτικοί εμποδίζονται να ασκήσουν το έργο τους και οι γονείς σπρώχνονται στην πανάκριβη αγορά ιδιωτικών κέντρων.

Η λογιστική αντιμετώπιση των παιδιών με ειδικές ανάγκες είναι πραγματικά ντροπιαστική για τη χώρα και τη δημοκρατία. Αντί, λοιπόν, για νέες απαράδεκτες περικοπές, πρέπει, επιτέλους, να στηρίξουμε την Ειδική Αγωγή, με επαρκή στελέχωση, αξιοπρεπή κτίρια και υποστηρικτικές δομές.

Σχετικά με τις διατάξεις για τα ΚΕΕΚ, αλλάζουν οι προϋποθέσεις ίδρυσής τους, αφού καταργείται η απαίτηση ύπαρξης εργαστηριακού κέντρου, αλλά και η απαγόρευση ίδρυσής του σε κτίρια, που λειτουργεί γυμνάσιο ή ΓΕΛ. Πώς είναι δυνατόν να λειτουργήσει ένα ΚΕΕΚ, χωρίς να υπάρχει εργαστηριακό κέντρο; Πού ακριβώς περιμένετε ότι θα κάνουν τα παιδιά τα εργαστηριακά τους μαθήματα;

Καταργείται η ανεξάρτητη διαδικασία επιλογής οργανωτικού συντονιστή, που, υποτίθεται, ότι θα γινόταν μέσω ΑΣΕΠ, μετά από προκήρυξη και πλέον, ορίζεται απευθείας από την Υπουργό. Δεν απαιτείται μεταπτυχιακό, ξένη γλώσσα ή εμπειρία στον τομέα. Η αλλαγή αυτή είναι μία παρέμβαση πελατειακού τύπου και υποβάθμιση της αξιοκρατίας, καθώς ανοίγει τον δρόμο για νέες αδιαφανείς κομματικές επιλογές.

Καταργούνται, επίσης, σημαντικές αρμοδιότητες του συμβουλίου των ΚΕΕΚ, με αποτέλεσμα, να υποβαθμίζεται ακόμη περισσότερο η συμμετοχικότητα και η δημοκρατική λειτουργία.

Στα ΓΕΑΣ καταργείται η υποχρεωτική παρουσία ψυχολόγων και κοινωνικών λειτουργών, αποδυναμώνοντας τη συμβουλευτική διάσταση της επαγγελματικής εκπαίδευσης, ειδικά για τα ευάλωτα παιδιά.

Το Υπουργείο, αντί να λύσει τα τεράστια προβλήματα στελέχωσης, στέγασης, εξοπλισμού και επαγγελματικών δικαιωμάτων των ΕΠΑΛ, ανακυκλώνει τον εαυτό του και αλλάζει το νόμο, που το ίδιο ψήφισε, καθώς αποδείχτηκε ανεπαρκές να τον εφαρμόσει, ως είχε. Ταυτόχρονα, παραμένουν οι απαράδεκτες διατάξεις, που απογύμνωσαν τα εργαστηριακά κέντρα από εκπαιδευτικούς και τομεάρχες και καθιστούν αδύνατη την ουσιαστική λειτουργία τους.

Και δύο σχόλια για επιμέρους άρθρα. Προβλέπεται νέα αμοιβή για εκπαιδευτικούς των πρότυπων σχολείων, με πρόσχημα της διάσχισης των καλών πρακτικών, την ώρα που οι εκπαιδευτικοί των λοιπών σχολείων συνεχίζουν να κάνουν προγράμματα σχολικών δραστηριοτήτων, χωρίς καμία μείωση ωραρίου, χωρίς καμία αμοιβή χωρίς, καμία αναγνώριση. Στην πραγματικότητα ενισχύονται οι ανισότητες και η κατηγοριοποίηση, με πρόσχημα μια ψευδεπίγραφη αριστεία.

Για τα πρότυπα σχολεία, που ακόμα και ο ΟΟΣΑ καταδικάζει, δίνετε συνεχώς επιπλέον χρηματοδότηση, ενώ για τα σχολεία της γειτονιάς η ακραία υποχρηματοδότηση παραμένει, με την Ελλάδα να είναι στη τρίτη από το τέλος θέση στις δαπάνες για την παιδεία στην Ευρωπαϊκή Ένωση, σύμφωνα με τα στοιχεία της Eurostat. Η πρόβλεψη για μετακύλιση της ευθύνης στους ΟΤΑ, για προμήθεια ξενόγλωσσων βιβλίων, επιβεβαιώνει επίσης την περαιτέρω αποδυνάμωση του ενιαίου δημόσιου χαρακτήρα της εκπαίδευσης.

Όσον αφορά τις οριζόντιες διαγραφές των φοιτητών και φοιτητριών, η Κυβέρνηση δείχνει, για άλλη μια φορά, ένα αντιλαϊκό πρόσωπο. Οι πολιτικές της είναι αυτές, που έχουν μειώσει τρομακτικά την αγοραστική δύναμη των νοικοκυριών και έχουν επιφέρει μια τεράστια στεγαστική κρίση. Στις συνθήκες αυτές, η πλειοψηφία φοιτητών και φοιτητριών αναγκάζεται να εργάζεται με πλήρη ωράρια, με συνέπεια να αδυνατούν να ολοκληρώσουν τις σπουδές τους εγκαίρως. Η διαγραφή τους αναδεικνύει, για μία ακόμη φορά, την αναλγησία της Κυβέρνησης, που μόνο στόχο έχει να στείλει κι άλλη πελατεία σε κολέγια και ιδιωτικά πανεπιστήμια. Δεν είναι τυχαίο ότι κατατέθηκε εσπευσμένα τροπολογία, που δίνει ουσιαστικά ασυλία στα μέλη των οργάνων, που καλούνται να ελέγξουν τα πιστοποιητικά των αιτήσεων για ίδρυση ιδιωτικών πανεπιστημίων.

Ενδιαφέρον παρουσιάζει και το άρθρο, σύμφωνα με το οποίο χαρακτηρίζεται, ως πειθαρχικό παράπτωμα, η χρήση γλώσσας έμφυλης διάκρισης. Την ίδια ώρα, που στο τεράστιο νομοσχέδιο των 157 άρθρων, όπως και σε όλα τα νομοσχέδια, που έχει φέρει τη Νέα Δημοκρατία, αυτή την εξαετία, χρησιμοποιείται αποκλειστικά σεξιστική γλώσσα. Καλό θα ήταν να δώσουμε το καλό παράδειγμα.

Τέλος, μόνο θετικό άρθρο για μας είναι το άρθρο 121, που αποτελούσε και αίτημα της ΟΛΜΕ, αλλά δυστυχώς και αυτό έρχεται, με καθυστέρηση τόσων χρόνων, που τελικά δεν μπορεί να αποκαταστήσει τις αδικίες της πρότερης νομοθεσίας.

Ζητάμε, λοιπόν, να αποσυρθούν όλες οι αντιεκπαιδευτικές διατάξεις του νομοσχεδίου και να πραγματοποιηθεί επιτέλους ουσιαστικός διάλογος. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε κυρία Μανουσογιωργάκη.

Το λόγο έχει για 3 λεπτά ο κ. Νικόλαος Βασαγιώργης, Πρόεδρος του Διοικητικού Συμβουλίου της Ένωσης Τεχνολόγων Εκπαιδευτικών.

**ΝΙΚΟΛΑΟΣ ΒΑΣΑΓΙΩΡΓΗΣ (Πρόεδρος του Δ.Σ. της Ένωσης Τεχνολόγων Εκπαιδευτικών (ΕΤΕ):** Κύριε Πρόεδρε, σας ευχαριστούμε για την πρόσκληση. Αξιότιμε Υπουργοί, κυρίες και κύριοι Βουλευτές και εκπρόσωποι φορέων, στο υπό συζήτηση νομοσχέδιο θα αναφερθούμε στο Μέρος Ε’ και στο μικρό Μέρος Η΄, που μας αφορά.

Η Ένωση Τεχνολόγων Εκπαιδευτικών, με ιστορία αρκετών δεκαετιών, είναι μια επιστημονική ένωση εκπαιδευτικών, που προτείνει και απαιτεί οι αλλαγές που δρομολογούνται, σε όλα τα επίπεδα της εκπαίδευσης, δομικές, θεσμικές, προγράμματα σπουδών, βιβλία, εξοπλισμός, επιμορφώσεις κ.λπ. να είναι επιστημονικά τεκμηριωμένες και βασισμένες σε μελέτες και έρευνες. Με αυτό το σκεπτικό, θέσαμε ένα απλό ερώτημα στη διαβούλευση του ΥΠΕΘΑ, τον Ιανουάριο του 2024, πριν την ψήφιση του νόμου 5082. Πώς είναι δυνατόν οι καινοτομίες, αλλά και τα προγράμματα σπουδών των πρόσφατα τότε ιδρυθέντων 25 Π.ΕΠΑ.Λ., να μην έχουν ακόμη αξιολογηθεί από σχετικές επιστημονικές επιτροπές και να εισρέουν υποχρεωτικά, ως πετυχημένα σενάρια, στο σύνολο των 417 ΕΠΑΛ της χώρας; Η βελτίωση της επαγγελματικής εκπαίδευσης και κατάρτισης δεν γίνεται με αλλαγές στα ονόματα των δομών και με εξαγγελίες. Το ότι ο νόμος 4763, που ψηφίστηκε το 2020, τροποποιήθηκε το 2024 και έρχεται σήμερα να ξανα-τροποποιηθεί, δείχνει την προχειρότητα, με την οποία αντιμετωπίζει το Υπουργείο Παιδείας της σημερινής Κυβέρνησης την επαγγελματική εκπαίδευση και κατάρτιση.

Οι τροποποιήσεις δεν είναι κακό να γίνονται. Πρέπει να διορθώνονται λάθη, που αναδεικνύονται, από την εφαρμογή ενός νόμου. Το παράδοξο στην περίπτωσή μας είναι ότι μέχρι σήμερα η εφαρμογή του συγκεκριμένου νόμου έχει περιοριστεί στην αλλαγή ονομάτων και ίδρυση συμβουλίων, χωρίς κάτι να έχει αλλάξει προς το καλύτερο, στην καθημερινή εκπαιδευτική πράξη. Τα πολυδιαφημισμένα Π.ΕΠΑ.Λ. υπολειτουργούν. Αδύνατη υλοποίηση πρακτικής άσκησης. Νέα μαθήματα, χωρίς βιβλία. Τα βιβλία των παραδοσιακών τεχνικών μαθημάτων, με ύλη τεχνολογίας του περασμένου αιώνα. Ξεπερασμένα προγράμματα σπουδών σε Π.ΕΠΑ.Λ., ΕΠΑΛ. Επικαλύψεις ειδικοτήτων μεταξύ ΕΠΑΛ και ΣΑΕΚ. Τράπεζα θεμάτων με λάθη και βασισμένη σε τεχνικούς κανονισμούς, που έχουν προ πολλού καταργηθεί.

Συνέπεια του νόμου 5082 είναι η αποδυνάμωση της καρδιάς της επαγγελματικής εκπαίδευσης, που είναι τα εργαστηριακά κέντρα. Μιας επιτυχημένης εκπαιδευτικής δομής, μετά από 40 χρόνια λειτουργίας τους. Πριν την ίδρυση των Ε.Κ., η λειτουργία των σχολικών εργαστηρίων παρουσίαζε πλήθος προβλημάτων, με κυριότερο την απουσία διαχειριστικού θεσμικού πλαισίου μεταξύ των σχολικών μονάδων, που χρησιμοποιούσαν τα εργαστήρια κατεύθυνσης.

Έτσι, ο εξοπλισμός τους απαξιώνονταν σύντομα, αφού κανείς δεν αναλάμβανε τη συντήρηση, την επισκευή τους και δεν είχε τη μέριμνα του εκσυγχρονισμού τους. Ας προβληματιστούμε, για μια ακόμη φορά, σχετικά με το πραγματικό όφελος της κατάργησης του Συλλόγου Διδασκόντων και των υπευθύνων τομέων από τα εργαστηριακά κέντρα, ενώ οι απαιτήσεις λειτουργίας τους απαιτούν περισσότερα όργανα διοίκησης.

Για τα ΕΠΑΛ. Πρέπει να μελετηθεί εκ βάθρων η δημιουργία ΕΠΑΛ πολλαπλών ταχυτήτων, η συνύπαρξή τους, ΕΠΑΛ με ΠΕΠΑΛ, σε ΚΕΕΚ, χωρίς ΚΕΕΚ. Όπως έχουμε δια των υπομνημάτων μας επισημάνει, με το νόμο 5082, αυξάνεται σημαντικά και χωρίς λόγο ο αριθμός τομεαρχών σε επαρχιακά σχολεία ειδικών συνθηκών, με μικρά σχολικά εργαστήρια. Θα παρουσιαστούν φαινόμενα, σε ΕΠΑΛ 80 μαθητών, να υπάρχουν έξι τομεάρχες. Μας γεννιούνται ερωτήματα. Γιατί εξαιρούνται οι τομεάρχες των ΠΕΠΑΛ από την αναστολή για ένα έτος και τοποθετούνται άμεσα, με μειωμένο ωράριο και επίδομα, χωρίς να έχουν καθοριστεί οι αρμοδιότητές τους, σε σχέση με τους υπεύθυνους τομέων, οι οποίοι έχουν τοποθετηθεί πρόσφατα; Ποια θα είναι η σχέση τομεαρχών ενδοσχολικών συντονιστών και υπεύθυνων εργαστηρίων ΚΕΚ;

Κυρία Υπουργέ, για την ΕΤΕ, μια μεγάλη μεταρρύθμιση στην επαγγελματική εκπαίδευση, με στόχο την αναβάθμιση της, θα πρέπει να ξεκινά από το έμψυχο δυναμικό της, τους εκπαιδευτικούς της. Η επαγγελματική εκπαίδευση και κατάρτιση έχουν ανάγκη μια πανεπιστημιακού επιπέδου σχολή παραγωγής εκπαιδευτικών, εκπαιδευτών και εκπαιδευτών ενηλίκων, σύμφωνα με τις αρχές του συγχρονικού μοντέλου εκπαίδευσης.

Η ΑΣΠΑΙΤΕ, με τη σημερινή της μορφή, εγκαταλελειμμένη από το Υπουργείο Παιδείας, εδώ και πολλά χρόνια, αυτό δεν μπορεί να το επιτύχει. Η πρόταση της ΕΤΕ για την ΑΣΠΑΙΤΕ αποτελεί ολοκλήρωση του οράματος και της κυρίας Νίκης Αντωνακάκη, για μια σχολή εκπαιδευτικών για όλη την επαγγελματική εκπαίδευση, η οποία θα αποτελούσε σημείο αναφοράς σε όλη τη Μεσόγειο. Ο τότε Πρόεδρος της Κυβερνήσεως, κ. Κωνσταντίνος Καραμανλής, αποδέχτηκε αμέσως την εισήγηση και ίδρυσε τη ΣΕΛΕΤΕ, το 1959.

Είμαστε, βέβαιοι, πλέον ότι οι σύμβουλοί σας και κατά συνέπεια και εσείς, δεν έχετε ενημερωθεί για βασικά θέματα αναγκαιότητας και βιωσιμότητας της Σχολής. Γι’ αυτό συζητάμε, για μια ακόμη φορά, πριν την κατάθεση του νομοσχεδίου, κατεπείγουσα συνάντηση μαζί σας, πριν συνδέστε το όνομά σας, αν και εκπαιδευτικός η ίδια, με το ουσιαστικό κλείσιμο μιας ιστορικής σχολής εκπαιδευτικών.

Συνοψίζοντας, λοιπόν, και κάνοντας αναφορά ανά άρθρο του νομοσχεδίου, στα άρθρα 143 και 155, ενόψει του υπό ψήφιση νομοσχεδίου, για την ΑΣΠΑΙΤΕ, θα πρέπει να αναγνωριστεί ότι οι απόφοιτοι της ΑΣΕΤΕΜ – ΣΕΛΕΤΕ, των πενταετών προπτυχιακών τμημάτων της ΑΣΠΑΙΤΕ και της διάδοχης σχολής, θα κατέχουν αυτοδίκαια, με τη λήψη του πτυχίου τους, την εκπαιδευτική επάρκεια εκπαιδευτή ενηλίκων, μιας και το προπτυχιακό πρόγραμμα σπουδών τους πληροί όλες τις προϋποθέσεις.

Για τα άρθρα 144 έως 150. Αν και βελτιώνεται ο τρόπος επιλογής του οργανωτικού συντονιστή, θα πρέπει να αποσαφηνιστεί ο ρόλος των εργαστηριακών κέντρων στα ΚΕΕ και η δυνατότητα ορισμού, ως οργανωτικού συντονιστή και του διευθυντή του ΕΚ.

Άρθρο 165. Συμφωνούμε ότι ήταν αναγκαία η μετάθεση εφαρμογής του νόμου και πρέπει άμεσα να μελετηθεί το θέμα των ΕΚ. Κάποια σημεία του νόμου πρέπει να βελτιωθούν, κάποια να διορθωθούν και κάποια να καταργηθούν, ως ανεφάρμοστα.

Έχουμε επιφύλαξη για τα αποτελέσματα της βιαστικής εφαρμογής, από το Σεπτέμβριο του 2025, του άρθρου 14 του νόμου 5082, που αφορά την αλλαγή αρμοδιοτήτων τομεαρχών ΠΕΠΑΛ, με την απόδοση επιδόματος υποδιευθυντή και μείωση ωραρίου, με πρόσκληση επιπλέον λειτουργικών κενών εκπαιδευτικών ειδικοτήτων.

Προτείνουμε την ενίσχυση της τεχνικής αυτονομίας των εργαστηριακών κέντρων, με κατοχύρωση του ρόλου και των αρμοδιοτήτων του συλλόγου διδασκόντων, σε κάθε εργαστηριακό κέντρο, καθώς και τη διοικητική υπαγωγή του στη Διεύθυνση Επαγγελματικής Εκπαίδευσης του Υπουργείου Παιδείας. Τα ΕΤΕ επιβάλλεται να λειτουργούν, ως αυτόνομες εκπαιδευτικές μονάδες εργαστηριακής υποστήριξης, εξυπηρετώντας ισότιμα όλες τις δομές επαγγελματικής εκπαίδευσης και κατάρτισης των επιπέδων 3, 4 και 5 του Εθνικού Πλαισίου Προσόντων. Παράλληλα, απαραίτητη προϋπόθεση η πρόβλεψη για επαρκή στελέχωση των ΕΚ με εκπαιδευτικούς σε θητεία, ώστε να διασφαλίζεται η διοικητική και παιδαγωγική λειτουργία τους.

Όλα αυτά απαιτούν να ολοκληρωθεί ο κύκλος των πειραματικών εφαρμογών. Να γίνει επιστημονική αξιολόγηση τους και μετά να τύχουν γενικής εφαρμογής. Το χρονικό διάστημα ενός έτους δεν είναι επαρκές.

Η ΕΤΕ, ως επιστημονική Ένωση, είναι στη διάθεσή σας να εκθέσει τις τεκμηριωμένες θέσεις και απόψεις. Θα καταθέσουμε σχετικό υπόμνημα. Σας ευχαριστούμε πολύ.

Στο σημείο αυτό έγινε η β’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Αμυράς Γεώργιος, Βλαχάκος Νικόλαος, Γιώργος Ιωάννης, Δεληκάρη Αγγελική, Καλλιάνος Ιωάννης, Καπετάνος Χρήστος, Κατσανιώτης Ανδρέας, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ (Μάνος), Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λεονταρίδης Θεόφιλος, Λιάκος Ευάγγελος, Λιβανός Μιχαήλ, Λυτρίβη Ιωάννα, Μακρή Ζωή (Ζέττα), Μάνη – Παπαδημητρίου Άννα, Μονογυιού Αικατερίνη, Μπαρτζώκας Αναστάσιος, Μπουκώρος Χρήστος, Οικονόμου Βασίλειος, Παππάς Ιωάννης, Πασχαλίδης Ιωάννης, Ράπτη Ζωή, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Θρασκιά Ουρανία (Ράνια), Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Συντυχάκης Εμμανουήλ, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος και Μπιμπίλας Σπυρίδων.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**:

Τον λόγο έχει ο κ. Μαρίνης.

**ΣΠΥΡΟΣ ΜΑΡΙΝΗΣ (Πρόεδρος της Διδασκαλικής Ομοσπονδίας Ελλάδος (ΔΟΕ)**: Σας ευχαριστώ πολύ.

 Κύριε Πρόεδρε, κυρία Υπουργέ, αξιότιμοι κύριοι Βουλευτές, για μία ακόμη φορά, καλούμαστε να τοποθετηθούμε για κρίσιμα ζητήματα, με τρόπο πρόχειρο, χωρίς να έχει προηγηθεί μια ουσιαστική συζήτηση και χωρίς να έχουν ληφθεί υπόψη οι θέσεις της εκπαιδευτικής κοινότητας, η πείρα των μάχιμων εκπαιδευτικών, καθώς και οι επιστημονικά τεκμηριωμένες θέσεις των εκπαιδευτικών ομοσπονδιών, που εδώ και καιρό έχουν εξοβελιστεί από το δημόσιο διάλογο για την εκπαίδευση, από πλευράς της Κυβέρνησης, από επιλογή, πολιτική επιλογή.

Βεβαίως, θέλουμε να γνωρίζετε ότι η Διδασκαλική Ομοσπονδία Ελλάδας, ταυτόχρονα με τις αγωνιστικές πρωτοβουλίες και δράσεις, που όλο το τελευταίο διάστημα αντιμετωπίζονται από την Κυβέρνηση, με καταστολή ή με διώξεις, σας υπενθυμίζω τις σχεδόν 2.000 έωλες παράνομες και απεργοσπάστες παραπομπές σε πειθαρχικά συμβούλια εκπαιδευτικών, που ασκούν το συνταγματικά κατοχυρωμένο δικαίωμά τους στην απεργία - αποχή από την αντιεκπαιδευτική αξιολόγηση, που οφείλετε να πάρετε άμεσα πίσω, όπως και την προσφυγή ακόμη και κατά εικοσιτετράωρων απεργιακών κινητοποιήσεων για κλαδικά ζητήματα.

Ακόμη και σε αυτές τις συνθήκες, η Διδασκαλική Ομοσπονδία κρατάει ανοιχτή τη συζήτηση και σε επιστημονικό επίπεδο και σε σειρά εκδηλώσεων, πρωτοβουλιών, δράσεων, γιατί νοιώθουμε την τεράστια ευθύνη, που έχουμε, ως μάχιμοι εκπαιδευτικοί, ως δάσκαλοι του ελληνικού λαού, την ευθύνη που νιώθουμε απέναντι στα παιδιά του λαού, για την αναβάθμιση της εκπαίδευσης και των μορφωτικών τους δικαιωμάτων.

Συζητάμε, σήμερα, ορισμένες εξατομικευμένες διατάξεις για την Ειδική Αγωγή, που έρχονται στην ουσία να ρυθμίσουν νομοθετικά μια πολύ συγκεκριμένη πολιτική, που θα μπορούσαμε να τη χαρακτηρίσουμε, ως πολιτική περικοπών.

Στο νομοσχέδιο είναι διάχυτη η λογική της εξοικονόμησης πόρων, ακόμα και η συμπερίληψη. Στο όνομα της συμπερίληψης, υπονομεύεται η βασική παιδαγωγική και επιστημονική ανάγκη κάθε μαθητής να βρίσκεται στο εκπαιδευτικό και παιδαγωγικό πλαίσιο, που έχει ανάγκη, ώστε πραγματικά να στηρίζεται ολόπλευρα.

Συγκεκριμένα, αδυνατίζει στην πράξη την εξατομικευμένη στήριξη του μαθητή από εκπαιδευτικό ειδικής αγωγής στην παράλληλη στήριξη. Ορίζεται ρητά πως ένας εκπαιδευτικός παράλληλης θα είναι υπεύθυνος για τη στήριξη όλων των παιδιών μέσα στην τάξη. Μάλιστα, στο όνομα της ενίσχυσης των ΕΔΥ, ρίχνεται ξανά η ευθύνη στους εκπαιδευτικούς για το πώς θα μοιράζουν τις ελλείψεις, σε σχέση με τις εκπαιδευτικές ανάγκες των μαθητών, που χρειάζονται και έχουν έγκριση ειδικής εκπαιδευτικής στήριξης.

Το νομοσχέδιο, ενώ δίνει τη δυνατότητα για παράλληλη στήριξη μαθητών στο ολοήμερο πρόγραμμα, αυτό δε διευκρινίζεται με ποιους όρους και με ποιο τρόπο θα πραγματοποιηθεί. Κλείνει και η τελευταία χαραμάδα, κατά τη γνώμη μας, για τη μείωση του μέγιστου αριθμού των παιδιών στις τάξεις, αν υπάρχουν παιδιά με αναπηρία ή ειδικές εκπαιδευτικές ανάγκες. Συγκεκριμένα, ορίζεται από το νόμο, ότι δεν θα υπάρχει καμία μείωση του μέγιστου αριθμού μαθητών στις τάξεις, που είναι 25 μαθητές, σήμερα, για την Πρωτοβάθμια, αν στο σχολείο υπάρχει Τμήμα Ένταξης ή παράλληλη, εκπαιδευτικός παράλληλης. Αν αυτό πραγματικά δεν είναι μια πολιτική, που αντιμετωπίζει ως κόστος τις ανάγκες των μαθητών μας, τότε τι είναι;

Αντί, κυρίες και κύριοι, σήμερα, να συζητούσαμε για την αποφασιστική μείωση του αριθμού των μαθητών ανά τμήμα, κάτι που είναι απολύτως αναγκαίο και επιστημονικά τεκμηριωμένο, επιχειρείται να ακυρωθεί κάθε δυνατότητα για λιγότερους μαθητές, ανά τμήμα. Εκτιμάμε ότι με αυτές τις διατάξεις το Υπουργείο Παιδείας επιχειρεί να προλάβει αντιδράσεις, που θα υπάρξουν, σίγουρα από το Σεπτέμβρη, ενάντια στην πολιτική των αντιπαιδαγωγικών συμπτύξεων και συγχωνεύσεων και να θωρακίσουν και νομοθετικά αυτή την πολιτική των περικοπών. Δεν θα τα καταφέρει, νομίζουμε, γιατί και οι ίδιοι οι γονείς πια καταλαβαίνουν και δεν ανέχονται τα παιδιά τους να αντιμετωπίζονται, ως κόστος.

Στο νομοσχέδιο προωθείται η αλλαγή της αποστολής και της λειτουργίας των Τμημάτων Ένταξης, ως διακριτή δομή, εντός του σχολείου και αυτό, κατά τη γνώμη μας, αποτελεί σοβαρή υπονόμευση. Αυτή η αλλαγή επιχειρείται να καλυφθεί, πίσω από τις τυμπανοκρουσίες του Υπουργείου Παιδείας, για την ίδρυση Τμημάτων Ένταξης, μιλάμε για 2.556 τμήματα, σε σύνολο πάνω από 9.000 σχολικών μονάδων, που αντιστοιχούν στην Πρωτοβάθμια, κάτι που αποτελούσε, άλλωστε και πάγια θέση και διεκδίκηση του κλάδου μας και θεωρούμε ότι αυτή η θετική απόφαση έρχεται, κάτω από την πίεση και τους αγώνες μας, όλου του προηγούμενου διαστήματος.

Να σημειωθεί, βέβαια, ότι η ίδρυση Τμημάτων Ένταξης δεν σημαίνει και λειτουργία τους, αφού κάθε χρόνο εκατοντάδες από τα ήδη ιδρυμένα τμήματα παραμένουν κλειστά, ελλείψει εκπαιδευτικών και μειωμένων προσλήψεων, από την πλευρά του Υπουργείου Παιδείας, οπότε, λοιπόν, κρατάμε μικρό καλάθι και θα είμαστε εδώ, στην πρώτη γραμμή των διεκδικήσεων, για να στελεχωθούν όλα τα Τμήματα Ένταξης και να ικανοποιηθεί πραγματικά η ανάγκη, γιατί αυτή είναι η σύγχρονη εκπαιδευτική ανάγκη, να υπάρχουν παντού Τμήματα Ένταξης σε όλα τα σχολεία και να είναι στελεχωμένα, με μόνιμο προσωπικό.

Παρ’ όλα αυτά, για να επανέλθω στην αρχική κριτική, ο εκπαιδευτικός του Τμήματος Ένταξης προβλέπεται να υποστηρίζει τους μαθητές εντός του περιβάλλοντος, στις τάξεις, ενώ η υποστήριξη σε ιδιαίτερο χώρο υλοποιείται μόνο, εφόσον το επιβάλλουν οι ιδιαίτερες εκπαιδευτικές ανάγκες των μαθητών. Με αυτόν τον τρόπο, υποβαθμίζεται ο ιδιαίτερος υποστηρικτικός και εξατομικευμένος ρόλος του ειδικού εκπαιδευτικού, παραβλέποντας το γεγονός ότι τα Τμήματα Ένταξης και Παράλληλης Στήριξης είναι δύο διαφορετικές υποστηρικτικές μορφές και εξυπηρετούν διαφορετικές ανάγκες, εκτός αν το Υπουργείο Παιδείας επιχειρεί, με αυτή τη νομοθετική ρύθμιση, την πλήρη κατάργηση της παράλληλης στήριξης, που βασίζεται, αποκλειστικά, σε ευρωπαϊκά κονδύλια, τα οποία, ως γνωστόν, αναπροσανατολίζονται αυτό το διάστημα, κυρίως, με στροφή προς την πολεμική οικονομία, οπότε θα μιλάμε, αν ισχύει κάτι τέτοιο, για μια τεράστια επιχείρηση εξαπάτησης της εκπαιδευτικής κοινότητας και είναι ένα θέμα, στο οποίο θα θέλαμε σήμερα μια απάντηση.

Επίσης, θα θέλαμε μια απάντηση, για ποιόν ετοιμάζει το Υπουργείο Παιδείας αλλαγή στο καθηκοντολόγιο των Τμημάτων Ένταξης και της Παράλληλης Στήριξης, που εν τέλει εκεί θα κριθεί και η φύση, η πραγματική φύση των επιχειρούμενων αλλαγών.

 Επιπλέον, την ίδια στιγμή που τα ΚΕΔΑΣΥ και οι ΕΔΥ στενάζουν κάτω από το βάρος των ολοένα και αυξανόμενων ψυχοκοινωνικών αναγκών, με ελάχιστο προσωπικό, το οποίο αποτελείται, κατά πλειοψηφία, από αναπληρωτές, που κάθε χρόνο είναι με μια βαλίτσα στο χέρι και αναπληρώνει τον εαυτό του, με σοβαρά κτιριακά προβλήματα και ελλείψεις σε υλικοτεχνικό εξοπλισμό, το Υπουργείο αποφασίζει με το ένα χέρι να δώσει οργανικές θέσεις σε μέλη ΕΠ και ΕΒΠ- σωστά το προσυπογράφουμε- με το άλλο, όμως, να στερήσει από τους εκπαιδευτικούς αντίστοιχες οργανικές θέσεις. Κάτι που είναι απαράδεκτο, κάτι που αποτελεί μια πολιτική «ράβε ξήλωνε»

Είναι πασιφανές από όλα τα παραπάνω ότι η παράλληλη στήριξη, η συμπερίληψη, η ενταξιακή εκπαίδευση, όλα αποδεικνύονται, σε πολλές περιπτώσεις, «όμορφα λόγια που όμορφα καίγονται». Όταν η εκπαιδευτική πολιτική δεν καθορίζεται από ένα ολοκληρωμένο επιστημονικό σχεδιασμό, που βάζει στο επίκεντρο τον μαθητή και τις ανάγκες του, αλλά καθορίζεται από δημοσιονομικούς κόφτες, από μια ζυγαριά, που κρέμεται μόνιμα πάνω από τα κεφάλια των μαθητών και των οικογενειών και μετράει τις ανάγκες τους, ως κόστος, τότε θα έχουμε αυτά τα αποτελέσματα. Εμείς, ως Διδασκαλική Ομοσπονδία, απέναντι στην πολιτική, που προτάσσει τα κέρδη των λίγων, σε αντίθεση με τις ανάγκες των πολλών, θα είμαστε απέναντι, σε αναμέτρηση.

Τέλος, επιτρέψτε μου, κύριε Πρόεδρε, θεωρούμε θετικό ότι δίνεται επιτέλους η δυνατότητα μετάθεσης σε νεότερους εκπαιδευτικούς του 2020 και 2021, που ανήκουν σε ειδικές κατηγορίες και με ευθύνη του Υπουργείου Παιδείας και προηγούμενων διατάξεων είχαν αποκλειστεί, ακόμα και σε σύγκριση με συναδέλφους των προηγούμενων ετών.

Καλούμε, κυρία Ζαχαράκη, κυρία Υπουργέ, να συμπεριλάβετε και αυτούς τους συναδέλφους στο κομμάτι των συμπληρωματικών μεταθέσεων, ώστε ολοκληρωτικά να αρθεί η αδικία.

Είναι, φυσικά, αρνητικό ότι διατηρούνται μέσα στο νόμο τα ποσοστά, τα υψηλά ποσοστά αναπηρίας για την ένταξη αυτών των εκπαιδευτικών, στις συγκεκριμένες κατηγορίες, χωρίς τεκμηρίωση, όπως επίσης και ότι διατηρείτε την απαράδεκτη διετή παραμονή των νεοδιόριστων στην περιοχή του μόνιμου διορισμού.

Κλείνοντας, νομίζουμε, κυρία Ζαχαράκη, κυρία Υπουργέ, ότι το Υπουργείο Παιδείας, επειδή έχει ήδη ανακοινώσει ότι θα προχωρήσει σε συμπληρωματικές μεταθέσεις, ενόψει των μόνιμων διορισμών, για να μη γίνει και αυτό το ζήτημα κάτι, που θα δημιουργήσει νέες πολύ σοβαρές αδικίες, οφείλει το Υπουργείο Παιδείας να δώσει το δικαίωμα να πάρουν μέρος σε αυτές οι συμπληρωματικές μεταθέσεις όλοι οι εκπαιδευτικοί, που το επιθυμούν είτε σε γενική είτε σε ειδική αγωγή, όπως επίσης, και στη διαδικασία των τοποθετήσεων των μετατιθεμένων να δοθεί η δυνατότητα να πάρουν μέρος όλοι οι εκπαιδευτικοί, που είχαν κάνει αίτηση για βελτίωση θέσης και δεν ικανοποιήθηκε. Σε διαφορετική περίπτωση, θα δημιουργήσετε τεράστιες αδικίες και θα έχετε μεγάλη ευθύνη.

Κύριε Πρόεδρε, ολοκληρώνω σε 10 δευτερόλεπτα.

Κυρία Υπουργέ, υπάρχει ανοιχτό το τεράστιο ζήτημα της προστασίας της μητρότητας, το οποίο πρέπει να αντιμετωπιστείτε και με ευαισθησία, και με ενσυναίσθηση, αλλά και με ευθύνη. Τη νομοθέτηση στους εννέα μήνες άδειας ανατροφής των αναπληρωτών, τις τρίμηνες άδειες άνευ αποδοχών, που περικόπτονται παράνομα από τις διευθύνσεις, αλλά και τις τρίμηνες επί πληρωμή των τριτέκνων και άνω εκπαιδευτικών, όπως και ένα υπόμνημα, που σας έχουμε στείλει, όσον αφορά γονείς, που, για διάφορους λόγους, δεν έχει γίνει αναγνώριση των παιδιών τους, για διάφορους νομικούς λόγους, που πρέπει να μετρηθεί η μοριοδότηση των τέκνων στις διαδικασίες των υπηρεσιακών μεταβολών.

Ευχαριστώ πολύ, κύριε Πρόεδρε και ευχαριστώ και την ανοχή στο χρόνο.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε.

Το λόγο έχει η κυρία Μπαρμπούτη.

**ΙΩΑΝΝΑ ΜΠΑΡΜΠΟΥΤΗ (Πρόεδρος του Φοιτητικού Συλλόγου Νομικής ΕΚΠΑ):** Ευχαριστώ πολύ, κύριε Πρόεδρε.

Κυρία Υπουργέ, κύριε Υφυπουργέ, βρίσκομαι εδώ, εκπροσωπώντας τον Φοιτητικό Σύλλογο Νομικής, μαζί με τον Ανδρέα Χριστόπουλο και τον Ηρακλή Ρίζο, εκλεγμένοι με τους Ανεξάρτητους Φοιτητές Νομικής Αθηνών.

Σχετικά με το νομοσχέδιο του Υπουργείου, θα σταθώ σε τρία βασικά σημεία. Λόγω της σημασίας και της έκτασης, που έχει λάβει στο δημόσιο λόγο, θα ήθελα να ξεκινήσω εξηγώντας, γιατί η ρύθμιση για τις διαγραφές φοιτητών αντίκειται στο πνεύμα του Συντάγματος και του δικαιώματος στην ισότητα και την παιδεία.

Η Σύνοδος των Πρυτάνεων στα πορίσματα της τονίζει πόσο σημαντικό είναι να δοθεί συγκεκριμένο περιεχόμενο στις έννοιες του «ενεργού» και «ανενεργού φοιτητή», πράγμα απαραίτητο για τη δίκαιη εφαρμογή του μέτρου. Κάτι τέτοιο δεν έχει γίνει, μέχρι τώρα. Μάλιστα, οι καθηγητές της Σχολής μας, με απόφασή τους, έκριναν ότι το νομοσχέδιο παραβιάζει τη συνταγματικά κατοχυρωμένη Αρχή της Ισότητας, ακριβώς επειδή έχουν μείνει μετέωρες οι έννοιες του «ενεργού» και «ανενεργού φοιτητή» εξισώνεται ο φοιτητής, που έχει να έρθει στη Σχολή μια δεκαετία, με εκείνον, που συνεχίζει να συμμετέχει σε εξετάσεις, έστω και ανεπιτυχώς. Τιμωρείτε, δηλαδή, την αποτυχία; Το οριζόντιο μέτρο των διαγραφών δεν λαμβάνει υπόψη τα ιδιαίτερα χαρακτηριστικά της κάθε σχολής, με τρανταχτό παράδειγμα το βαθμό δυσκολίας. Για παράδειγμα στη Νομική Σχολή, στη Σχολή μας, ο μέσος όρος αποφοίτησης ξεπερνά το ν +2.

Σχετικά με τη σκοπιμότητα των διαγραφών, θέλουμε να επισημάνουμε πως ο φοιτητής, που έχει ξεπεράσει τα προβλεπόμενα χρόνια φοίτησης, δεν δικαιούται καμία παροχή φοιτητικής μέριμνας και κατ’ επέκταση, δεν κοστίζει κάτι στο κράτος. Σίγουρα, η αναλογία φοιτητών-καθηγητών αποτελεί ένα ζήτημα, που πρέπει να συζητηθεί, αλλά στην πραγματικότητα η ισορροπία αυτή βάλλεται, πολύ περισσότερο, από τη μη τήρηση του ποσοστού 1:1 στην αναλογία αφυπηρέτησης - πρόσληψης.

Στα πειθαρχικά μέτρα διακρίνουμε, επίσης, πολλά προβληματικά σημεία. Η παύση του δικαιώματος της προηγούμενης ακρόασης, στο άρθρο 74, αντίκειται σε βασικές δικαιοπολιτικές αρχές της έννομης μας τάξης και μας προβληματίζει ιδιαίτερα. Ως μελλοντικοί νομικοί και λειτουργοί της δικαιοσύνης, οφείλουμε να το επισημάνουμε.

Όσον αφορά την προσωρινή αφαίρεση της φοιτητικής ιδιότητας, θέλουμε να τονίσουμε ότι το δικαίωμα στην παιδεία είναι αναφαίρετο, ακόμα και καταδικασμένοι εγκληματίες μπορούν να συμμετέχουν σε εισαγωγικές εξετάσεις και να σπουδάζουν στα ΑΕΙ.

Στο ζήτημα της σύστασης πειθαρχικών συμβουλίων και στα πειθαρχικά παραπτώματα κυριαρχούν νομικές έννοιες, χωρίς να διευκρινίζεται το περιεχόμενό τους, όπως «διατάραξη ακαδημαϊκής λειτουργίας» και «δραστηριότητες που υπηρετούν την αποστολή του πανεπιστημίου». Είναι φανερό πως η ασάφεια τέτοιων όρων εγκυμονεί τον κίνδυνο κατάχρησής τους και παραβιάζει το αυτοδιοίκητο.

Το σημαντικότερο, που πρέπει να αναφέρουμε, είναι η αντίθεση της συγκεκριμένης ρύθμισης στο τεκμήριο της αθωότητας, το οποίο τεκμήριο της αθωότητας ορίζει ότι ισχύει μέχρι την έκδοση αμετάκλητης δικαστικής απόφασης, ενώ στο νομοσχέδιο σας περιορίζεται μέχρι την έκδοση οριστικής.

Θέλουμε να ρωτήσουμε, τι θα γίνει, λοιπόν, σε περίπτωση που ένας φοιτητής κριθεί ένοχος πειθαρχικά και αθωωθεί στο ποινικό δικαστήριο;

Στα ζητήματα ασφαλείας θα θέλαμε να σας ενημερώσουμε πως η κατάσταση στα δημόσια πανεπιστήμια δεν αποτελεί ένα εργαλείο προς τέρψη των κομματικών ακροατηρίων, ούτε πάντοτε συνάδει με την εικόνα που παρουσιάζεται στα μέσα. Τα περιστατικά βίας στα ανώτατα εκπαιδευτικά ιδρύματα αποτελούν μόλις το 0,03% του συνολικού ποσοστού εγκληματικότητας στη χώρα μας, σύμφωνα με την ΕΛΣΤΑΤ.

Θέλουμε να καταστήσουμε σαφές πως όλη η ακαδημαϊκή κοινότητα επιθυμεί και προσπαθεί για την ασφάλεια μέσα στα ΑΕΙ. Τα μέτρα, που θα ληφθούν, πρέπει, σε κάθε περίπτωση, να είναι σύμφωνα με τις αρχές της αναλογικότητας και της προστασίας των προσωπικών δεδομένων.

Επιπλέον, θεωρούμε σημαντικό ότι τα μέτρα αυτά, για τα οποία θα διατεθούν μεγάλα ποσά, να είναι καλά μελετημένα. Το μέτρο της πανεπιστημιακής αστυνομίας, που δεν εφαρμόστηκε, κοστίζει ενάμισι εκατομμύριο το μήνα στον κρατικό προϋπολογισμό, ποσό που θα μπορούσε να δαπανηθεί για τη βελτίωση των υποδομών των σχολών μας και τα επαρκή μέτρα πολιτικής προστασίας.

Ενώ, λοιπόν, βρισκόμαστε μέσα στην Επιτροπή, μας έρχεται μήνυμα στο κινητό μας από το 112, για φωτιά στην Πολυτεχνειούπολη Ζωγράφου. Ελπίζουμε όλα να είναι καλά.

Αυτό που θέλουμε να τονίσουμε είναι ότι το συγκεκριμένο περιστατικό δείχνει, με τον πιο εκκωφαντικό τρόπο, την ανάγκη για μέτρα πολιτικής προστασίας μέσα στα πανεπιστήμια.

Επιπλέον, θέλουμε να μιλήσουμε λίγο για το όραμά μας. Θέλουμε να αναφέρουμε πως η συζήτηση για ένα νομοσχέδιο για την παιδεία θα έπρεπε να έχει, ως βάση της, το όραμα για το ελληνικό δημόσιο πανεπιστήμιο, έτσι όπως εκφράζεται από εμάς τους φοιτητές, αλλά και από τους καθηγητές μας, οι οποίοι θεωρούμε πως θα έπρεπε να είχαν κληθεί σήμερα εδώ να τοποθετηθούν. Πριν το 2010, η Νομική Σχολή Αθηνών είχε 130 μέλη ΔΕΠ, ενώ τώρα έχει μόλις 80.

Επίσης, παρά το βήμα της περαιτέρω διεύρυνσης του ωραρίου της βιβλιοθήκη μας, για τα οποία προσπαθήσαμε και εμείς, η βιβλιοθήκη μας δεν είναι ακόμα έτσι όπως την οραματιζόμαστε, λόγω της έλλειψης προσωπικού και αρκετών πόρων. Αυτή τη στιγμή, εμείς, ως φοιτητές Νομικής και είναι πολύ σημαντικό να ακουστεί αυτό, αναγκαζόμαστε να αγοράζουμε την απαραίτητη νομοθεσία, τους κώδικες, το οποίο είναι μεγάλο κόστος, η οποία συνεχώς αλλάζει, χωρίς να προβλέπεται κάποια δημόσια παροχή γι’ αυτό.

Αυτά τα προβλήματα θα έπρεπε να είναι η αφετηρία της σημερινής συζήτησης. Θέλουμε να καταστήσουμε, επίσης, σαφές πως, ως Φοιτητικός Σύλλογος Νομικής, είμαστε εδώ, για να θεμελιώσουμε έναν εποικοδομητικό διάλογο με την πολιτεία, με ουσιαστικές προτάσεις και όχι στείρα αντίδραση. Ζητάμε ένα ανοιχτό, επαρκώς χρηματοδοτούμενο και ασφαλές πανεπιστήμιο του οποίου το δημόσιο χαρακτήρα θα συνεχίσουμε να υπερασπιζόμαστε.

Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κι εμείς ευχαριστούμε.

Ο κ. Σπηλιόπουλος έχει το λόγο.

**ΠΑΝΑΓΙΩΤΗΣ ΣΠΗΛΙΟΠΟΥΛΟΣ (Πρόεδρος του Φοιτητικού Συλλόγου Οικονομικού Πανεπιστημίου Αθηνών (ΟΠΑ):** Ευχαριστώ, κύριε Πρόεδρε.

Καλησπέρα σας, ονομάζομαι Παναγιώτης Σπηλιόπουλος και όπως ειπώθηκε, είμαι Πρόεδρος του Φοιτητικού Συλλόγου του Οικονομικού Πανεπιστημίου Αθηνών. Χιλιάδες φοιτητές, όπως και εγώ, μπήκαμε στο πανεπιστήμιο, με πολύ κόπο και θυσίες από εμάς και τις οικογένειές μας και όλα αυτά τα χρόνια νιώθουμε ότι αυτοί οι κόποι δεν δικαιώνονται.

Παραπάνω από 140 φοιτητικοί σύλλογοι, πανελλαδικά, έχουμε καταδικάσει το συγκεκριμένο νομοσχέδιο της Κυβέρνησης, με την πανεπιστημιακή κοινότητα να το χαρακτηρίζει αντιδραστικό. Θα ήθελα να μπορούσαν να είναι εδώ, αυτή τη στιγμή, μπροστά σας, οι χιλιάδες φοιτητές, που τους κουνάτε το δάχτυλο και λέτε ότι θέλετε να διαγράψετε τις θυσίες τους.

Σας έχουμε στείλει ψηφίσματα, επιστολές, έχουμε πραγματοποιήσει κινητοποιήσεις, χωρίς φυσικά να δεχτείτε ούτε μια συνάντηση. Θεωρούμε ότι δε μπορείτε να απαντήσετε στα επιχειρήματά μας και γι’ αυτό καταφεύγετε συστηματικά σε ψέματα.

Θα ήθελα να θίξω δύο ζητήματα. Πρώτο ζήτημα, οι διαγραφές φοιτητών αποτελούν ένα βαθιά ταξικό και άδικο μέτρο. Απειλείτε, με διαγραφή, χιλιάδες νέους από λαϊκές οικογένειες, που δίνουμε καθημερινά τη μάχη, για να ανταπεξέλθουμε στις σπουδές μας.

Βλέπετε, δεν είναι όλοι βολεμένοι, όπως αυτοί με τις γεμάτες τσέπες, που σπουδάζουν όπου και για όσο χρόνο θέλουν, σε πανάκριβα πανεπιστήμια του εξωτερικού.

Ψεύδεστε, όταν λέτε ότι πρόκειται απλά για ένα «ξεσκαρτάρισμα» στις λίστες των ΑΕΙ. Γι’ αυτό, θα αρκούσε εξάλλου μια απλή διοικητική οδηγία. Στην πραγματικότητα, βάζετε ανώτατο όριο φοίτησης σε όλους τους φοιτητές, ακόμα και τους πρωτοετείς, που περνάνε τώρα στο Πανεπιστήμιο. Εκτίθεστε από τα ίδια τα στοιχεία των πανεπιστημίων. Τα στοιχεία του Οικονομικού Πανεπιστημίου Αθηνών αποκαλύπτουν ότι οι περιπτώσεις φοιτητών, που εισήχθησαν στο πανεπιστήμιο, τη δεκαετία του ‘40 ή του ’50, όπως μας λέει ο Πρωθυπουργός, είναι μόλις δύο, ενώ στο Αριστοτέλειο Πανεπιστήμιο Θεσσαλονίκης, μόλις εννιά. Ακόμα και οι μεγαλύτεροι αριθμοί, που παρατηρούνται σε άλλα ιδρύματα, δεν επηρεάζουν ούτε τις θέσεις των νέων εισακτέων ούτε αποτελούν κάποιο βάρος ή κόστος για τις Σχολές. Όμως με τακτική «Ομάδας Ψέματος» υπερπροβάλλετε αυτά, για να κρύψετε την ουσία, την αλήθεια, στο συγκεκριμένο ζήτημα. Γιατί, απειλείτε με διαγραφή φοιτητές 23, 24 και 25 χρόνων, που εισήχθησαν, το 2017 ή το 2018, ακόμα και μες την πανδημία, που με δικιά σας ευθύνη, τα πανεπιστήμια ήταν κλειστά.

Το ΟΠΑ σημειώνει επίσης ότι το 88% των αποφοίτων, που πήραν το πτυχίο τους, το 2024, έχοντας ξεπεράσει το 4ο έτος των σπουδών τους, λένε ότι καθυστέρησαν, λόγω εργασίας. Σε ανακοίνωση των Προέδρων των Τμημάτων Μαθηματικών όλης της χώρας, σημειώνεται ότι στα σχετικά Τμήματα ο μέσος όρος αποφοίτησης ξεπερνάει τα 6,5 έτη. Σύμφωνα με τα επίσημα στοιχεία, από τις Μονάδες Διασφάλισης Ποιότητας των Ιδρυμάτων περισσότεροι από το 50% όσων πήραν πτυχίο, μεταξύ του Σεπτεμβρίου του 2023 και αυτού του 2024, θα είχαν προηγουμένως διαγραφεί. Και ενώ αυτά είναι γνωστά, έχετε το θράσος να μας αποκαλείτε «λιμνάζοντες και τεμπέληδες». Να πάτε, αν θέλετε να πείτε «τεμπέλη» το συμφοιτητή μου, που δουλεύει σε ξενοδοχείο σεζόν, ήλιο με ήλιο, για να τα βγάλει πέρα και δεν μπορεί να συμμετάσχει σε δύο από τις τρεις εξεταστικές περιόδους το χρόνο. Να «κουνήσετε το δάχτυλο», γιατί δεν έχει περάσει το 70% των πιστωτικών μονάδων, ο συμφοιτητής μας, που όλο το χρόνο δουλεύει, για να τα βγάλει πέρα, με αποτέλεσμα να χρωστάει τα μισά εργαστήρια, αφού δεν υπάρχει απογευματινή ώρα, για να τα παρακολουθεί.

Να τα πείτε στη φοιτήτρια στο Τμήμα Μαιευτικής, που μπήκε στη Σχολή, το 2018 και έχει ήδη καθυστερήσει πάνω από ένα χρόνο να πάρει πτυχίο, γιατί δεν μπόρεσε να κάνει την υποχρεωτική πρακτική της άσκηση, αφού οι θέσεις στα Νοσοκομεία της Αττικής είναι ελάχιστες, σε σχέση με τις αιτήσεις.

Να πάει ο ίδιος ο Πρωθυπουργός να μιλήσει για τη δήθεν δωρεάν Παιδεία, που προσφέρει το κράτος στους φοιτητές, που πληρώνουν ενοίκιο πάνω από 400 ευρώ το μήνα, αφού έξι πανεπιστήμια στην Αθήνα δεν έχουν ούτε καν φοιτητική εστία.

Είναι υποκρισία να λέτε ότι σας απασχολεί ο χαμηλός ρυθμός αποφοίτησης. Αν σας απασχολούσε, θα ακούγατε όσα μέτρα στήριξης διεκδικούν οι ίδιοι οι φοιτητές.

Και πάλι σας εκθέτουν οι έρευνες των ελληνικών πανεπιστημίων, που επισημαίνουν ότι το πρόβλημα καθυστέρησης ολοκλήρωσης των σπουδών είναι πολυπαραγοντικό. Ότι βαρύνοντα ρόλο διαδραματίζουν οι οικονομικοί και κοινωνικοί παράγοντες. Ότι η καθοριστική περίοδος, που κρίνει την πορεία στις σπουδές είναι τα πρώτα δύο έτη, επιβεβαιώνοντας και με αυτόν τον τρόπο ότι το πρόβλημα βρίσκεται στη μέριμνα, στην ουσιαστική στήριξη των φοιτητών, στα πρώτα έτη των σπουδών τους. Ότι η θεσμοθέτηση ανώτατου ορίου φοίτησης, πουθενά στον πλανήτη, δεν συνέβαλε στην έγκαιρη λήψη του πτυχίου, ίσα - ίσα οδήγησε σε παραίτηση, υπό το άγχος της διαγραφής.

Η αλήθεια είναι αυτή, που ομολόγησε ο ίδιος ο Πρωθυπουργός. Θέλετε να διαγράψετε χιλιάδες φοιτητές, ώστε να πετύχετε στους δείκτες αξιολόγησης της Ευρωπαϊκής Ένωσης, δηλαδή, να φτιάξετε καλύτερη «βιτρίνα» στα πανεπιστήμιά μας για φοιτητές «πελάτες» από το εξωτερικό, με δίδακτρα και να γίνουμε κι εμείς οι ίδιοι «πελάτες» σε ιδιωτικά πανεπιστήμια.

Δεύτερο ζήτημα και κλείνω με αυτό. Όταν ακούμε την Κυβέρνηση να μιλάει για τα πανεπιστήμια, λες και είναι η «Άγρια Δύση», αναρωτιόμαστε ή ζείτε σε άλλο κόσμο ή συνειδητά λέτε ψέματα, για να αποπροσανατολίσετε την κοινή γνώμη, παρουσιάζοντας μια εικονική πραγματικότητα. Μιλάτε για βία και ανομία μέσα στις σχολές, ενώ οι έρευνες δείχνουν ότι μόλις το 0,05 τοις εκατό των αξιόποινων πράξεων, που διαπράττονται σε δημόσιους χώρους, διαπράττονται μέσα στα πανεπιστήμια. Αξιοποιείτε εξαιρετικά μεμονωμένα περιστατικά, που έχουν καταδικαστεί από όλη την πανεπιστημιακή κοινότητα, «τσουβαλιάζοντας» τους αγώνες για τις σπουδές.

Τα περί ασφάλειας είναι πρόσχημα. Η δική σας πολιτική μάς γεμίζει ανασφάλεια. Όταν για παράδειγμα, για να πάμε στη Σχολή μας, χρησιμοποιούμε μέσα μαζικής μεταφοράς «σαπάκια», με συχνές βλάβες, με αραιά δρομολόγια, στοιβαγμένοι σαν τις «σαρδέλες» και με οδηγούς, που δουλεύουν 10 ώρες συνεχόμενα. Όταν βρισκόμαστε σε εστίες και αμφιθέατρα, χωρίς αντισεισμική θωράκιση, όπως τα κτίρια του ΑΠΘ, που εδώ και 20 χρόνια, δεν υπάρχει αντισεισμικός έλεγχος, σύμφωνα με την Πυροσβεστική, με ασανσέρ να πέφτουν όπως πάλι στο ΑΠΘ, με βακτήρια, όπως της λεγεωνέλλας στο νερό του ΕΚΠΑ. Όταν υποβαθμίζετε τα πτυχία μας, με τα κολέγια, που βαφτίζετε «ιδιωτικά πανεπιστήμια», με φαστ τρακ διαδικασίες και, μαζί με τη Σύμβαση Λισαβόνας, αυτά ισοτιμούνται ακόμα και με τριετή πτυχία.

Ολοκληρώνω αμέσως, απλά επειδή μιλάμε για ένα νομοσχέδιο για τα πανεπιστήμια, να ακουστούν και οι φοιτητές.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ακουστήκανε οι φοιτητές.

**ΠΑΝΑΓΙΩΤΗΣ ΣΠΗΛΙΟΠΟΥΛΟΣ (Προέδρος του Φοιτητικού Συλλόγου (ΟΠΑ):** Όσα μέτρα φέρατε, είναι επικίνδυνα και αδιανόητα. Ο στόχος σας είναι η φίμωση του φοιτητικού κινήματος και ο περιορισμός της συλλογικής αγωνιστικής διεκδίκησης. Ποινικοποιείτε την ελεύθερη έκφραση αντίθετης γνώμης, ορίζοντας, ως ιδιώνυμο αδίκημα, μάλιστα, με ποινή φυλάκισης την μέσω διαδικτύου δημόσια δήλωση, που θα θεωρείται ότι υποκινεί διατάραξη της ακαδημαϊκής λειτουργίας. Για τόση ακαδημαϊκή ελευθερία μιλάμε.

Με έννοιες «λάστιχο», ποινικοποιείτε κάθε αγωνιστική δράση και μάλιστα προβάλλετε ….

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κλείστε το μικρόφωνο. Φαίνεται ότι δεν έγινε αντιληπτό αυτό που σας λέω, τελείωσε ο χρόνος σας.

**ΠΑΝΑΓΙΩΤΗΣ ΣΠΗΛΙΟΠΟΥΛΟΣ (Προέδρος του Φοιτητικού Συλλόγου (ΟΠΑ):** Θέλω ένα λεπτό ακόμα.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τελείωσε ο χρόνος σας δεν έχετε ένα λεπτό, δώσαμε 8 λεπτά.

Κύριε Σπηλιόπουλε, ακούστε τι σας λέω. Ακούσαμε τις απόψεις σας, ακούσαμε τις προσβολές, μιλήσατε για ψεύδη, για οτιδήποτε, εντάξει. Σεβαστός ο λόγος σας. Ο λόγος σας τελείωσε, χρόνος σας ήταν υπερδιπλάσιος, μιλήσατε, τελείωσε.

Τον λόγο έχει τώρα, η κυρία Ελπίδα Γρετσίστα, από το Φοιτητικό Σύλλογο Ιατρικής Αθηνών .

**ΕΛΠΙΔΑ ΓΡΕΤΣΙΣΤΑ (Πρόεδρος του Φοιτητικού Συλλόγου Ιατρικής Αθηνών):** Το νέο νομοσχέδιο όχι μόνο δεν έρχεται να απαντήσει στα ουσιαστικά προβλήματα της ανώτατης εκπαίδευσης, αλλά αντίθετα έρχεται να το επιδεινώσει ριζικά. Αντί για κονδύλια σε καθηγητές, εργαστήρια, υποδομές και φοιτητική μέριμνα, η Κυβέρνηση επενδύει σε κάμερες, πειθαρχικά συμβούλια, στην ποινικοποίηση της φοιτητικής δράσης και σε διαγραφές φοιτητών. Η επιλογή αυτή δεν είναι τεχνική ή ακαδημαϊκή και δεν σχετίζεται με τη βελτίωση των πανεπιστημίων και την λειτουργία τους.

Αντίθετα, είναι στην πραγματικότητα βαθιά εμμονική, απέναντι στο δημόσιο πανεπιστήμιο και δείχνει ξεκάθαρα ότι η Κυβέρνηση δεν αντιμετωπίζει τους φοιτητές, ως ενεργά μέλη της πανεπιστημιακής κοινότητας, αλλά ως εγκληματίες και υπόπτους. Αυτό φαίνεται ξεκάθαρα από το πειθαρχικό δίκαιο, που προωθείται, το οποίο εισάγειαδικήματα μόνο για φοιτητές και μάλιστα, με προβλέψεις κακουργηματικού χαρακτήρα, ενώ κάνει λόγο και για έως και 10 χρόνια κάθειρξη, για συμμετοχή σε κινητοποιήσεις, που παρεμποδίζουν τη λειτουργία των ΑΕΙ ή ακόμη και απέναντι σε απλές δράσεις της φοιτητικής καθημερινής ζωής, που πλέον θα θεωρούνται διατάραξη της εύρυθμης ακαδημαϊκής λειτουργίας. Φτάνει μάλιστα στο σημείο να αναστέλλει τη φοιτητική ιδιότητα, με απλή εισαγγελική διάταξη, πριν καν υπάρξει δίκη.

Δηλαδή, για τους φοιτητές να καταπατάται κατάφωρα το τεκμήριο της αθωότητας και να τιμωρούνται πριν κριθεί ενοχή τους. Αυτά προωθούνται, στο όνομα της ασφάλειας μας και της πάταξης της ανομίας στα πανεπιστήμια. Στην πραγματικότητα, όμως, το πρόβλημα αυτό δεν υφίσταται.

Σύμφωνα με τα ίδια τα δεδομένα, που προκύπτουν από έρευνες πανεπιστημίων, αλλά και της ΕΛΑΣ, προκύπτει το γεγονός ότι τα περιστατικά εγκληματικότητας και παραβατικότητας στα πανεπιστήμια είναι ασήμαντα και πολύ λιγότερα από οποιονδήποτε άλλο κοινωνικό χώρο. Αν υπάρχει ένα πρόβλημα σήμερα στα πανεπιστήμια, αυτό δεν είναι η βία και ανομία, είναι η υποστελέχωση των σχολών, είναι η ανύπαρκτη πραγματικά μέριμνα, η φοιτητική μέριμνα, είναι η συστηματική υποχρηματοδότηση και γενικότερα η υποβάθμιση της δημόσιας εκπαίδευσης στο σύνολό της.

Η Κυβέρνηση, όμως, αντί να χρηματοδοτήσει τα δημόσια πανεπιστήμια, επιλέγει να χρηματοδοτήσει την καταστολή, την επιτήρηση της ακαδημαϊκής κοινότητας και των φοιτητών. Αντί να προσλάβει καθηγητές, βάζει ελεγχόμενες εισόδους, λες και τα πανεπιστήμιά μας είναι γήπεδα και εμείς οι φοιτητές εγκληματίες.

Είναι ενδεικτικό ότι η Κυβέρνηση, που στο όνομα της ασφάλειας μας έχει περάσει τόσους νόμους για τα πανεπιστήμια δύο χρόνια, μετά τα Τέμπη, δεν έχει πάρει κανένα μέτρο προστασίας στις μεταφορές. Αντίθετα, αναγγέλλει ότι τα σχέδια ασφαλείας εκεί πέρα θα εγκατασταθούν, το 2027, ενώ επιλέγει να δώσει χρήματα για κάμερες, ελεγχόμενη είσοδο και drones.

Απέναντι σε αυτό το νομοσχέδιο, όμως, δεν υπάρχει κοινωνική συναίνεση, καθώς όπως ακούστηκε σήμερα το σύνολο της πανεπιστημιακής κοινότητας, οι σύλλογοι διδασκόντων, η ΠΟΣΔΕΠ, πανεπιστημιακοί, νομικοί, ακόμη και μέλη Συγκλήτων έχουν διατυπώσει ενστάσεις και έντονες αντιδράσεις κατά του νομοσχεδίου.

Πρόκειται για αυταρχικό εκτροχιασμό, που πλήττει το αυτοδιοίκητο, την ελευθερία του λόγου, τη δημοκρατική λειτουργία των πανεπιστημίων. Επιχειρεί τη συστηματική υποβάθμιση του δημόσιου πανεπιστημίου, ώστε να αναδειχθεί το ιδιωτικό κολέγιο, ως εναλλακτικός δρόμος για τη νέα γενιά. Και αυτό δεν είναι κάτι σε θεωρία, αλλά κάτι που είναι ήδη σε εφαρμογή.

Επιτρέψτε μου να σταθώ σε έναν τομέα κρίσιμο για την κοινωνία, την Ιατρική και τις σχολές υγείας. Οι δημόσιες ιατρικές σχολές της Ελλάδας έχουν κατακτήσει διεθνή αναγνώριση. Παρά την χρόνια υποχρηματοδότηση, εκπαιδεύουν εξαιρετικούς επιστήμονες, με υψηλό επίπεδο γνώσεων, δεξιοτήτων και κλινικής εμπειρίας, ενώ βρίσκονται πολύ ψηλά στην παγκόσμια κατάταξη. Κάθε απόφοιτος Ιατρικής σε ελληνικό δημόσιο ΑΕΙ, έχει περάσει από πολύχρονη απαιτητική εκπαίδευση, μέχρι να πάρει ένα πτυχίο, που του διασφαλίζει μια εργασιακή προοπτική. Οι απόφοιτοι σχολών ιατρικής είναι υψηλά καταρτισμένοι, λόγω του δημόσιου πανεπιστημίου και των δυνατών προγραμμάτων σπουδών και είναι αυτοί, που έχουν κρατήσει ψηλά το δημόσιο σύστημα υγείας, παρόλο που αυτό υποβαθμίζεται και υποχρηματοδοτείται. Τι ποιότητα υπηρεσιών, όμως, θα παρέχουν οι απόφοιτοι από τις τριετείς και τετραετείς ιδιωτικές ιατρικές σχολές, που θα αγοράζουν το πτυχίο τους, χωρίς να υπάρχει κάποιο κριτήριο ή το επίπεδο της γνώσης και της ικανότητάς τους;

Στο πλαίσιο αυτό, αναφερόμαστε σε ένα νομοσχέδιο, που συνεχίζει το έργο της διάλυσης της δημόσιας παιδείας. Το νομοσχέδιο αυτό δεν πρέπει να περάσει, πρέπει να αποσυρθεί, γιατί πλήττει το Σύνταγμα, γιατί πλήττει την ακαδημαϊκή ελευθερία, το πανεπιστήμιο και την κοινή λογική. Δεν λύνει κανένα πραγματικό πρόβλημα, αλλά έρχεται να δημιουργήσει μόνο νέα.

Οι φοιτητές θα συνεχίσουμε να αγωνιζόμαστε, μαζί με τους καθηγητές μας, μαζί με τους εργαζόμενους, μαζί με όλη την κοινωνία, για ένα δημόσιο δωρεάν πανεπιστήμιο, αντάξιο της ιστορίας του και αντάξιο των αναγκών του λαού μας. Η υπεράσπιση του δημοσίου πανεπιστημίου είναι υπόθεση όλων. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κυρία Γρετσίστα.

Από τους φορείς που κλήθηκαν, κυρίες και κύριοι συνάδελφοι, το Προεδρείο της Συνόδου Πρυτάνεων έστειλε υπόμνημα και δεν παρίσταται, ο Φοιτητικός Σύλλογος Πολιτικών Μηχανικών Μετσόβιου Πολυτεχνείου δεν θα έρθει επίσης.

Τελείωσε η φάση της ακρόασης των φορέων. Κυρίες και κύριοι συνάδελφοι, οι εκπρόσωποι των Κομμάτων έχουν τον λόγο, αρχής γενομένης από τον κ. Συρίγο, αν υπάρχουν ερωτήσεις προς τους φορείς που εκλήθησαν.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Εισηγητής της Πλειοψηφίας):** Ευχαριστώ, κύριε Πρόεδρε. Επειδή το νομοσχέδιο έχει πάρα πολλές και διαφορετικές διατάξεις, κάποια θέματα θα ήθελα να θέσω στον σεβασμιότατο Αρχιεπίσκοπο της Μονής Σινά, ο οποίος όμως υποχρεώθηκε να αποχωρήσει από εκεί και πέρα, έχουν αποχωρήσει και όλοι του πρώτου τμήματος.

Θα ήθελα να ρωτήσω κάτι την κυρία Μπαρμπούτη, από το Σύλλογο Φοιτητών Νομικής στο ΕΚΠΑ. Άκουσα αυτά που είπατε για το θέμα της διαγραφής φοιτητών και το ερώτημα, το οποίο για μένα τίθεται, είναι το εξής: Έχετε εικόνα πόσες χιλιάδες άτομα είναι εγγεγραμμένα στη Νομική Σχολή;

Το δεύτερο ερώτημα, επειδή αναφέρατε, ότι ο χρόνος των «ν+2» ξεπερνάει το μέσο όρο αποφοίτησης της Νομικής Αθηνών, εξ όσων γνωρίζω- εκτός αν έχουν αλλάξει δραματικά τα δεδομένα τα τελευταία δύο χρόνια- δεν τον ξεπερνάει ο μέσος όρος αποφοιτήσεως και ήθελα να ρωτήσω, από πού έχετε αυτή την πληροφόρηση για το ότι ξεπερνάει τον μέσο όρο;

Επίσης, θα ήθελα να ρωτήσω τον κ. Καίσαρη.

Είπατε, ότι έχουν γίνει κάποια βήματα, πολύ σημαντικά, αναφερθήκατε τον τελευταίο καιρό στα θέματα της αντιμετωπίσεως της βίας. Αν μπορείτε, πολύ σύντομα, σε ένα λεπτό, να μας πείτε ακριβώς τι έχει γίνει, για να έχουμε και εμείς μία εικόνα. Αυτά, ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Παρακαλούνται οι φορείς να συγκεντρώνουν τις ερωτήσεις, για να απαντήσουν συλλογικά στο τέλος.

Ο κύριος Παραστατίδης, από το ΠΑΣΟΚ - ΚΙΝΑΛ, την Αξιωματική Αντιπολίτευση, έχει τον λόγο.

**ΣΤΕΦΑΝΟΣ ΠΑΡΑΣΤΑΤΙΔΗΣ (Εισηγητής της Μειοψηφίας):** Ευχαριστώ, κ. Πρόεδρε. Μια ερώτηση, έτσι για να βοηθήσω και στη διαχείριση του χρόνου, στο Φοιτητικό Σύλλογο Νομικής. Ορθώς ειπώθηκε, ότι πράγματι ο χρόνος κτήσης πτυχίου είναι σχεδόν στα χρόνια του «ν+2», σωστά. Το είπατε, είναι 575, επειδή το ανέφερε ο κ. Συρίγος για τα στοιχεία, φαντάζομαι ότι θα έχετε και εσείς τα στοιχεία, αλλά το επισημαίνω και εγώ και ορθώς, βάζετε ζητήματα αδικίας, σε σχέση με τη διαγραφή, με αυτόν τον τρόπο.

Πράγματι, αν δούμε όλα τα πανεπιστήμια της Ευρώπης, σε όλες τις δημοκρατικές χώρες του κόσμου, δεν υπάρχει «διαγραφή», με την έννοια, που την θέτουμε εμείς. Πράγματι, είναι οριζόντια, αλλά και οι προϋποθέσεις που τίθενται, ορθώς βάζετε έτσι, μια τεκμηρίωση προβληματική και δεν ευθύνεστε εσείς, γι’ αυτό το οποίο υφίσταται σήμερα. Δηλαδή, για το γεγονός το σημερινό, που υπάρχει πρόβλημα. Είναι πράγματι πρόβλημα να υπάρχει αυτή η υπεραριθμία, ο τεράστιος ογκώδης αριθμός φοιτητών. Δεν είναι δική σας ευθύνη και θα πρέπει να αναλογιστούμε και εμείς τη δική μας ευθύνη την πολιτική και να δώσουμε λύσεις.

Το δικό μου το ερώτημα είναι το εξής: Από τη μία, έχουμε ένα πρόβλημα, για το οποίο πράγματι δεν ευθύνεστε και από την άλλη, καλά κάνατε και υπερασπίζετε με αυτά τα επιχειρήματα τη θέση σας. Πιθανότατα, μπορεί να έκανα το ίδιο και εγώ, αν ήμουν φοιτητής στη δική σας θέση. Το ερώτημα είναι ότι αν θέλουμε να βελτιώσουμε το χρόνο κτήσης πτυχίου και δεν βοηθάει το «ν+2» ή το «ν+3», ως κίνητρο, τι θα μπορούσε να βοηθήσει;

Αν, δηλαδή, ήσασταν εσείς το Υπουργείο Παιδείας και θέλατε να βελτιώσετε αυτόν το χρόνο και να λύσετε το πρόβλημα, με τον τρόπο, που εσείς επιθυμείτε, ποιες θα ήταν οι σκέψεις σας, δηλαδή, ποια θα ήταν τα κίνητρα, που θα μπορούσαν να βοηθήσουν να βελτιωθεί αυτό; Αυτό είναι το ερώτημα.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κύριε Παραστατίδη.

Η κυρία Τσαπανίδου, παρακαλώ.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΔΕΥΤΙΚΗ ΣΥΜΜΑΧΙΑ»):** Ευχαριστώ, κύριε Πρόεδρε.

Και εγώ θα είμαι σύντομη, διότι ακούσαμε τους φορείς να τοποθετούνται πάνω σε όλα τα μέρη και τα άρθρα ενός πολυνομοσχεδίου 166 άρθρων, κοντά στις 600 σελίδες, το οποίο απλώνεται από τις αυλές των Μοναστηριών, μέχρι τα προαύλια, μέχρι τα αμφιθέατρα των Πανεπιστημίων, τα γήπεδα και τον πολιτισμό, μία «ομελέτα» κυριολεκτικά.

Σπάσατε όλα τα «αυγά», παραμονές κλεισίματος της Βουλής και φέρατε τα «πάντα όλα».

Θα ήθελα να ρωτήσω και την κυρία Υπουργό και εσάς, κύριε Παπαϊωάννου, επειδή είχαμε και τις προηγούμενες διαφωνίες στην προηγούμενη συνεδρίαση της Επιτροπής, μετά τα όσα ακούσατε από τους φορείς, που ήρθαν και μας μίλησαν για το τι συμβαίνει στην Παιδεία, τι συμβαίνει στο χώρο της εκπαίδευσης. Μήπως, είστε έτοιμοι τώρα να αποσύρετε το νομοσχέδιο, το κομμάτι τουλάχιστον του νομοσχεδίου και να το βγάλετε σε μία σοβαρή διαβούλευση, να μιλήσετε με όλους τους εμπλεκόμενους και να το συζητήσουμε όλοι, σε μία εθνική βάση, διότι ακούσατε πώς τοποθετήθηκαν οι φορείς.

Προς τους φορείς τώρα, έχω ετοιμάσει ερωτήσεις για τους πάντες όλους, για την παιδεία, για την εκπαίδευση.

**ΝΙΚΟΛΑΟΣ ΠΑΠΑΙΩΑΝΝΟΥ (Υφυπουργός Παιδείας Θρησκευμάτων και Αθλητισμού):** *(ομιλεί εκτός μικροφώνου)*

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΔΕΥΤΙΚΗ ΣΥΜΜΑΧΙΑ»):** Μα, φυσικά. Ειδικά, δεν τους ακούσατε όλους τους τους φορείς πως τοποθετήθηκαν, ειδικά για τα Πανεπιστήμια και το θέμα της ασφάλειας και της διαγραφής των φοιτητών, ήταν σαφέστατοι, άπαντες.

Δεν θα κάνω όλες τις ερωτήσεις, που έχω ετοιμάσει και απευθύνονταν σε όλους τους φορείς, για όλα τα μέρη του νομοσχεδίου, διότι είναι πάρα πολλές.

Θα μείνω λίγο περισσότερο στο θέμα της εκπαίδευσης και θα ήθελα μια απάντηση από την ΠΟΣΔΕΠ, από τον Πανελλήνιο Σύλλογο ΕΔΙΠ, την Ομοσπονδία Διοικητικού Προσωπικού, όλους τους εκπροσώπους και τους τρεις, των Φοιτητικών Συλλόγων, από την ΠΟΕΤΕΠ, από την ΟΛΜΕ, από τη ΔΟΕ, μία πολύ απλή ερώτηση. Αν, για το πολυνομοσχέδιο αυτό κληθήκατε, συζητήσατε, κάνατε ουσιαστικό διάλογο, όχι διαβούλευση με την έννοια αυτή της ηλεκτρονικής, διάλογο με τους αρμόδιους Υπουργούς και τι θα έπρεπε να γίνει κατά την άποψή σας, για να καταλήξουμε σε κάτι που θα ωφελεί τους πάντες.

Και, μια δεύτερη ερώτηση, αν είναι εύκολο σε όσους πολίτες παρακολουθούν αυτή την ώρα και είναι γονείς παιδιών με ειδικές ανάγκες για παράδειγμα, είναι γονείς φοιτητών, είναι οι ίδιοι οι φοιτητές, που δουλεύουν σεζόν και δεν τα καταφέρνουν, μία σύντομη απάντηση στην ερώτηση: Τι αλλάζει στην καθημερινότητά μας η υπερψήφιση αυτού του νομοσχεδίου;

Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κυρία Τσαπανίδου. Στην ερώτησή σας θα απαντήσει το Υπουργείο, προφανώς. Δεν μπορεί όλοι οι φορείς να πουν, αν εκλήθησαν, στο πρώτο σκέλος, τουλάχιστον.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Εγώ θα ήθελα και από τα παιδιά, τουλάχιστον, να μας πουν ξεκάθαρα τι θα αλλάξει για τους φοιτητές.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ναι. Λέω για την πρώτη ερώτηση προς όλους τους φορείς, αν εκλήθησαν.

Τον λόγο έχει η Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΟΣ», κυρία Αφροδίτη Κτενά.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Κύριε Πρόεδρε, δεν έχουμε ερωτήσεις. Έχουν αποχωρήσει οι φορείς του πρώτου μέρους. Είχαμε κάποιες ερωτήσεις γι’ αυτούς. Για τα υπόλοιπα μέρη μας κάλυψαν πλήρως οι φορείς που μίλησαν.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κυρία Κτενά.

Τον λόγο έχει η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Μερόπη Τζούφη.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ναι. Είναι η «Ελληνική Λύση» πριν από μένα. Είναι η κυρία Ασημακοπούλου.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ναι, εντάξει. Θα μιλήσει μετά.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Νομίζω ότι δύο πράγματα είναι πάρα πολύ προφανή στην Επιτροπή.

Το ένα, ότι αυτό που ονομάστηκε «πολυνομοσχέδιο», προφανώς, ήταν απολύτως ασύνδετα μέρη και αυτό δείχνει και την αποχώρηση των ανθρώπων, που αισθάνονται ότι δεν έχουν σχέση με το δεύτερο Μέρος, που εμείς συζητάμε και στο οποίο προσπαθούμε να ακούσουμε την κοινωνία, στην οποία δεν δόθηκε η δυνατότητα, δια των φορέων της, να εκφραστεί και να συζητήσει με το Υπουργείο. Αυτό είναι προφανές.

Το δεύτερο, κατά τη γνώμη μου, ήταν η μεγάλη προσπάθεια, που κάναμε να σας πείσουμε εμείς, οι εκπρόσωποι των κομμάτων, να συμμετέχουν εδώ οι φοιτητές. Εγώ προσωπικά σήμερα είμαι υπερήφανη για τις γυναίκες και τα παιδιά, που βρίσκονται εδώ. Μπορούμε να είμαστε αισιόδοξοι για το μέλλον της νέας γενιάς, αν θέλετε και του μελλοντικού Κοινοβουλίου, γιατί νομίζω ότι αυτά, που έπρεπε να πουν, τα είπαν, με τον καλύτερο δυνατό τρόπο, εκφράζοντας τις πολύ δύσκολες Σχολές, στις οποίες για να μπουν έδωσαν πάρα πολλές μάχες, για πάρα πολλά χρόνια και τους αξίζει ένα καλύτερο μέλλον.

Επομένως, το μόνο που έχω να πω είναι ότι δεν υπάρχει καμία αμφιβολία ότι εδώ μπαίνουμε σε ένα νομοσχέδιο, για να έχει και τα νούμερα ο κ. Συρίγος, που τα έχουν δώσει οι φορείς, ότι δηλαδή, για 330.000 φοιτητές, οι 200.000 διαγράφονται με τις αυτόματες μεθόδους και μόνο οι 60.000 μπορεί πιθανόν να μπουν μέσα στις διατάξεις αυτές και να επωφεληθούν. Άρα, εδώ μιλάμε για μία κυριολεκτική σφαγή. Και μάλιστα, όταν υπάρχουν διεθνή στοιχεία, όπως είναι τα στοιχεία του ΟΟΣΑ, που λένε, ότι στις ευρωπαϊκές χώρες, το 39% μόνο των φοιτητών - φοιτητριών αποφοιτά εντός του θεωρητικά προβλεπόμενου χρόνου σπουδών. Καμία χώρα της Ευρωπαϊκής Ένωσης δεν διαγράφει φοιτητές, ως οριζόντια νομοθετημένη πρακτική. Γιατί; Διότι ένας αριθμός φοιτητών εγκαταλείπουν ή καθυστερούν στις Σχολές και στη χώρα μας και στην Ευρωπαϊκή Ένωση, για πολλούς και διάφορους λόγους, οικονομικούς, κοινωνικούς, ιατρικούς και γι’ αυτό δεν επιλέγουν τιμωρητικές πρακτικές. Εστιάζουν στο να παρακολουθούν τις δυσκολίες…

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρία Τζούφη, αυτά θα τα πείτε. Έχετε όλο τον χρόνο στην επόμενη συνεδρίαση.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Τα λέω, διότι ερωτήθηκαν οι φοιτητές τι θα έκαναν. Νομίζω ότι αυτά τα έχουν εισηγηθεί τα αρμόδια όργανα και θα κάνω ερωτήσεις, στον κ. Σεϊμένη. Διότι ο κύριος Υφυπουργός, που είναι εδώ, είπε: «Ποια η ποινή για τα μέλη ΔΕΠ;» Ο ίδιος ο κύριος Σεϊμένης - και τον παρακαλώ να τοποθετηθεί - θα ήθελα να μας πει ποιες είναι οι ποινές, που προβλέπονται για μέλη ΔΕΠ, σε περίπτωση που διαπιστώσουν μία, ας το πούμε, παρεκκλίνουσα συμπεριφορά, για να χρησιμοποιήσω τον πιο καλό όρο και δεν κάνουν την καταγγελία, εντός του συγκεκριμένου χρονικού διαστήματος, το οποίο εάν παρέλθει αυτομάτως, αναλαμβάνει το Υπουργείο να επιβάλλει την πειθαρχική ποινή.

Θέλω, λοιπόν, να ρωτήσω τον κύριο Σεϊμένη, να μας πει σαφώς ποιες είναι οι ποινές, που προβλέπονται για τα μέλη ΔΕΠ, αλλά και για τους άλλους εργαζόμενους στα Ανώτατα Εκπαιδευτικά Ιδρύματα.

Επίσης, θέλω να κάνει ένα σχόλιο για τα νομικά πρόσωπα πανεπιστημιακής εκπαίδευσης. Είπε πολύ χαρακτηριστικά, ότι πρώτα έγινε ο έλεγχος και τώρα μας καλείτε να ψηφίσουμε τις προϋποθέσεις και μάλιστα προϋποθέσεις, τις οποίες θα κληθεί να ελέγξει η ΕΘ.Α.Α.Ε. Πότε; Όταν κάνει δύο χρόνια για να ελέγξει ένα μεταπτυχιακό και τώρα θα ελέγξει 12 εισηγήσεις μέσα σε δύο μήνες; Άρα, λοιπόν, θέλω δύο σχόλια οπωσδήποτε σ’ αυτή την κατεύθυνση.

Θέλω να ρωτήσω την κυρία Μανουσογιωργάκη, που είναι δίπλα μου, από την ΟΛΜΕ και από την ΔΟΕ, να μας πουν ποια είναι η κατάσταση για το σύνολο των εκπαιδευτικών μέσα στα σχολεία. Σχολίασε το εξής. Ότι δίνονται ειδικά κίνητρα, χρηματικά, αλλά και στο θέμα των ωρών, μόνο σε όσους πηγαίνουν στα πρότυπα σχολεία. Τι γίνεται με τους υπόλοιπους εκπαιδευτικούς; Τι γίνεται με τις αμοιβές τους; Υπάρχει πλέον κίνητρο, με αυτού του τύπου τις εργασιακές συνθήκες, ώστε νέοι άνθρωποι να πηγαίνουν στις καθηγητικές σχολές; Τα αποτελέσματα των πανελλαδικών εξετάσεων δείχνουν ότι δεν υπάρχουν αυτά τα κίνητρα και άρα, δεν θα έχουμε στο μέλλον. Θα συζητάμε για εκπαίδευση, χωρίς εκπαιδευτικούς, όπως συζητάμε και για νοσοκομεία, χωρίς νέους γιατρούς. Αυτό, λοιπόν, είναι ένα μείζον ζήτημα και θέλω να τοποθετηθούν και οι εκπρόσωποι της ΟΛΜΕ και της ΔΟΕ. Τι θα ζητούσαν, ώστε να υπάρχει ένα ουσιαστικό κίνητρο στελέχωσης της δημόσιας εκπαίδευσης;

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ. Το λόγο έχει η κυρία Ασημακοπούλου, από την Ελληνική Λύση.

**ΣΟΦΙΑ ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «Ελληνική Λύση – Κυριάκος Βελόπουλος»)**: Ευχαριστώ, κύριε Πρόεδρε. Και εγώ, με τη σειρά μου, ήθελα να κάνω κάποιες ερωτήσεις στους εκλεκτούς καλεσμένους και τους εκπροσώπους της Ιεράς Μονής Σινά, αλλά, δυστυχώς, επειδή θα είχαν κάποια δουλειά έφυγαν γρήγορα. Θα απευθύνω άλλες ερωτήσεις.

Προς την ΕΣΑμεΑ και την Πανελλήνια Ομοσπονδία Συλλόγων Ειδικού Εκπαιδευτικού Προσωπικού Ειδικής Αγωγής: Πώς κρίνετε τις διατάξεις του άρθρου 117, όσον αφορά τη διάθεση των εκπαιδευτικών, με βάση τον αριθμό των μαθητριών και των μαθητών του σχολείου και όχι με βάση τον αριθμό των μαθητριών και των μαθητών, που αποδεδειγμένα χρειάζονται στήριξη;

Προς την ΟΛΤΕΕ: Ήθελα να σας ρωτήσω και για τα εργαστηριακά κέντρα, αλλά με καλύψατε. Δεύτερον, πώς κρίνετε τη λειτουργία των γραφείων της επαγγελματικής ανάπτυξης και σταδιοδρομίας της παραγράφου 2 του άρθρου 12 του νόμου 4763 του 2020. Υπάρχει λειτουργική διασύνδεση των ΓΕΑΣ με τα ΣΠΑΕ;

Προς την ΟΛΤΕΕ και την ΟΛΜΕ: Κατά καιρούς, έχουμε επισημάνει ότι σχολικός επαγγελματικός προγραμματισμός δεν γίνεται, σε ικανοποιητικό βαθμό. Στο γυμνάσιο, μετά βίας, αφιερώνονται 5, 6 ώρες το χρόνο και μόνο στην 3η γυμνασίου, στα πλαίσια των δραστηριοτήτων. Στο λύκειο ανύπαρκτος. Πόσο ικανοποιημένοι είστε από το χρόνο, που αφιερώνεται στο σχολικό επαγγελματικό προγραμματισμό; Πώς ο σχολικός επαγγελματικός προγραμματισμός επηρεάζει την επαγγελματική εκπαίδευση και κατάρτιση και την αγορά εργασίας;

Προς την ΕΣΑμεΑ: Πόσο ικανοποιημένα είναι τα άτομα, που εκπροσωπείτε, από τις δομές επαγγελματικής εκπαίδευσης και κατάρτισης;

Προς την ΠΟΣΔΕΠ και την ΠΑΣΕΔΙΠ. Από τότε που θεσμοθετήθηκε Ελάχιστη Βάση Εισαγωγής του νόμου 4777 του 2021, παρατηρούμε, κάθε χρόνο, πληθώρα κενών θέσεων στα ΑΕΙ. Είδαμε τμήματα με μονοψήφιο αριθμό εισακτέων. Πώς αυτό επηρεάζει τη λειτουργία αυτών των τμημάτων και γενικότερα την εύρυθμη λειτουργία των ιδρυμάτων;

Στην ερώτησή μας, το Νοέμβριο του 2021, ο κύριος Συρίγος, στην απάντησή του, επισύναψε πίνακα, στον οποίο φαινόταν ότι τα περισσότερα ιδρύματα είχαν συγκροτήσει επιτροπές και μονάδες ασφάλειας και προστασίας, όμως σε αρκετά δεν είχαν εφαρμοστεί τα προβλεπόμενα μέτρα. Απ’ ό,τι διαβάζουμε στα μέσα μαζικής ενημέρωσης, αυτό ισχύει ακόμη και σήμερα, τρία χρόνια μετά την επαναδιατύπωση των μέτρων, στο νόμο 4957 του 2022. Για ποιους λόγους συμβαίνει αυτό; Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε την κυρία Ασημακοπούλου.

Το λόγο έχει ο κ. Καραναστάσης από την Πλεύση Ελευθερίας - Ζωή Κωνσταντοπούλου.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «Πλεύση Ελευθερίας – Ζωή Κωνσταντοπούλου»):** Ευχαριστώ πολύ, κύριε Πρόεδρε. Να ευχαριστήσω όλες και όλους, που είστε σήμερα εδώ μαζί μας, ιδίως τους νέους, που χάρηκα ιδιαίτερα, για τον τρόπο που μίλησαν. Είχα και εγώ κάποιες ερωτήσεις για φορείς που έφυγαν. Από την άλλη, έγινε σαφές νομίζω, από τον τρόπο, που ο καθένας εκφράστηκε σήμερα. Δεν έχω να κάνω κάποιες ειδικές ερωτήσεις από αυτές, που είχα ετοιμάσει, διότι ήταν σαφής η τοποθέτηση των φορέων. Σε περιπτώσεις πολυνομοσχεδίων, γιατί δεν πρόκειται για νομοσχέδιο, πρόκειται για πολλά νομοσχέδια, κάποιες είναι θετικές ρυθμίσεις που προχωράνε μπροστά και φυσικά και κάποιες άλλες βρίσκουν απέναντι όλη την πανεπιστημιακή κοινότητα, από ό,τι κατάλαβα.

Για τα παιδιά της Νομικής, θέλω να πω μη «τσιμπάτε», με την προσπάθεια αποδόμησης της εξαιρετικής ομιλίας σας. Αλήθεια.

Να συγχαρώ τον κύριο Παραστατίδη για την πολύ εποικοδομητική ερώτηση που σας έκανε και κάτι αντίστοιχο θέλω να κάνω και εγώ. Ρωτώντας, λοιπόν, τα παιδιά της Νομικής και τους ευχαριστώ πάρα πολύ, όπως και όλους τους υπόλοιπους, που είναι εδώ πέρα, αν θέλετε, μπορείτε να μας απαριθμήσετε μερικές από τις πάγιες ανάγκες, που έχετε ως φοιτητές Νομικής, οι οποίες δεν ρυθμίζονται ούτε βελτιώνονται με το παρόν νομοσχέδιο;

Μια δεύτερη ερώτηση. Τι συμβαίνει στα Πανεπιστήμια με το ποσοστό 70% επιτυχίας για τη διατήρηση της φοιτητικής ιδιότητας;

Είναι αυτό συμβατό με την ακαδημαϊκή καθημερινότητα, όπως την ζείτε εσείς στο πανεπιστήμιο; Σας ευχαριστώ πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε κ. Καραναστάση.

Κυρία Μπαρμπούτη, παρακαλώ σημειώστε τις ερωτήσεις και απαντήστε, αν θέλετε εν συντομία.

Τον λόγο έχει η κυρία Λινού.

**ΑΘΗΝΑ ΛΙΝΟΥ :** Κύριε Πρόεδρε, είχα δύο ερωτήσεις. Η πρώτη ερώτηση απευθύνεται προς όλους τους εργαζόμενους στα Πανεπιστήμια. Ελπίζω ο κ. Σειμένης της ΠΟΣΔΕΠ να είναι παρών.

Στο άρθρο 76, στο τρίτο εδάφιο, λέει ότι το ακαδημαϊκό ερευνητικό, διοικητικό και λοιπό προσωπικό των ΑΕΙ υποχρεούται να ενημερώσει αμελλητί την Αστυνομία και το προσωπικό της μονάδας ασφάλειας για την τέλεση αξιόποινων πράξεων και ότι η παράλειψη άμεσης ενημέρωσης της Αστυνομίας συνιστά πειθαρχικό παράπτωμα.

Επειδή υπηρέτησα περίπου 40 χρόνια σε ελληνικό ΑΕΙ, μαζί σας κ. Πρόεδρε, την ίδια περίοδο ήμασταν, θα ήθελα να ρωτήσω πώς αισθάνεστε, αν κληθείτε σαν ακαδημαϊκοί να ειδοποιήσετε αμελλητί την Αστυνομία και να τιμωρηθείτε, αν δεν τα καταφέρετε;

Πρώτα – πρώτα, εγώ δεν θα ήξερα ποιο είναι το πειθαρχικό παράπτωμα.

Η δεύτερη ερώτησή μου είναι στους φοιτητές, που επίσης τους συγχαίρω για την παρουσία τους και χαίρομαι που υπάρχει και εκπρόσωπος της Ιατρικής Σχολής, εδώ, παρότι δεν μαθαίνουμε πολλά νομικά, εμείς που είμαστε στην Ιατρική. Η ερώτησή μου είναι αν αισθάνεστε, με την παρουσία της Αστυνομίας, των Drones, την ευρύτερη παρακολούθηση από τους ίδιους τους καθηγητές σας, ότι έχετε τα ίδια δικαιώματα, σε επίπεδο προσωπικών δεδομένων, που έχουν οι γονείς σας στην επαρχία ή οποιοσδήποτε άλλος πολίτης και τα ίδια δικαιώματα που είχατε σαν μαθητές στο Λύκειο. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κυρία Λινού.

Τον λόγο έχει ο κ. Ανδρέας Χριστόπουλος.

**ΑΝΔΡΕΑΣ ΧΡΙΣΤΟΠΟΥΛΟΣ (Εκπρόσωπος του Φοιτητικού Συλλόγου Νομικής):** Κύριε Συρίγο, καλησπέρα. Ευχαριστούμε πολύ για την ερώτησή σας. Τα στοιχεία, τα οποία σας προσκομίσαμε σήμερα, αποτελούν ένα μέρος μιας ολοκληρωμένης πρότασης και έρευνας, που έκανε η Νομική Σχολή και η οποία ψηφίστηκε από τη Γενική Συνέλευση του Τμήματος της Σχολής, δηλαδή από την Ολομέλεια των Κοσμητόρων και της Σχολής και η οποία δίνει τα εξής δεδομένα για τη Σχολή.

Αναφέρεται στον υψηλό μέσο όρο αποφοίτησης, που ξεπερνάει ν+2 χρόνια, με βάση τα στοιχεία και επίσης, αναφέρεται σε λιμνάζοντες φοιτητές. Πρέπει να γίνεται βασική διάκριση στους ενεργούς και ανενεργούς φοιτητές, αυτή τη θέση την υιοθέτησε, στη συνέχεια και το ίδιο το ΕΚΠΑ. Γιατί στους 7.000 συνολικά λιμνάζοντες φοιτητές, που βρίσκονται στη Νομική, βρίσκει εξαιρέσεις φοιτητών, που συνεχίζουν τις σπουδές τους, μη έχοντας ξεπεράσει το 70% - 75%, αλλά το 50%, έχοντας επιτύχει, δηλαδή, το 50% των μαθημάτων.

Αυτούς τους φοιτητές το πανεπιστήμιο θέλει να τους κρατήσει και όχι να τους καταδικάσει. Τώρα, όλοι οι υπόλοιποι, που βρίσκονται στους πράγματι ανενεργούς, εκεί, μπορεί να υπάρξει μια ρύθμιση εξορθολογισμού, αλλά όσοι συνεχίζουν τις σπουδές τους και μπορεί να μη έχουν περάσει, ξαναλέω, το 70%, αλλά το 50% και εξακολουθούν μετά το ν +2.

Γιατί, ξέρετε, πολύ συχνά στη Νομική, είμαστε περήφανοι, που κερδίζουμε εικονικές δίκες.

Γιατί το να πηγαίνεις σε ένα Erasmus και να μένεις πίσω σε κάποια μαθήματα που δεν αναγνωρίζονται ή να κάνεις μία εικονική δίκη και μετά να είμαστε όλοι περήφανοι σαν χώρα για αυτήν την εικονική δίκη, σε καθυστερεί. Αυτό ως προς τα δεδομένα.

Άρα, πρέπει να υπάρχει ένας εξορθολογισμός και αυτό είναι κάτι που έχει υιοθετήσει η Γενική Συνέλευση του Τμήματος της Σχολής και το ίδιο το ΕΚΠΑ φέρνει μια τροποποίηση ως προς το ν+2.

**ΗΡΑΚΛΗΣ - ΣΠΥΡΙΔΩΝ ΡΙΖΟΣ (Εκπρόσωπος του Φοιτητικού Συλλόγου Νομικής ΕΚΠΑ):** Αν μου επιτρέπετε, θα ήθελα να απαντήσω στην ερώτηση του κ. Παραστατίδη. Γενικότερα, σας ευχαριστούμε όλους για τις ερωτήσεις, γιατί θεωρούμε ότι πρέπει να γίνεται διάλογος και θέλουμε πολύ να σας μιλήσουμε σε όλους, που βρίσκεστε εδώ πέρα.

Γι’ αυτό που μας είπατε, θεωρούμε ότι υπάρχουν δύο επίπεδα. Πρώτα, πριν το πανεπιστήμιο και μετά την είσοδο ενός φοιτητή στο πανεπιστήμιο. Όσον αφορά το πριν το πανεπιστήμιο, θεωρούμε ότι είναι πάρα πολύ σημαντικό να μεσολαβήσει επαγγελματικός προσανατολισμός.

Πολλοί μαθητές δεν έχουν αυτή τη δυνατότητα. Δεν γνωρίζουν, μπαίνοντας στο πανεπιστήμιο τι ακριβώς είναι αυτό που τους ενδιαφέρει και τι θέλουν να κάνουν, με αποτέλεσμα μετά να μπαίνουν σε ένα πανεπιστήμιο και να συμβαίνει ακριβώς αυτό, που γίνεται και τώρα. Να μην ενδιαφέρονται, να αφήνουν τις σπουδές τους και μετά να πηγαίνουν να κάνουν κάτι διαφορετικό. Οπότε, αυτό όσον αφορά το πριν το πανεπιστήμιο.

Μετά την είσοδο ενός φοιτητή στο πανεπιστήμιο, αυτό που θεωρούμε ότι θα ήταν πάρα πολύ σκόπιμο και βασικό όσον αφορά τη φοιτητική μέριμνα, γενικότερα, είναι να υπάρξουν αρκετές παροχές για τους φοιτητές. Δεν θέλουμε να είμαστε ασύδοτοι, θεωρούμε ότι ήδη υπάρχουν παροχές πολύ σημαντικές και αναγνωρίζουμε την αξία αυτών. Παρόλα αυτά, θεωρούμε ότι οι περισσότερες παροχές συνεπάγονται ότι θα μπορεί να ελλείψει εν τέλει η ανάγκη εργασίας ενός φοιτητή.

Ένας φοιτητής, που δεν έχει αρκετά χρήματα μετά καταλήγει - θα μιλήσουμε κιόλας και ως φοιτητές της Νομικής Αθηνών – να πηγαίνει να εργαστεί για σεζόν, λόγου χάρη. Πολλοί συμφοιτητές μας, επειδή χρειάζονται να βρουν τα χρήματα αυτά και μετά δεν μπορούν να εστιάσουν περισσότερο στις σπουδές τους, εστιάζουν περισσότερο στην εργασία. Συνήθως, κολλάνε σε ένα φαύλο κύκλο εργασίας, εγκλωβίζονται σε αυτό. Οπότε, αν ενισχύσουμε, κατά τη γνώμη μας, τη φοιτητική μέριμνα, ίσως αυτό να δώσει μια λύση σε πολλούς φοιτητές, που δυσκολεύονται κατά πολύ οικονομικά.

Ένα δεύτερο θέμα, που θεωρούμε ότι πρέπει να θίξουμε, είναι το Παρατηρητήριο ροής φοιτητών. Θεωρούμε ότι θα μπορούσε κάλλιστα κάθε πανεπιστημιακή δομή να έχει ένα παρατηρητήριο, που θα επιβλέπει και θα ελέγχει το ποιος μπαίνει και βγαίνει από την εκάστοτε Σχολή, καθώς και θα δίνει έμφαση στα ποσοστά, που προχωρούν τη φοίτηση και θα τα διαχωρίζει από αυτά που μένουν στάσιμα, κατά ένα μεγάλο χρονικό διάστημα.

Κατ’ αυτόν τον τρόπο, θα υπάρχει μια πλήρης επίβλεψη και δεν θα ψάχνουμε τελευταία στιγμή, μέσω της Γραμματείας, να δούμε ποιοι άνθρωποι θέλουμε να διαγραφούν, τι πρέπει να γίνεται. Γενικότερα, βλέπουμε ότι υπάρχει ένα τεράστιο χάος, που επικρατεί και δημιουργείται μια τεράστια σύγχυση, γιατί οι Γραμματείες δεν μπορούν να λειτουργούν 24 ώρες το εικοσιτετράωρο.

Είναι πολύ δύσκολα τα πράγματα και αυτές οι διαδικασίες απαιτούν χρόνο και επίβλεψη και έλεγχο, γι’ αυτό στηρίζουμε το Παρατηρητήριο ροής φοιτητών.

Το τελευταίο πράγμα που πιστεύω ότι θα μπορούσε να βοηθήσει είναι ίσως η ενίσχυση γενικότερα των υποδομών και των μελών ΔΕΠ. Αυτό είναι ένα πάγιο και δικό μας αίτημα και θεωρώ των περισσότερων πανεπιστημίων.

Γενικότερα, οι υποδομές, όπως η βιβλιοθήκη ή γενικότερα οι αίθουσες διδασκαλίας, εφόσον είναι χώροι πνευματικοί, θα πρέπει να είναι και χώροι ,που θα προσελκύουν τους φοιτητές και δεν θα τους διώχνουν. Υπάρχουν πάρα πολλοί χώροι κατεστραμμένοι, χωρίς κλιματισμό. Ακόμη κι εμείς, στη Νομική Αθηνών, έχουμε πάρα πολλές αίθουσες στο παλιό κτίριο της Νομικής, που δεν έχουν κλιματισμό.

Οπότε, πρέπει να υπάρξει μια μέριμνα, ως προς τις υποδομές και γενικότερα, το καθηγητικό προσωπικό.

Το καθηγητικό προσωπικό, όταν έχει μια άμεση σχέση και επαφή με το φοιτητή, βλέπουμε ότι υπάρχουν περισσότερες ευκαιρίες και περισσότερα ερεθίσματα για τον φοιτητή. Συνεπώς, είναι πολύ πιο δύσκολο να απέχει από τη φοίτησή του και πολύ πιο πιθανόν στατιστικά ότι θα παραμείνει εκεί και ότι δεν θα φύγει ξανά. Σας ευχαριστώ πολύ.

Ευχαριστούμε πολύ.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Κύριε Πρόεδρε, μισό λεπτό γι’ αυτά που είπε ο φοιτητής.

Πολύ καλή η τοποθέτηση σας και είναι λογικό αυτά να ακούγονται σε μια γενικότερη συζήτηση, που ενδεχομένως κάποιοι, ακόμα και εσείς οι φοιτητές, δεν γνωρίζετε τον ίδιο το νόμο.

Άρα, σύμφωνα με το εσωτερικό σύστημα διασφάλισης ποιότητας των πανεπιστημίων, που ισχύει, είναι αναγκαία η καταγραφή της ροής των φοιτητών, δηλαδή, να καταγράψει το κάθε πανεπιστήμιο, που μπορεί να κάνει τις μελέτες. Yπάρχουν χρήματα, που έχουν δοθεί από την πολιτεία στα πανεπιστήμια, να καταγραφούν τα αίτια της ροής των φοιτητών ν+1, ν+2, ν+3 και ούτω καθεξής και να δίδονται απαντήσεις.

Άρα, η πολιτεία έχει δώσει χρήματα, μέσω της μονάδας υποστήριξης φοιτητών και πρέπει και εσείς, αφού τα βάζετε, να πάτε σε κάθε πανεπιστήμιο, είτε λέγεται ΕΚΠΑ, είτε λέγεται ΑΠΘ, είτε λέγεται οτιδήποτε και να ζητήσετε, μέσα από το σύστημα διασφάλισης ποιότητας, τι έχει κάνει το κάθε πανεπιστήμιο, πού έχει καταλήξει, ποια είναι τα συμπεράσματα και τι λύσεις δίνει. Γιατί άλλο είναι να τα συζητάμε εδώ θεωρητικά και να βάζουμε ωραίες ταμπέλες και άλλο στην πράξη.

Η πολιτεία, λοιπόν, από το 2020 - 2021 και μετά έχει δώσει απαντήσεις σε αυτά, πρέπει και τα πανεπιστήμια να απαντήσουν. Ευχαριστώ, κύριε Πρόεδρε.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Στείλατε εγκύκλιο για να καταγραφούν; Εγκύκλιο στείλατε για να καταγραφούν;

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κύρια Τζούφη, κάνατε τις ερωτήσεις σας, θα πάρετε τις απαντήσεις μετά.

Η κυρία Τσαπανίδου έθεσε ερωτήσεις, η πρώτη δέσμη ερωτήσεων είναι προς το Υπουργείο.

**ΙΩΑΝΝΑ ΜΠΑΡΜΠΟΥΤΗ (Πρόεδρος του Φοιτητικού Συλλόγου Νομικής ΕΚΠΑ):** Κύριε Πρόεδρε, έχουμε μια ερώτηση του κ. Καραναστάση, η οποία απευθύνεται αποκλειστικά σε εμάς, οπότε να απαντήσουμε και σε αυτή.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Επί της διαδικασίας;

**ΙΩΑΝΝΑ ΜΠΑΡΜΠΟΥΤΗ (Πρόεδρος του Φοιτητικού Συλλόγου Νομικής ΕΚΠΑ):** Ναι.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Εδώ είναι Βουλή κληθήκαμε να πείτε τις απόψεις, δεν είναι Γενική Συνέλευση να υπάρχουν διαφορετικές απόψεις.

Κυρία Τσαπανίδου, κάνατε ερωτήσεις στο Υπουργείο. Παρακαλώ.

**ΣΤΕΦΑΝΟΣ ΠΑΡΑΣΤΑΤΙΔΗΣ (Εισηγητής της Μειοψηφίας):** Κύριε Πρόεδρε, να πω κάτι επί της διαδικασίας;

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Να πείτε.

**ΣΤΕΦΑΝΟΣ ΠΑΡΑΣΤΑΤΙΔΗΣ (Εισηγητής της Μειοψηφίας):** Επί της διαδικασίας, απηύθυνα ένα ερώτημα, απάντησαν στο δικό μου ερώτημα. Πήρε το λόγο ο κ. Υπουργός και έθεσε και άλλα ερωτήματα. Ας απαντήσουν, λοιπόν, γιατί κακώς πήρε το λόγο και απάντησε στο δικό μου. Να απαντήσουν, γιατί ξανά έβαλε ζητήματα, δηλαδή επί της διαδικασίας. Εγώ έθεσα ένα ερώτημα, απάντησαν σε μένα.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Για την ερώτηση του κ. Παραστατίδη έχετε κάτι να πείτε;

**ΙΩΑΝΝΑ ΜΠΑΡΜΠΟΥΤΗ (Πρόεδρος του Φοιτητικού Συλλόγου Νομικής ΕΚΠΑ):** Απαντήθηκε.

Για την ερώτηση του κ. Καραναστάση, η οποία έγινε απευθείας σε εμάς, έχουμε απάντηση, οπότε πρέπει να απαντήσουμε και εκεί, εμείς αυτό λέμε τώρα.

Η πρώτη σας ερώτηση ανέφερε τις πάγιες ανάγκες, που έχουμε, ως φοιτητές Νομικής. Τονίζουμε πάρα πολύ την έλλειψη μελών ΔΕΠ, στη Νομική. Τονίζουμε, ότι πριν την κρίση του 2010, η Νομική Σχολή Αθηνών είχε 130 μέλη ΔΕΠ, ενώ αυτή τη στιγμή έχει 80. Άρα, καταλαβαίνουμε, ενώ έχουν περάσει και παρά πολλά χρόνια, ότι ο αριθμός συνεχίζει να είναι πολύ μικρός ακόμα.

Ακόμα, με την έναρξη λειτουργίας της Βιβλιοθήκης της Νομικής Σχολής στο παλιό Χημείο, το 2016, αριθμούσε 18 άτομα προσωπικό, ενώ αυτή τη στιγμή έχει μόλις 10. Άρα, είναι υποστελεχωμένη και η Βιβλιοθήκη της Σχολής μας, αλλά και η γραμματεία της σχολής.

Ταυτόχρονα, παρά την ανακαίνιση ορισμένων εστιών, η κατάσταση, στη μεγαλύτερη πλειοψηφία των εστιών στην πανεπιστημιούπολη, είναι τραγική και αυτό διαπιστώνεται με μια απλή βόλτα στο χώρο, ενώ η στεγαστική κρίση δημιουργεί επιτακτικά την ανάγκη οικοδόμησης περισσότερων εστιών, ώστε να μπορούν οι φοιτητές να ανταποκρίνονται και στα μεγάλα κόστη που υπάρχουν. Πρέπει οπωσδήποτε να δοθεί μέριμνα εκεί.

Τέλος, για την πρώτη ερώτηση, τονίζουμε ότι ως φοιτητές Νομικής αναγκαζόμαστε να αγοράζουμε κάθε εξάμηνο τους Κώδικές μας, τη βασική νομοθεσία, που, όπως γνωρίζετε, όλοι οι Βουλευτές και οι Υπουργοί, συνεχώς αλλάζει και είναι ένα πολύ μεγάλο κόστος, το οποίο καλούμαστε να πληρώνουμε εμείς οι φοιτητές.

Για τη δεύτερη ερώτηση, κύριε Καραναστάση, θέλουμε να τονίσουμε πως η ακαδημαϊκή καθημερινότητα δεν συνεπάγεται αποκλειστικά το διάβασμα και την παρακολούθηση μαθημάτων, αν και αυτά έχουν τον κυρίαρχο ρόλο. Ένας φοιτητής διαμορφώνει ραγδαία την προσωπικότητά του, τόσο την κοινωνική όσο και την πολιτική, μέσα στο Πανεπιστήμιο και αναζητά ποικίλα ερεθίσματα, που θα τον καταστήσουν ολοκληρωμένο άνθρωπο.

Επειδή, λοιπόν, το ζήτημα της διάπλασης της προσωπικότητας του φοιτητή βρίσκει έρεισμα και σε εξωπανεπιστημιακές δραστηριότητες, επιβάλλεται ελαστικότητα, ως προς το ζήτημα της διαγραφής αυτού. Το Υπουργείο σας προάγει τόσο την εκπαίδευση όσο και τον πολιτισμό. Συνεπώς, ο φοιτητής πρέπει να τελεί υπό την καθολική μέριμνά σας και να έχει περιθώρια να ζήσει νέες εμπειρίες.

Στη Νομική, για παράδειγμα, όπως και σε άλλες απαιτητικές Σχολές, παρατηρούμε το φαινόμενο, ενόψει των διαγραφών, πολλοί φοιτητές να παραμελούν την προσωπική τους καλλιέργεια και να στρέφονται στην αποστήθιση και τη συνεχή κατανάλωση πληροφοριών.

Κάτι πολύ σύντομο, κυρία Ζαχαράκη, θέλω να σας επισημάνω για το ποσοστό του του 70% και του 75%, για τα ECTS, δηλαδή, επειδή έχετε διατελέσει και Υπουργός Οικογένειας και Κοινωνικής Συνοχής. Από το μέτρο των διαγραφών, αυτή τη στιγμή, απειλείται μια συμφοιτήτρια μας, ένα προσωπικό παράδειγμα θα δώσουμε, που δεν έχει περάσει το 75% των μαθημάτων, όμως έχει περάσει το 50%, που αν καθίσουμε να το δούμε, με πραγματικά στοιχεία στα μαθήματα, είναι πολύ μικρή η αποχή του 75% από το 50% σε ποσοστά.

Η συγκεκριμένη γυναίκα καθυστέρησε τις σπουδές της, καθώς η ζωή της ήρθε έτσι, που η δημιουργία οικογένειας και η ανάγκη εργασίας, πριν από μερικά χρόνια, την έκανε να εγκαταλείψει προσωρινά το πανεπιστήμιο. Τώρα, όμως βρίσκεται μαζί μας στα ίδια έδρανα, μεταξύ δευτεροετών και τριτοετών φοιτητών, θέλοντας πραγματικά να περατώσει τις σπουδές της, έχοντας πράγματι δίψα για μάθηση.

Γιατί η ίδια σε δύο μήνες από τώρα μπορεί να στερηθεί το δικαίωμά της στην παιδεία;

Η συμφοιτήτριά μας δεν είναι η εξαίρεση, αλλά αποτελεί τον κανόνα για ένα μικρό, αλλά μη αμελητέο ποσοστό των αιώνιων φοιτητών.

Αυτό θέλαμε να σας θέσουμε και ευχαριστούμε πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Η κυρία Τσαπανίδου έθεσε πολλές ερωτήσεις, οι περισσότεροι δεν ξέρω εάν είναι εδώ.

Ποιοι θέλουν να απαντήσουν;

Το λόγο έχει η κυρία Τσαπανίδου.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»)**: Και εγώ ρώτησα όλους τους εκπροσώπους των φοιτητικών οργανώσεων εδώ και τις τρεις ομάδες των παιδιών, που έχουν έρθει να απαντήσουν και να τους ακούσουμε χωρίς το gaslighting, όπως λέει και η νεολαία, που τους έγινε και λίγο νωρίτερα. Οφείλετε να ξέρετε τι νιώθετε και τι σας συμβαίνει.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):**  Από τους υπόλοιπους φορείς, που δέχθηκαν ερωτήματα από την κυρία Τσαπανίδου θέλει, κάποιος να πει κάτι;

Το λόγο έχει η κυρία Τζούφη.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Κύριε Πρόεδρε, αυτό που προσπάθησε να σας πει η κυρία Μανουσογιωργάκη είναι ότι όπως έχετε τους φορείς, ρωτάτε τον φορέα ποιοι έχουν κάνει ερωτήσεις και απαντάει εκ μέρους των συλλόγων.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κύρια Τζούφη, κατάλαβα τι λέτε, δεν χρειάζεται επεξήγηση, ούτε δικηγόρο χρειάζονται οι φοιτητές.

Η κυρία Τσαπανίδου έκανε μια δέσμη ερωτήσεων σε πάρα πολλούς φορείς και ρωτάω ποιος θέλει να απαντήσει.

**ΣΤΥΛΙΑΝΗ ΜΑΝΟΥΣΟΓΙΩΡΓΑΚΗ (Αντιπρόεδρος του Δ.Σ. της Ομοσπονδίας Λειτουργών Μέσης Εκπαίδευσης (Ο.Λ.Μ.Ε.):** Η Ομοσπονδία Λειτουργών Μέσης Εκπαίδευσης (Ο.Λ.Μ.Ε.) θα ήθελε να απαντήσει στην ερώτηση της κυρίας Τσαπανίδου.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ωραία, ναι.

**ΣΤΥΛΙΑΝΗ ΜΑΝΟΥΣΟΓΙΩΡΓΑΚΗ (Αντιπρόεδρος του Δ.Σ. της Ομοσπονδίας Λειτουργών Μέσης Εκπαίδευσης (Ο.Λ.Μ.Ε.):** Η κυρία Τσαπανίδου έκανε δύο ερωτήσεις. Θα προσπαθήσω να απαντήσω, καταρχάς, στην πρώτη για το αν έγινε διάλογος.

Προσπάθησα να το πω πολύ περιληπτικά, λόγω περιορισμένου χρόνου και στην ομιλία μου. Με την Ομοσπονδία Λειτουργών Μέσης Εκπαίδευσης (Ο.Λ.Μ.Ε.), τουλάχιστον, δεν έχει γίνει απολύτως κανένας διάλογος, ποτέ, όχι μόνο γι’ αυτό το νομοσχέδιο, αλλά εδώ και έξι χρόνια. Όλα τα νομοσχέδια, αρχικά, τα μαθαίνουμε, όταν διαρρέουν στα μέσα μαζικής ενημέρωσης και στη συνέχεια τα βλέπουμε στη διαβούλευση.

Ξαναλέω, το είπα και πριν, είναι η πρώτη φορά, ερχόμαστε στη Διαρκή Επιτροπή Μορφωτικών Υποθέσεων, εδώ και πέντε χρόνια, που ενημερώθηκε η Ομοσπονδία Λειτουργών Μέσης Εκπαίδευσης (Ο.Λ.Μ.Ε.) ότι σήμερα συζητιέται το νομοσχέδιο από τους φορείς, στις 28 Ιουλίου, δύο ώρες, πριν την έναρξη της συζήτησης. Αυτό είναι αδιανόητο, δεν έχει ξανασυμβεί ποτέ.

Θέλω να πω, λοιπόν, για τον κλάδο μου, χωρίς καμία υπόνοια αλαζονείας, οτιδήποτε, ότι είναι ένας υπερπροσοντούχος κλάδος. Το σύνολο φυσικά έχει πτυχίο, 50% του κλάδου έχει μεταπτυχιακό, 25% του κλάδου έχει διδακτορικό και φυσικά όλοι έχουν δεκαετίες εμπειρίας πάνω στο πεδίο – και της Ειδικής Αγωγής και της Επαγγελματικής Εκπαίδευσης και της Γενικής και σε όλα τα πεδία.

Η Ομοσπονδία Λειτουργών Μέσης Εκπαίδευσης (Ο.Λ.Μ.Ε.) αυτές ακριβώς τις γνώσεις αξιοποιεί και δημιουργεί επιτροπές ανά θεματική, για να μπορεί να έχει ολοκληρωμένες και επιστημονικά τεκμηριωμένες προτάσεις. Και έχουμε, λοιπόν, απανωτές αποφάσεις συνδικαλιστικών και εκπαιδευτικών συνεδρίων και για την Ειδική Αγωγή και για την Επαγγελματική Εκπαίδευση, ειδικά στα δύο τελευταία μας συνέδρια, στο 20όκαι στο 21ο, υπάρχουν αναλυτικές προτάσεις, τις έχουμε καταθέσει, επανειλημμένως, στο Υπουργείο και στην κυρία Ζαχαράκη και τους προκατόχους της, ποτέ δεν διαβάστηκαν, πόσω μάλλον να συζητηθούν.

Επίσης, η κυρία Ασημακοπούλου ρώτησε για το Σχολικό Επαγγελματικό Προσανατολισμό και αν είμαστε ικανοποιημένοι, ικανοποιημένες, για τη διάρκεια που έχει μέσα στο σχολείο. Όχι, προφανώς και δεν είμαστε. Είναι ένα πάρα πολύ σημαντικό μάθημα, το οποίο έχει απαξιωθεί και γι’ αυτό αναφέρθηκα, σε σχέση με το νομοσχέδιο για το ότι φεύγουν οι ψυχολόγοι, κοινωνικοί λειτουργοί από το Γραφείο Επαγγελματικής Ανάπτυξης και Σταδιοδρομίας (Γ.Ε.Α.Σ.) και άρα, αποδυναμώνεται ακόμα περισσότερο.

Επίσης, για τις ερωτήσεις της κυρίας Τζούφη. Όσον αφορά την πρώτη ερώτηση, δεν είναι η πρώτη φορά, που δίνονται ειδικά επιδόματα στους συναδέλφους, που υπηρετούν στα Πρότυπα Σχολεία και είναι μια γνωστή τακτική του διαίρει και βασίλευε, καταρχάς και της κατηγοριοποίησης των εκπαιδευτικών μέσα στη δημόσια παιδεία.

Θέλω εδώ να τονίσω ξανά, το είχαμε πει, όταν νομοθετήθηκαν τα Πρότυπα Σχολεία, ότι ακόμα και ο Οργανισμός Οικονομικής Συνεργασίας και Ανάπτυξης (Ο.Ο.Σ.Α.), που δεν τον λέτε και αριστερή οργάνωση, φιλελεύθερη είναι, έχει πει σε δημοσιευμένη διεθνή έκθεση ότι η κατηγοριοποίηση μαθητών σε άριστους και, τέλος πάντων «κακούς», είναι επιζήμια και για τους άριστους και για τους κακούς. Τα πρότυπα Σχολεία παιδαγωγικά είναι επιζήμια και άρα, αυτή η μανία σας να χρηματοδοτείτε τα Πρότυπα και να αφήνετε υποχρηματοδοτημένα όλα τα υπόλοιπα σχολεία είναι λάθος.

Για τη δεύτερη ερώτηση της κυρίας Τζούφη, για το ποια είναι η κατάσταση των εκπαιδευτικών, προφανώς, δεν έχει να κάνει με το νομοσχέδιο, γι’ αυτό πάρα πολύ γρήγορα, αν και θα μπορούσα να μιλάω ώρες, θέλω να σας πω ότι εδώ και χρόνια παρατηρείται το φαινόμενο της μεγάλης παραίτησης σε όλες τις χώρες, που ασκούν νεοφιλελεύθερες πολιτικές ιδιωτικοποίησης της εκπαίδευσης. Τα τελευταία 5 χρόνια, αυτό το φαινόμενο παρατηρείται και στην Ελλάδα. Κάθε χρόνο, τα τελευταία χρόνια, έχουμε ρεκόρ παραιτήσεων, φέτος καταγράφηκε το μεγαλύτερο, που ξεπεράσαμε τις 1.000 παραιτήσεις αναπληρωτών και αναπληρωτριών, επειδή δεν μπορούν να τα βγάλουν πέρα. Δείτε και τις βάσεις των καθηγητικών σχολών, φέτος και θα καταλάβετε πόσο μη ελκυστικό επάγγελμα έχει καταστεί το επάγγελμα του εκπαιδευτικού και αναλογιστείτε ότι αυτά τα παιδιά, σε λίγα χρόνια, θα είναι εκπαιδευτικοί και τι θα σημάνει αυτό για το παραγόμενο εκπαιδευτικό έργο.

Οι Έλληνες εκπαιδευτικοί και της Πρωτοβάθμιας και Δευτεροβάθμιας είναι οι χαμηλότερα αμειβόμενοι σε όλη την Ευρώπη, είναι απαξιωμένοι, συκοφαντημένοι και συνεχώς διωκόμενοι, γι’ αυτό κανένα παιδί δεν θέλει να γίνει εκπαιδευτικός. Κάποτε εμείς, όταν ήμασταν παιδιά, αυτό ήταν το επάγγελμα των ονείρων μας, γιατί βλέπαμε ότι μέσα από αυτό το επάγγελμα θα αλλάξουμε τον κόσμο. Τώρα, δεν θέλουν ούτε να πλησιάσουν και θα έπρεπε να σας προβληματίζει αυτό.

Θέλω να δηλώσω εκ μέρους της Ομοσπονδίας Λειτουργών Μέσης Εκπαίδευσης (Ο.Λ.Μ.Ε.) την απόλυτη αλληλεγγύη μας στους φοιτητές και τις φοιτήτριες όλης της χώρας και όχι μόνο των παιδιών, που είναι σήμερα εδώ και να σας πω, με απόλυτη βεβαιότητα, ότι θα είμαστε στο πλάι τους, στους αγώνες που έρχονται, όπως είμασταν πάντα, διαχρονικά. Να είστε καλά, καλή δύναμη.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος Επιτροπής):** Το λόγο έχει ο κ. Μαρίνης.

**ΣΠΥΡΙΔΩΝ ΜΑΡΙΝΗΣ (Πρόεδρος της Διδασκαλικής Ομοσπονδίας Ελλάδος (ΔΟΕ):** Ευχαριστώ, κύριε Πρόεδρε. Ορισμένα ζητήματα από αυτά, που τέθηκαν προς τη Διδασκαλική Ομοσπονδία. Σε σχέση με το ζήτημα του διαλόγου, στην αρχική μας τοποθέτηση, ήμασταν πολύ ξεκάθαροι, αλλά και σε σχέση με το συγκεκριμένο νομοσχέδιο, για τον τρόπο που κατέβηκε προς συζήτηση,. Δηλαδή, δεν προηγήθηκε μια ουσιαστική συζήτηση με τη Διδασκαλική Ομοσπονδία. Μάλιστα, για τα ζητήματα της Ειδικής Αγωγής, συγκεκριμένα, ενώ ανά διαστήματα είχαμε την ενημέρωση από το Υπουργείο Παιδείας ότι θα προκύψει νομοσχέδιο, ότι θα κληθούμε σε διάλογο, ότι θα ανοίξει μια συζήτηση, ποτέ δεν λάβαμε στα χέρια μας, δεν πήραμε στα χέρια μας, ένα σαφές σχέδιο και τελευταία στιγμή, με τον τρόπο που συζητάμε, σήμερα, αντιμετωπίζονται οι συγκεκριμένες διατάξεις.

Αυτό, να πούμε την αλήθεια, δεν είναι μια πρωτοτυπία της σημερινής πολιτικής ηγεσίας. Όλα τα τελευταία χρόνια, κρίσιμες διατάξεις, νομοθετικές διατάξεις, που δημιουργούν μεγάλες αντιδράσεις, που είναι ξεκάθαρα απέναντι στις πεποιθήσεις, απέναντι στη βούληση της πλειοψηφίας των εκπαιδευτικών, των φοιτητών, έρχονται σε τέτοιες περιόδους – είτε κατακαλόκαιρο, είτε μέσα στα Χριστούγεννα – σε περιόδους, δηλαδή, που θα μειωθούν, έτσι πιστεύουν οι κυβερνώντες, οι αντιδράσεις, οι κινητοποιήσεις, από τους εργαζόμενους.

Αυτή είναι μια πάγια τακτική και θέλουμε να πούμε το εξής: Το γεγονός ότι στηλιτεύουμε τον τρόπο που φέρνει η Κυβέρνηση σήμερα και το Υπουργείο Παιδείας αυτές τις διατάξεις, δεν υπονοεί, σε καμία περίπτωση, ότι θεωρούμε, ότι δεν υπάρχει «μπούσουλας» από την πλευρά του Υπουργείου Παιδείας, ούτε κατεύθυνση. Κατά τη γνώμη μας, υπάρχει κατεύθυνση, υπάρχει μία βαθιά αντιεκπαιδευτική κατεύθυνση στην πολιτική και τις επιλογές του Υπουργείου Παιδείας, υπάρχει σχέδιο. Δεν σας κατηγορούμε, κυρία Ζαχαράκη, ότι δεν έχετε σχέδιο για την εκπαίδευση, το σχέδιο, όμως, αυτό, δυστυχώς και το λέμε με πόνο, στρέφεται απέναντι στις ανάγκες και τα δικαιώματα της πλειοψηφίας των παιδιών του λαού και κυρίως απέναντι στα δικαιώματα των παιδιών των πιο φτωχών λαϊκών οικογενειών.

Έχετε «μπούσουλα», που αφορά την εμπορευματοποίηση της εκπαίδευσης, τη διείσδυση ακόμα μεγαλύτερων επιχειρηματικών συμφερόντων, μέσα στην εκπαίδευση, την κατηγοριοποίηση του σχολείου, τη διαφοροποίηση των σχολείων, τη δημιουργία κατηγοριοποιημένων σχολείων, όπως τα Ωνάσεια, όπως τα Πρότυπα, όπως τα Πειραματικά, που φτάνουμε πια σήμερα στο σημείο να χρηματοδοτούνται ξεχωριστά, να δίνονται «τυράκια» στους εκπαιδευτικούς ξεχωριστά, υπάρχει «μπούσουλας» και κατεύθυνση.

Επίσης, ως Ομοσπονδία, το ξέρετε πολύ καλά, έχουμε θέσεις, έχουμε αντίλογο, για όλα αυτά τα ζητήματα και πραγματικά βιώνουμε μια απόλυτη απαξίωση. Σας το είπαμε και στη συνάντηση, που κάναμε, αναλυτικότατη ήταν η συνάντηση, η μία και η μοναδική μέχρι τώρα, πολύωρη, βέβαια, ελπίζουμε να ανταποκριθείτε στα δύο αιτήματα, που είναι ήδη σε εκκρεμότητα για πάρα πολύ σημαντικά ζητήματα. Σας καταθέσαμε στη συνάντηση τις πάνω από 40, πάνω από 40 διαδικτυακές ή δια ζώσης εκδηλώσεις της Ομοσπονδίας, επιστημονικές εκδηλώσεις, με επιστημονικό, παιδαγωγικό, εκπαιδευτικό περιεχόμενο, στις οποίες έχει πάρει μέρος η ελίτ, να το πούμε έτσι, της πανεπιστημιακής κοινότητας και στη χώρα μας και διεθνώς.

Σας παραπέμπω στην εκδήλωση της Διδασκαλικής Ομοσπονδίας, με τον Ντάγκλας Φουξ, για τα ζητήματα της Ειδικής Αγωγής και προσωπικά δεν έχω και απόλυτη ταύτιση στη κατεύθυνση, που μπορεί να έχει ο συγκεκριμένος παιδαγωγός, όμως, ακόμα και οι κατευθύνσεις, ακόμα και η διεθνής πείρα, είναι σε πλήρη αντίθεση, με αυτά που φέρνετε.

Άρα, λοιπόν, υπάρχει «μπούσουλας», δυστυχώς, όμως, αυτός ο «μπούσουλας» και αυτή η κατεύθυνση είναι απέναντι και είναι αντικειμενικό, ότι όσο υλοποιούνται τέτοιες πολιτικές θα υπάρχουν αντιδράσεις και αυτό δεν είναι ένα συντεχνιακό ζήτημα, δεν είναι ένα κλαδικό θέμα, αλλά αφορά τα μορφωτικά δικαιώματα και το μέλλον μιας ολόκληρης γενιάς.

Από κει και πέρα, είναι αλήθεια, ότι από τη συζήτηση για τα ζητήματα της εκπαίδευσης και πάλι, νομίζω, με επιλογή, λείπει η συζήτηση για τους όρους του βασικού παράγοντα, που αφορά την εκπαιδευτική διαδικασία, των όρων, δηλαδή, που εργάζεται, που δουλεύει, που εκπαιδεύει ο εκπαιδευτικός και κανένας δεν μπορεί να είναι υπερήφανος, αυτή τη στιγμή, για την κατάσταση, μέσα στην οποία έχουν περιέλθει οι εκπαιδευτικοί. Όταν το 1/3 είναι συμβασιούχοι, όταν ο εισαγωγικός μισθός ενός νεοδιόριστου είναι 780 ευρώ, όταν ο μέσος μισθός ενός εκπαιδευτικού, που έχει οικογένεια, μετακινείται, αλλάζει κάθε χρόνο ή κάθε διετία σπίτι, όταν μετακινείται και πληρώνει πάνω από 200-250 ευρώ βενζίνη, για να πάει και να γυρίσει από το σχολείο, είναι 1.000 ευρώ, χωρίς 13ο και 14ο μισθό.

Και το καλύτερο σύστημα να φτιάξουμε, κύριε Πρόεδρε και τις καλύτερες αποφάσεις να πάρουμε, αν αυτός ο άνθρωπος, που πάει να τις υλοποιήσει, δεν μπορεί να ζήσει την οικογένειά του, δεν μπορεί να ζει με αξιοπρέπεια και αναγκάζεται το απόγευμα να κάνει δεύτερες και τρίτες δουλειές, να πηγαίνει σεζόν, να κάνει delivery, δεν μπορεί κανένα εκπαιδευτικό σύστημα να σταθεί στα πόδια του.

Είναι πραγματικά ντροπή, ιστορική ντροπή, αυτό που συμβαίνει σήμερα με τους χιλιάδες εκπαιδευτικών.

Άρα, λοιπόν, χωρίς τη στήριξη του βασικού παράγοντα, που είναι ο εκπαιδευτικός, δεν μπορεί καμία μεταρρύθμιση, καμία πολιτική, να υλοποιηθεί. Οφείλει το Υπουργείο Παιδείας, οφείλει η Κυβέρνηση να πάρει θέση, γιατί τα τελευταία 15 χρόνια με τις μνημονιακές πολιτικές όλων των κυβερνήσεων διαλυθήκαμε εργασιακά, οικονομικά, επαγγελματικά και αυτή τη στιγμή, πραγματικά, υπάρχει φυγή. Αν σήμερα μιλάμε για λιμνάζοντες φοιτητές, με έναν απαράδεκτο τρόπο, στο μέλλον θα μιλάμε για εκπαιδευτικούς, που δεν θα επιλέγουν το επάγγελμα και θα παραιτούνται. Αυτό θα έχουμε να αντιμετωπίσουμε τα επόμενα χρόνια.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ.

Τον λόγο έχει η κυρία Ελπίδα Γρετσίστα, Πρόεδρος του Φοιτητικού Συλλόγου Ιατρικής Σχολής Αθηνών.

**ΕΛΠΙΔΑ ΓΡΕΤΣΙΣΤΑ (Πρόεδρος του Φοιτητικού Συλλόγου Ιατρικής Σχολής Αθηνών**)**:** Αρχικά για την ερώτηση, που τέθηκε, σχετικά με το αν υπήρξε ουσιαστικός διάλογος, η απάντηση είναι «όχι».

Εμείς θεωρούμε και είναι η πραγματικότητα ότι το Υπουργείο έχει κόψει το διάλογο και με τους φοιτητές και με τους καθηγητές μας και θεωρούμε ότι είναι πάρα πολύ συγκεκριμένη η επιλογή να παρουσιάσει και να προσπαθήσει να περάσει αυτό το νομοσχέδιο, μέσα στο καλοκαίρι, ενώ οι σχολές είναι κλειστές και δεν μπορεί να ανοιχθεί αυτό το πράγμα στους φοιτητικούς συλλόγους, ώστε να υπάρχει ζήτηση και να ενημερωθούν όλοι οι φοιτητές για το τι θα πάει να σημάνει το νομοσχέδιο για την καθημερινότητά μας. Αυτό που πρέπει να γίνει είναι να αποσυρθεί και για πάρα πολλούς λόγους, που αναφέρθηκαν, προηγουμένως και δεν χρειάζεται να επαναληφθούν.

Σχετικά με το τι θα σήμαινε αυτό για την καθημερινότητά μας; Θα αλλάξει ριζικά τον τρόπο, που υπάρχουμε και φοιτούμε στα ελληνικά πανεπιστήμια. Τα ελληνικά πανεπιστήμια είναι ελεύθεροι χώροι διακίνησης ιδεών, είναι δημοκρατικοί χώροι. Το νέο νομοσχέδιο έρχεται αρχικά να άρει το αυτοδιοίκητο, έρχεται να δημιουργήσει ένα συνεχές πλαίσιο επιτήρησης μέσα στις σχολές μας, όπου θα αντιμετωπιζόμαστε, ως εγκληματίες, θα ελέγχεται το πότε μπαίνουμε, το πότε βγαίνουμε, θα έχουμε μια κάμερα, που θα παρακολουθεί και εμάς και τους καθηγητές μας, την ώρα που μας κάνουν μάθημα. Αυτό δεν συμβαίνει πουθενά.

**ΣΟΦΙΑ ΖΑΧΑΡΑΚΗ (Υπουργός Παιδείας Θρησκευμάτων και Αθλητισμού):** Δεν προβλέπεται κάτι τέτοιο.

**ΕΛΠΙΔΑ ΓΡΕΤΣΙΣΤΑ (Πρόεδρος του Φοιτητικού Συλλόγου Ιατρικής Σχολής):** Σε κάθε περίπτωση, αυτό που προβλέπει το νομοσχέδιο, είναι σχέδιο ασφαλείας και κάμερες ελέγχου μέσα στις σχολές μας και σε συνδυασμό με τις διαγραφές, που έχουν αναφερθεί πάρα πολλοί σήμερα και εμείς συμφωνούμε και πιστεύουμε ότι θα έρθουν να διαμορφώσουν ένα ασφυκτικό και πάρα πολύ εντατικό πλαίσιο, μέσα σε σχολές μας. Ανοίγουν πάρα πολλά ζητήματα, με πάρα πολλές σχολές, που το όριο φοίτησης που προβλέπεται από το Υπουργείο είναι πολύ μικρότερο από τον πραγματικό μέσο όρο αποφοίτησης και αυτές οι σχολές θα μείνουν χωρίς φοιτητές, θα έρθουν να μείνουν μισές. Αυτό δεν το λέμε μόνο εμείς, το λένε τα στατιστικά, το λένε τα μέλη ΔΕΠ, το λέει και η ίδια η ΠΟΣΔΕΠ.

Σχετικά με την άλλη ερώτηση, που τέθηκε, για το αν με όλο αυτό το νομοσχέδιο και το πλαίσιο επιτήρησης νιώθουμε ότι έχουμε τα ίδια δικαιώματα με τους γονείς μας, με όλη την υπόλοιπη κοινωνία, με τους εαυτούς μας, ως φοιτητές κτλ. η πραγματικότητα είναι πως όχι, γιατί αυτό πάει να πει ιδιώνυμο. Είναι ένα ειδικό ποινικό και πειθαρχικό πλαίσιο, που θα απευθύνεται μόνο σε φοιτητές και είναι κάτι πάρα πολύ συγκεκριμένο. Είναι ότι ένα παράπτωμα, που στην κοινωνία θα τιμωρείται με ένα άλφα τρόπο, για έναν φοιτητή θα τιμωρείται, με πολύ πιο αυστηρό τρόπο. Δηλαδή, την ώρα που μέχρι και οι εγκληματίες στις φυλακές μπορούν να σπουδάσουν, ένας φοιτητής -αν κρίνεται ύποπτος- με εισαγγελική παρέμβαση, θα τιμωρείται αυτόματα και θα αναστέλλεται η φοιτητική του ιδιότητα για δύο χρόνια. Αυτό το πράγμα, προφανώς, έρχεται να άρει βασικά δημοκρατικά κεκτημένα και βασικούς πυλώνες της κοινωνίας μας και της δημοκρατίας μας, οπότε εννοείται πως όχι, δεν πιστεύουμε ότι αντιμετωπιζόμαστε ισότιμα. Αντίθετα, πιστεύουμε και το είπαμε ότι αυτή η Κυβέρνηση έχει μένος απέναντι στα πανεπιστήμια και τους φοιτητές και ότι αυτό το νομοσχέδιο το μόνο, που θα κάνει, είναι να εντείνει τα ήδη υπάρχοντα προβλήματα μας και τα προβλήματα των πανεπιστημίων και να μην λύσει κανένα από αυτά.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστούμε πολύ. Νομίζω ότι απαντήθηκαν λίγο - πολύ οι ερωτήσεις, έχουμε περάσει πολύ τον χρόνο, κυρίες και κύριοι συνάδελφοι, έπεται η τρίτη συνεδρίαση της Επιτροπής, που ήταν για τις 16.00.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Συγνώμη, κύριε Πρόεδρε, υπάρχουν ερωτήματα από την ΠΟΣΔΕΠ, που δεν απαντήθηκαν και έχει σηκώσει και το χέρι του και ο κ. Σπηλιόπουλος.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρία Υπουργέ,θα απαντήσετε μετά, στην τρίτη συνεδρίαση.

**ΕΥΑΓΓΕΛΟΣ ΚΑΙΣΑΡΗΣ (Πρόεδρος της Διαρκούς Επιτροπής Αντιμετώπισης Βίας (ΔΕΑΒ):** Κύριε Πρόεδρε, μου επιτρέπεται να έχω το λόγο για να πω δυο λόγια;

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Θέλετε να πείτε κάτι, ναι.

Το λόγο έχει ο κ. Καίσαρης.

**ΕΥΑΓΓΕΛΟΣ ΚΑΙΣΑΡΗΣ (Πρόεδρος της Διαρκούς Επιτροπής Αντιμετώπισης Βίας (ΔΕΑΒ):** Κύριε Πρόεδρε, ζητώ το λόγο, γιατί δέχθηκα ερώτηση, γι’ αυτό και ζητώ το λόγο.

Αναφορικά με το ερώτημα, το τι έχει επιτύχει ο νόμος 5085 στον ελληνικό αθλητισμό, κατά το διάστημα εφαρμογής του. Μόνο δυο λέξεις, δεν θα σας κουράσω. Η εικόνα της βίας στα γήπεδα, το δεύτερο εξάμηνο του 2023, ήταν η χειρότερη στην ιστορία του ελληνικού αθλητισμού. Γιατί, αν θυμάστε όλοι, είχαμε τις δολοφονίες των Κατσούρη και Λυγγερίδη, είχαμε διακοπές των αγώνων από σοβαρές συμπλοκές και είσοδο φιλάθλων στους αγωνιστικούς χώρους, θυμηθείτε το Βόλος – Ολυμπιακός, είχαμε τραυματισμούς αθλητών και διακοπές αγώνων, ας θυμηθούμε τον Χουάνκαρ του Παναθηναϊκού, στον αγώνα Ολυμπιακού – Παναθηναϊκού, είχαμε σωρεία ρίψεων αντικειμένων σε αθλητές και κυρίως ποδοσφαιριστές, όταν πήγαιναν στα κόρνερ ή στο αράουτ, είχαμε ρίψη κροτίδων και κερμάτων, αντικειμένων, μπουκαλιών, καθισμάτων. Ήταν η καθημερινότητα στα γήπεδα αυτά. Τώρα, όλα αυτά, με την εφαρμογή του νόμου 5085, έχουν σχεδόν εξαλειφθεί, έχουν μηδενιστεί και υπάρχει στα γήπεδα μία τέτοια ηρεμία και ισορροπία, τουλάχιστον στα επαγγελματικά, αν εξαιρέσουμε λίγο τα ερασιτεχνικά ακόμη, που είναι πιο νεαροί και πιο θερμόαιμοι και έτσι οι φίλαθλοι μπορούν να προσέλθουν στα γήπεδα ακώλυτα, ακόμη και με τις οικογένειές τους και να παρακολουθήσουν έναν αγώνα και να τον χαρούν.

Συνεπώς, θεωρώ ότι αυτές οι διαπιστώσεις, που δεν είναι δικές μου, αλλά είναι του συνόλου του αθλητικού κόσμου και των δημοσιογράφων, που κάνουν το αθλητικό ρεπορτάζ, έχουν να κάνουν με τη βελτίωση γενικότερα της εικόνας των ελληνικών γηπέδων και των κλειστών και των ανοιχτών σε όλα τα αθλήματα. Συνεπώς, θεωρώ ότι και οι σημερινές διατάξεις είναι προς τη σωστή κατεύθυνση και είναι και αυτές παραγωγή νομοθετικού έργου, που θέλει να εξαλείψει τις τελευταίες παράνομες συμπεριφορές, πλέον παραγόντων και ιδιοκτητών, γιατί πρέπει να φτάσουμε και σε αυτούς, γιατί είναι οι κεφαλές του αθλητικού χώρου και πρέπει να δίνουν το καλό παράδειγμα.

Θεωρώ, λοιπόν, ότι και αυτοί θα αναγκαστούν να συμμορφωθούν εις τρόπον ώστε να βελτιωθεί γενικότερα η εικόνα του αθλητισμού στη χώρα μας.

Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστούμε πολύ.

Το λόγο έχει ο κ. Σπηλιόπουλος.

**ΠΑΝΑΓΙΩΤΗΣ ΣΠΗΛΙΟΠΟΥΛΟΣ (Πρόεδρος Φοιτητικού Συλλόγου ΟΠΑ):** Θα απαντήσω και εγώ πολύ σύντομα, σε σχέση και με τις ερωτήσεις, που έγιναν, προς τους εκπροσώπους των φοιτητικών συλλόγων. Έχουν ένα κοινό σημείο, οπότε θα τοποθετηθώ ενιαία και για τις τρεις ερωτήσεις, που έχω σημειώσει.

Όσον αφορά στην επιλογή της ίδιας της περιόδου, είναι πάγια τακτική όλων των κυβερνήσεων. Ήρθε για να ανακόψει τη συζήτηση και την αντίδραση, βέβαια, σε σχέση με τις συγκεκριμένες απαράδεκτες προβλέψεις. Μάταια, βέβαια, κάτι που αποδεικνύεται από το γεγονός ότι οι 140 φοιτητικοί σύλλογοι και παραπάνω αυτή τη στιγμή στην Ελλάδα, πανελλαδικά, έχουν καταδικάσει τα σχέδια της Κυβέρνησης.

Όσον αφορά τα μέτρα, που φέρνει η Κυβέρνηση, τα χαρακτηρίζω επικίνδυνα και αδιανόητα. Θα αιτιολογήσω σύντομα: Ποινικοποιείτε την ελεύθερη έκφραση της αντίθετης γνώμης, όπως είπα και πριν, μέσα στα ιδρύματα, ως ιδιώνυμο αδίκημα, με ποινή φυλάκισης τη μέσω διαδικτύου ή δημόσια δήλωση, που θεωρείτε ότι υποκινεί και δημιουργεί τη διατάραξη της ακαδημαϊκής λειτουργίας. Με έννοιες «λάστιχο», ποινικοποιείται κάθε αγωνιστική δράση και μάλιστα προβλέπεται αυτοδίκαιη αναστολή φοίτησης για δύο χρόνια, με το τεκμήριο της αθωότητας να καταργείται. Μιλάμε για ένα πρωτοφανές μέτρο, που στρώνει το έδαφος, για να στηθούν διάφορα κυκλώματα, εκβιασμών και εκφοβισμού.

Ποινικοποιείται η συλλογική δράση, από δύο ή περισσότερα άτομα, που έχουν οργανωθεί, αμφισβητώντας ακόμα και τους νόμιμα αναγνωρισμένους φοιτητικούς συλλόγους και παράλληλα καθιερώνεται και επίσημα η λογοκρισία, αφού αναφέρεται χαρακτηριστικά ότι απαγορεύεται οποιαδήποτε εκδήλωση, αν δεν έχει κριθεί πρώτα από εσάς.

Τέλος, αντί να δώσετε λεφτά για τα πραγματικά προβλήματα των ΑΕΙ, που τονίζουν και διεκδικούν και οι φοιτητικοί σύλλογοι, διαχρονικά, δίνετε για κάμερες, που θα καταγράφουν, όπως ειπώθηκε και ευαίσθητα προσωπικά δεδομένα, για τουρνικέ, που είναι άκρως επικίνδυνα σε πανεπιστημιακά κτίρια χωρίς εξόδους ασφαλείας ή σε αχανείς πανεπιστημιουπόλεις.

Τέλος, προκύπτουν κάποια ερωτήματα, σε σχέση με αυτά και θα τα πω, για να δώσω και μια πιο ζωντανή εικόνα, ερωτήματα προς την Κυβέρνηση. Οι φοιτητές, για παράδειγμα, που συμμετείχαμε σε κινητοποιήσεις, ενάντια στη συγκάλυψη του εγκλήματος Τεμπών, θα έπρεπε να έχουμε τιμωρηθεί, με αναστολή φοίτησης και όσοι τις οργανώσαμε θα έπρεπε να έχουμε φυλακιστεί; Οι φοιτητές, που διαμαρτυρήθηκαν, πρόσφατα, στη συνέλευση της Συγκλήτου για την επιβολή διδάκτρων, θα έπρεπε να φυλακιστούμε, επειδή παρεμποδίσαμε τη διοικητική λειτουργία του ιδρύματος; Θα κρίνεται νόμιμη, με βάση τους σκοπούς του πανεπιστημίου, όπως χαρακτηριστικά αναφέρεται, η συνεργασία ενός πανεπιστημίου με το κράτος «δολοφόνο» του Ισραήλ, που έχει καταπατήσει κάθε διεθνές δίκαιο και διαπράττει εγκλήματα κατά της ανθρωπότητας, όπως το Πανεπιστήμιο Δυτικής Αττικής, για παράδειγμα; Και θα κρίνεται παράνομη μια εκδήλωση αλληλεγγύης στον παλαιστινιακό λαό;

Για εμάς η αλήθεια είναι ξεκάθαρη και είναι η εξής. Ότι η Κυβέρνηση φοβάται τους αγώνες μας, γιατί αφήνει τους άδικους νόμους της στα χαρτιά και γιατί αποκαλύπτουν την πραγματική ανομία στις σχολές μας, τη σκανδαλώδη επιχειρηματική λειτουργία, για την οποία δεν λέτε άχνα, για το πάρτι εκατομμυρίων των εργολάβων.

Ολοκληρώνω με αυτό: τη διαφθορά, τις καταγγελίες για κακοδιαχείριση κονδυλίων και αδιαφανείς διαδικασίες στο Ίδρυμα Κρατικών Υποτροφιών (ΙΚΥ), τις αντίστοιχες, για κυκλώματα στην Κτηνιατρική Σχολή Θεσσαλονίκης, που χορηγεί παράνομα πτυχία, με ανταλλάγματα την τοκογλυφία, το ξεκαθάρισμα λογαριασμών, τους εκβιασμούς, που έχουν αποκαλυφθεί για τις επιδόσεις των καθηγητών στο πανεπιστήμιό μου, στο Οικονομικό Πανεπιστήμιο Αθηνών, στο επιχειρείν.

Η αλήθεια είναι ότι με το συγκεκριμένο νομοσχέδιο, ουσιαστικά έρχεται να φιμωθεί το φοιτητικό κίνημα, να σταματήσουν οι αγώνες μας. Και άλλοι το προσπάθησαν, αλλά δεν τα κατάφεραν και έχουμε να πούμε προς την Κυβέρνηση το εξής, και κλείνω με αυτό, ότι ο αγώνας μας θα δυναμώσει, για ένα σύγχρονο δημόσιο και δωρεάν πανεπιστήμιο, ανοιχτό στην πραγματική μόρφωση και στη γνώση και στην πραγματική ακαδημαϊκή ελευθερία. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε.

Το λόγο έχει ο κ. Σεϊμένης.

**ΙΩΑΝΝΗΣ ΣΕΪΜΕΝΗΣ (Πρόεδρος Ομοσπονδίας Συλλόγων Διδακτικού και Ερευνητικού Προσωπικού (ΠΟΣΔΕΠ):**  Σας ευχαριστώ, κύριε Πρόεδρε.

Θα είμαι πολύ σύντομος. Ένα σχόλιο σε αυτά που ειπώθηκαν από τον κ. Συρίγο και τον κ. Παραστατίδη. Έκαναν ερώτημα στους φοιτητές, αλλά να πω κι εγώ τη γνώμη μου, ότι υπάρχουν αυτή τη στιγμή Τμήματα, τα οποία έχουν μέσο χρόνο αποφοίτησης τα 7,5 έτη- τετραετούς φοίτησης Τμήματα- και αντιστοίχως Τμήματα Πολυτεχνικών Σχολών, που έχουν τα 8,5 χρόνια, ως μέσο χρόνο αποφοίτησης και μάλιστα, με ένα μέσο βαθμό 6 - 6,5. Εδώ, λοιπόν, τίθεται το ερώτημα και το είπα και προηγουμένως, ποια είναι τα αίτια αυτού του φαινομένου και εδώ θα πρέπει να κληθούμε και εμείς, ως πανεπιστημιακοί και τα ιδρύματα να απαντήσουμε. Και εδώ τόνισα και προηγουμένως ότι δεν υπάρχουν, δυστυχώς, οι σχετικές πρόνοιες.

Τώρα και ένα θέμα, που έθιξα είναι το Παρατηρητήριο, ανά σχολή, ανά τμήμα. Υπάρχει, βέβαια, το ζήτημα της λειτουργίας του θεσμού του συμβούλου καθηγητή, η εκπόνηση μελετών, που οφείλουν να κάνουν τα ιδρύματα, για να αναλάβουμε και εμείς τις ευθύνες μας, δεν μας αποδίδει τις πρέπουσες ευθύνες στο παρόν νομοσχέδιο, και βεβαίως, ένα ζήτημα είναι να επανεξεταστεί ο τρόπος πρόσβασης στην ανώτατη εκπαίδευση, έτσι ώστε να υπάρχει καλύτερη αντιστοίχιση με τις πρώτες προτιμήσεις και το γνωστικό επίπεδο των εισαγομένων. Και εδώ, χαιρετίζουμε την πρόθεση του Υπουργείου να ανοίξει το διάλογο σε αυτό το θέμα.

Βέβαια, και απαντώ και στο ερώτημα της κυρίας Τσαπανίδου, ο διάλογος πρέπει να είναι ουσιαστικός. Και όπως είπα και στην αρχική μου εισήγηση, δεν είχαμε ουσιαστικό διάλογο και έθεσα το παράδειγμα, ουσιαστικά, με την έναρξη της διαβούλευσης, μια μόλις ημέρα πριν τη συμμετοχή της ηγεσίας του Υπουργείου στην 109η Σύνοδο Πρυτάνεων. Επίσης, η απουσία ουσιαστικού διαλόγου διαπιστώνεται και από την άμεση, αμέσως σχεδόν μετά το πέρας του χρόνου διαβούλευσης, εισαγωγή του νομοσχεδίου στη Βουλή για επεξεργασία, εξέταση κι εν τέλει ψήφιση.

Απαντώντας στην κυρία Τζούφη, όσον αφορά το ζήτημα των πειθαρχικών και ποινικών επιπτώσεων στα μέλη ΔΕΠ, την απάντηση έδωσε η κυρία Λινού. Δυστυχώς, διαβάζουμε τώρα ότι υπάρχει φωτιά στην Πολυτεχνειούπολη Ζωγράφου.

Πρόκειται για πανεπιστημιακή φωτιά; Προφανώς, όχι. Πρόκειται για μία φωτιά σε ένα αστικό πάρκο. Εάν πρόκειται για εμπρησμό και στην περιοχή ήταν ένα μέλος ΔΕΠ, που παρέλειψε να ενημερώσει άμεσα, θα πρέπει να υπάρχουν πειθαρχικές ευθύνες; Και για τί πειθαρχικές ποινές μιλάμε; Μιλάμε για παύση από αξιώματα μονομελούς οργάνου, διοίκησης ή μέλη του συλλογικού οργάνου, καθώς και για στέρηση του δικαιώματος υποβολής υποψηφιότητας. Προσέξτε, για παράλειψη άμεσης ενημέρωσης, με ό,τι αυτό σημαίνει.

Επίσης, μια παράμετρος, που για μας είναι σημαντική και την ανέδειξε στην Έκθεσή της η Οικονομική και Κοινωνική Επιτροπή, είναι ότι όλη αυτή η επιπλέον διαδικασία με τα «πειθαρχικά», δεδομένης και της υποστελέχωσης των ΑΕΙ, αυξάνει δραματικά το διοικητικό έργο των μελών ΔΕΠ, ΕΔΙΠ και ΕΤΕΠ, με αποτέλεσμα, αντιλαμβάνεστε, να αυξάνεται διαρκώς ο κίνδυνος να υπάρξει λαθεμένη ή πλημμελής εφαρμογή της νομοθεσίας και βεβαίως, να υπάρχουν και πολυάριθμες πειθαρχικές εκκρεμότητες. Άρα, λοιπόν, ελλοχεύει και αυτός ο κίνδυνος.

Όσον αφορά για τα νομικά πρόσωπα πανεπιστημιακής εκπαίδευσης, στην άλλη ερώτηση της κυρίας Τζούφη, ήμουν σαφής, αυτή η όλη διαδικασία είναι έωλη. Δε θα πω αυτά που προείπα, αλλά θα πω χαρακτηριστικά ότι η Ένωση Αναγνωρισμένων Κολεγίων έστειλε εξώδικο στην ΕΘΑΑΕ, σχετικά με τη διαδικασία, που ακολουθείται και έχει ενημερωθεί σχετικά και η Ευρωπαϊκή Επιτροπή.

Το να καθορίζονται οι ακριβείς προϋποθέσεις όσον αφορά τις κτιριακές εγκαταστάσεις, εφόσον έχει επέλθει ήδη ο έλεγχος των εγκαταστάσεων, δε χρειάζεται καν να το σχολιάσουμε.

Ένα τελευταίο σχόλιο και κλείνω με αυτό, σχετικά με την ερώτηση της κυρίας Ασημακοπούλου για την ΕΒΕ. Βεβαίως, υπάρχει πληθώρα κενών θέσεων στα τμήματα των ιδρυμάτων, κυρίως της περιφέρειας. Δεν είναι μόνο θέμα της ΕΒΕ, είναι μια πολυπαραγοντική κατάσταση και προφανώς, επηρεάζει τη λειτουργία των τμημάτων και των ιδρυμάτων. Ευθύνη έχουν και τα ιδρύματα και τα τμήματα και τα μέλη ΔΕΠ. Θα πρέπει ουσιαστικά να αναδείξουμε τη θελκτικότητα των προγραμμάτων σπουδών.

Απλώς να πω ότι η λειτουργία των παραρτημάτων ξένων πανεπιστημίων αναμένεται να επιτείνει αυτό το φαινόμενο, ιδίως στην περιφέρεια και γι’ αυτό ζητείται από την πολιτεία κυρίως η στήριξη των περιφερειακών πανεπιστημίων. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κι εμείς ευχαριστούμε.

Ο κ. Λυμβαίος έχει το λόγο.

**ΙΩΑΝΝΗΣ ΛΥΜΒΑΙΟΣ (Οργανωτικός Γραμματέας της Εθνικής Συνομοσπονδίας Ατόμων με Αναπηρία):** Ευχαριστώ, κύριε Πρόεδρε.

Δύο ερωτήματα, που τέθηκαν από την κυρία Ασημακοπούλου, για το άρθρο 117, που αναφέρεται στο παράλληλη στήριξη και το άλλο για το άρθρο 147, που αναφέρεται στην επαγγελματική εκπαίδευση και κατάρτιση για τα άτομα με αναπηρία.

Κυρία Ασημακοπούλου, για να σας απαντήσω, αν συμφωνούμε ή διαφωνούμε, θα έπρεπε προηγουμένως να έχει υπάρξει μια σοβαρή και ουσιαστική αξιολόγηση αυτού του τόσου σημαντικού θεσμού, για το πως διατίθεται το προσωπικό, βάσει των μαθητών σε κάθε σχολείο και όχι όσων μαθητών χρειάζονται παράλληλη στήριξη. Από τη στιγμή που κάτι τέτοιο δεν υπάρχει, ο καθένας μπορεί να πει οτιδήποτε θέλει. Προφανώς, βέβαια και η απάντηση είναι ότι είναι ναι, παράλληλη στήριξη θα πρέπει να λαμβάνουν όλοι εκείνοι οι μαθητές και όλες εκείνες οι μαθήτριες με αναπηρία ή με ειδικές εκπαιδευτικές ανάγκες, που έχουν διαπιστωθεί και έχουν πιστοποιηθεί και έχουν βεβαιωθεί ότι χρειάζονται παράλληλη στήριξη.

Πώς όμως αυτή χορηγείται και πώς αυτή λειτουργεί; Λειτουργεί πάντα με καθυστέρηση, λειτουργεί πάντα σε ένα πλαίσιο ΕΣΠΑ, με μη μόνιμο προσωπικό. Το ότι καθυστερεί, το ότι έχει τα προβλήματα αυτά που έχει, μας κάνει να λέμε ότι εμείς δε μπορούμε να δεχθούμε οποιαδήποτε τέτοια ρύθμιση, η οποία θα συνεχίσει να είναι μια αποσπασματική παρέμβαση.

Γι’ αυτό, λοιπόν και ζητάμε την απόσυρση συνολικά του άρθρου 117 και ζητάμε να υπάρξει μια ουσιαστική αξιολόγηση και ένας ουσιαστικός διάλογος πάνω στο πως αυτοί οι δύο θεσμοί, παράλληλης στήριξης και τμημάτων ένταξης, θα συνεχίσουν ή δε θα συνεχίσουν τη λειτουργία τους.

Τέλος, σε ό,τι αφορά το δεύτερο ερώτημα, που κάνατε, αναφερόμενη, στο άρθρο 147 και το πόσο είναι ικανοποιημένα τα άτομα με αναπηρία από τις υποδομές της Επαγγελματικής Εκπαίδευσης και Κατάρτισης, προφανώς και υπάρχει ένα σημαντικό πρόβλημα σε ό,τι αφορά την προσβασιμότητα των υποδομών και ειδικά των εργαστηρίων. Οφείλω να πω ότι τα τελευταία τρία χρόνια, με τη λειτουργία των Περιφερειακών Συμβουλίων, στα οποία συμμετέχει και η Ε.Σ.Α.μεΑ., όντως υπάρχουν παρεμβάσεις, οι οποίες γίνονται στην κατεύθυνση της αποκατάστασης προσβασιμότητας των χώρων στις οποίες λειτουργούν οι δομές Επαγγελματικής Εκπαίδευσης και Κατάρτισης.

Ωστόσο, απέχουμε πάρα πολύ από το να γίνει πραγματικά συμπεριληπτική και προσβάσιμη και η Επαγγελματική Εκπαίδευση και Κατάρτιση στη χώρα μας. Θέλουμε να πιστεύουμε ότι τα Περιφερειακά Συμβούλια, αλλά και τα Κ.Ε.Ε.Κ. θα λειτουργήσουν στην κατεύθυνση αυτή, στο να εντοπίζουν, να εισηγούνται και να γίνονται και παρεμβάσεις από πλευράς Υπουργείου και συναρμόδιων προφανώς, για την αποκατάσταση της προσβασιμότητας κατ’ επέκταση και της συμπεριληπτικότητας της επαγγελματικής εκπαίδευσης. Και βέβαια, της ανταπόκρισης των ειδικοτήτων με την πραγματική αγορά με τις ανάγκες τις πραγματικές της τοπικής αγοράς εργασίας. Ευχαριστώ, πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε τον κ. Λυμβαίο.

Τον λόγο έχει τώρα η κυρία Νίκη Χρονοπούλου, Πρόεδρος της Ομοσπονδίας Διοικητικού Προσωπικού Τριτοβάθμιας Εκπαίδευσης.

**ΝΙΚΗ ΧΡΟΝΟΠΟΥΛΟΥ (Πρόεδρος της Ομοσπονδίας Διοικητικού Προσωπικού Τριτοβάθμιας Εκπαίδευσης):** Κατ’ αρχάς, δεν έχουμε κληθεί σαν Ομοσπονδία Διοικητικού Προσωπικού Τριτοβάθμιας Εκπαίδευσης ούτε για το συγκεκριμένο νομοσχέδιο, αλλά ούτε και για κανένα από τα προηγούμενα πολύ σοβαρά νομοσχέδια, που δρομολόγησαν, μια σειρά αντιεκπαιδευτικών μεταρρυθμίσεων.

Βέβαια, το γεγονός ότι εδώ και χρόνια δεν μας έχει δεχθεί η ηγεσία του Υπουργείου Παιδείας δεν αλλάζει το ότι έχουμε τοποθέτηση για όλες αυτές τις εξελίξεις. Άλλωστε, ερχόμαστε αντιμέτωποι καθημερινά με τα αποτελέσματα της πολιτικής αυτής, που έχει μετατρέψει και θέλει να μετατρέψει τα πανεπιστήμια σε σούπερ μάρκετ πτυχίων και τη μόρφωση σε εμπόρευμα.

Δεν έχει απαντηθεί κανένα υπόμνημα ή αίτημά μας, σχετικά με τα συγκεκριμένα ζητήματα του διοικητικού προσωπικού, τη χειροτέρευση των όρων εργασίας, τη συνεχή ελαστικοποίηση των εργασιακών σχέσεων των συναδέλφων μας, που φτάνουν μέχρι και τα άθλια ιδιωτικά συμφωνητικά, που δεν έχουν κανένα συγκροτημένο δικαίωμα, ούτε σε άδεια, ούτε σε ένσημα, ούτε ακόμα και τα μισθολογικά και το ωράριο.

Και βέβαια, για τη σοβαρή υποστελέχωση, που προκαλεί πολλά προβλήματα και στην ίδια τη λειτουργία του πανεπιστημίου και στους συναδέλφους μας, τους εργαζόμενους με τα παράλληλα καθήκοντα. Έχουμε ακόμα και πολλές περιπτώσεις συναδέλφων, που μπαίνουν στο νοσοκομείο από το άγχος και τις υπερωρίες. Βέβαια, αυτά δεν τα έχει συζητήσει κανένας Υπουργός Παιδείας μαζί μας.

Αυτές οι διατάξεις εμείς θεωρούμε, μιας και ερωτηθήκαμε τι περιβάλλον θα δημιουργήσουν, ότι επιδιώκουν, γιατί δεν θα αφήσουμε να συμβεί αυτό, να διαμορφώσουν ένα ζοφερό περιβάλλον στα πανεπιστημιακά ιδρύματα, με προληπτικά μέτρα, να καταπνιγεί οποιαδήποτε διαφορετική φωνή. Να αντιδράσουν και στη συνείδηση, καλλιεργώντας την υποταγή, το φόβο και το συμβιβασμό, με αυτή τη βαρβαρότητα, που θα καλούμαστε εμείς να καταδίδουμε, να είμαστε ρουφιάνοι της αστυνομίας για τους φοιτητές ή να αντιμετωπιζόμαστε και οι ίδιοι σαν εγκληματίες, όταν θα θελήσουμε να διαμαρτυρηθούμε, να διεκδικήσουμε, να πούμε τη γνώμη μας. Είναι τόσο σοβαρή η κλιμάκωση του αυταρχισμού στα πανεπιστήμια, που δεν είναι μόνο οι συλλογικοί φορείς της ακαδημαϊκής κοινότητας, που τα καταδικάζουν, υπάρχουν και δεκάδες σωματεία και ομοσπονδίες του δημόσιου και του ιδιωτικού τομέα, που αυτές τις εξελίξεις τις καταδικάζουν.

Προφανώς εμείς δεν συμφωνούμε με τις διατάξεις που αφορούν τα ΑΕΙ και προφανώς, θα συνεχίσουμε να υπερασπιζόμαστε τα δικαιώματα τα δικά μας, τα μορφωτικά δικαιώματα των φοιτητών και βέβαια, την επιστήμη και την έρευνα στην υπηρεσία των κοινωνικών αναγκών.

Σας ευχαριστώ, πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε.

Τον λόγο έχει ο κ. Ευάγγελος Καραγκούνης.

**ΕΥΑΓΓΕΛΟΣ ΚΑΡΑΓΚΟΥΝΗΣ (Αντιπρόεδρος του Δ.Σ. της Πανελλήνιας Ομοσπονδίας Ειδικού Τεχνικού Εργαστηριακού Προσωπικού ΑΕΙ (ΠΟΕΤΕΠ):** Ευχαριστώ, κύριε Πρόεδρε. Απαντώ στο ερώτημα, που έθεσε η κυρία Τσαπανίδου, σχετικά με το αν προηγήθηκε διάλογος. Θα ήθελα να μεταφέρω ότι τα πανεπιστήμια, έγκαιρα, μέσω των συλλογικών οργάνων τους, αναγνωρίζοντας αυτό το πρόβλημα, διαμόρφωσαν και κοινοποίησαν δημοσίως λειτουργικές προτάσεις για το θέμα των διαγραφών, των επερχόμενων διαγραφών. Αναγνωρίζοντας την ανάγκη διάκρισης, μεταξύ της εκκαθάρισης αραχνιασμένων καταστάσεων και της διαγραφής ενεργών φοιτητών, πρώτιστα, ξεκινήσαμε και από το ΕΚΠΑ και μέσω της Συνόδου Πρυτάνεων, εισηγήθηκε ο όρος «ενεργός φοιτητής».

Όπως προανέφερα, η ΠΟΕΤΕΠ, ειδικά, είχαμε εποικοδομητική συζήτηση με τον κ. Υφυπουργό, τον κ. Παπαϊωάννου, για την ανάγκη νομοθέτησης ζητημάτων, σχετικά με την εύρυθμη λειτουργία, τη μείωση της γραφειοκρατίας και καθημερινών ζητημάτων, που αφορούν τα πανεπιστήμια, αναμένουμε τη νομοθέτηση.

Σχετικά τώρα, με τις συγκεκριμένες διατάξεις, δεν έγινε πρότερη αποκάλυψη του περιεχομένου της συζήτησης, όπως είπε ο κ. Σεϊμένης, από την ΠΟΣΔΕΠ.

Σχετικά με την επισήμανση της κυρίας Λινού, όσο αναφορά την υποχρέωση ενημέρωσης της Αστυνομίας, θα ήθελα και εγώ να πω, ότι ξεπερνάει το ρόλο των ακαδημαϊκών δασκάλων κάτι τέτοιο. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ. Νομίζω ακούστηκαν οι φορείς, δόθηκαν οι απαντήσεις, μίλησαν και οι εκπρόσωποι των Κομμάτων και φτάσαμε στο τέλος της δεύτερης συνεδρίασης της Επιτροπής.

Ο κύριος Συρίγος θέλει να πει κάτι. Ορίστε, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Εισηγητής της Πλειοψηφίας):** Ευχαριστώ. Ένα πολύ μικρό σχόλιο, κύριε Πρόεδρε. Άκουσα, με ιδιαίτερο ενδιαφέρον και συμπάθεια, πρέπει να ομολογήσω τους νεαρούς συναδέλφους τους της Νομικής Αθηνών, επειδή είμαι και εγώ απόφοιτος της ιδίας Σχολής. Πρέπει να σας ομολογήσω, ότι μου άρεσε και η μαχητικότητα σας και ο τρόπος που τα εκφράζατε. Ο λόγος όμως, που έκανα αυτή τη συγκεκριμένη ερώτηση είναι, διότι όταν στο δημόσιο λόγο παρουσιαζόμαστε, πρέπει να έχουμε συγκεκριμένα στοιχεία.

Οι εγγεγραμμένοι φοιτητές, σύμφωνα με τα στοιχεία της 31/12/2024 ήταν 7.116. Οι ενεργοί φοιτητές ήταν 3.380, αποφοίτησαν 607, το 2024, από τους 607, οι 508 ήταν εντός του «ν+2». Άρα, ο μέσος όρος αποφοιτήσεως της Νομικής Αθηνών, είναι κάτω από το «ν+2».

**ΣΤΕΦΑΝΟΣ ΠΑΡΑΣΤΑΤΙΔΗΣ (Εισηγητής της Μειοψηφίας):** Κύριε Συρίγο, πόσοι είναι; … *(ομιλεί εκτός μικροφώνου…)*

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κύριε Συρίγο, τελειώστε.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Εισηγητής της Πλειοψηφίας):** Κύριε Πρόεδρε, ο λόγος της παρατήρησής μου είναι ότι σε όλα τα Πανεπιστημιακά Τμήματα, πλην της Φυσικής του Πανεπιστημίου Αθηνών και του Πανεπιστημίου Θεσσαλονίκης και τριών Τμημάτων Πληροφορικής, για τα οποία έχουν γίνει ήδη παραινέσεις από πλευράς ΕΘ.Α.Α.Ε. να γίνει το πρόγραμμα πιο απλό και βατό, για όλα τα άλλα ο μέσος όρος είναι εντός του «ν +2». Αυτά, λοιπόν, ευχαριστούμε πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ακούστε δεν θα γίνει διάλογος.

Η συνεδρίαση έληξε. Η τρίτη συνεδρίαση θα ξεκινήσει στις 17:00 μ.μ.

Ευχαριστούμε πάρα πολύ τους συναδέλφους βουλευτές, τους εκπροσώπους των φορέων και τους φοιτητές.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Αμυράς Γεώργιος, Βλαχάκος Νικόλαος, Γιώργος Ιωάννης, Δεληκάρη Αγγελική, Καλλιάνος Ιωάννης, Καπετάνος Χρήστος, Κατσανιώτης Ανδρέας, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ (Μάνος), Κουλκουδίνας Σπυρίδων, Κυριάκης Σπυρίδων, Λεονταρίδης Θεόφιλος, Λιάκος Ευάγγελος, Λιβανός Μιχαήλ, Λυτρίβη Ιωάννα, Μονογυιού Αικατερίνη, Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Θρασκιά Ουρανία (Ράνια), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Συντυχάκης Εμμανουήλ, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Τζούφη Μερόπη, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος και Μπιμπίλας Σπυρίδων.

Τέλος και περί ώρα 16.50΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ ΑΓΓΕΛΙΚΗ ΔΕΛΗΚΑΡΗ**